ބައިނަލް އަޤްވާމީ ތަރިކައިގެ ދުވަސް 2008\nމިއަހަރުގެ ބައިނަލްއަޤްވާމީ ދުނިޔޭގެ ތަރިކައިގެ ދުވަހުގެ މުނާސަބަތުގައި ސްކޫލް ކުދިންނަށް ހުކުރު މިސްކިތާ ބެހޭގޮތުން މަޢުލޫމާތު ދިނުމަށް ހިންގޭ ޕްރޮގްރާމް 2008 (30 އެޕްރީލް 2008)\nސްކޫލް ކުދިންނަށް ހުކުރު މިސްކިތާ ބެހޭގޮތުން މަޢުލޫމާތު ދިނުމަށް ހިންގޭ ޕްރޮގްރާމް 2008\nމި ޕްރޮގްރާމްއަކީ މި އަހަރު ރާއްޖޭގައި ފާހަގަކުރަން ފެށުނު ބައިނަލް އަޤްވާމީ ދުނިޔޭގެ ތަރިކައިގެ ދުވަހުގެ މުނާސަބަތުގައި ސްކޫލް ކުދިންނަށް ހުކުރު މިސްކިތް ދައްކާލުމަށާއި ހުކުރު މިސްކިތާބެހޭ މަޢުލޫމާތު ދިނުމަށް ހިންގޭ ޕްރޮގްރާމެކެވެ. މި ޕްރޮގްރާމްއިން އެކުދިންނަށް އަންގައިދޭން ބޭނުންވަނީ ތަރިކައަކީ ކޮބާކަމާއި ތަރިކަ ހިމާޔަތްކޮށް ރައްކައުތެރިކޮށް ބަލަހައްޓައި، އަންނަން އޮތް ޖީލުތަކަށް މިފަދަ ތަންތަން ފޯރުކޮށްދިނުމަކީ ކިހާވަރެއްގެ މުހިއްމު ކަމެއްކަމެވެ.\nމި ޕްރޮގްރާމް ކުރިއަށް މިގެންދެވެނީ 20 އޭޕްރީލް 2008 ވަނަ ދުވަހުން ފެށިގެންނެވެ. މަޢުލޫމާތު ދިނުމުގެ ދަންފަޅިތައް ކުރިއަށް ގެންދަނީ ދެ ދަންފަޅިއަކަށް ބަހާލައިގެންނެވެ. އެއީ ހެނދުނު 8:00 ން 11:00 އަށެވެ. އަދި ހަވީރު 4:00 ން 6:00 އަށެވެ. މި ޕްރޮގްރާމް މި ހިންގެނީ މާލޭގެ ހުރިހާ ޕްރައިމެރީ ސްކޫލްތަކެއްގެ ގްރޭޑް7ގެ ދަރިވަރުންނަށާއި ސެކަންޑަރީ ސްކޫލްތަކުގެ ގްރޭޑް 8 ގެ ދަރިވަރުންނަށެވެ. މި ގޮތުން ކަލާފާނު ސްކޫލް، ތާޖުއްދީން ސްކޫލް، ޢިމާދުއްދީން ސްކޫލް އަދި ދަރުމަވަންތަ ސްކޫލަށް މަޢުލޫމާތު ދިނުމުގެ ސެޝަންތައް މިހާރު ވަނީ ނިމިފައެވެ.\nމި ޕްރޮގްރާމް ކުރިއަށް ގެންދިއުމުގައި މިނިސްޓްރީ އޮފް އެޑިޔުކޭޝަން އާއި ސްކޫލްތަކުން ވަރަށް ބޮޑު އެހީތެރިކަމާއި އެއްބާރުލެއްވުން ލިބޭކަން ފާހަގަ ކޮށްލަމެވެ.\nސްކޫލްތަކުގެ ދަރިވަރުންނަށް މަޢުލޫމާތު ދިނުމަށް ހަމަޖެހިފައިވާ ތާވަލް ތިރީގައި މިވަނީއެވެ.\nޚަބަރު (24 އެޕްރީލް 2008)\nމި އަހަރުގެ ދުނިޔޭގެ ތަރިކައިގެ ދުވަސް ފާހަގަކުރުމުގެ ގޮތުން ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ހިންގަމުން ގެންދާ ޙަރަކާތްތަކުގެ ތެރޭގައި ހިމެނިގެން ދެ ފޮތެއް ނެރެފިއެވެ.\nއެއީ ޙާޖީ ބަންޑާރައިން އައްސުލްޠާން މުޙައްމަދު ޣިޔާޘުއްދީން ސިރީކުލަރަންމަނި މަހާރަދުންގެ އަމުރުފުޅަށް ލިޔެވިފައިވާ ފޮތަކާއި، އެން އެޓިމޮލޮޖިކަލް ޑިކްޝަނަރީ އޮފް މޯލްޑިވިއަން އައިލެންޑް ނޭމްސްގެ ނަމުގައި ނެރެވުނު ފޮތެކެވެ.\nޣިޔާޘުއްދީން ރަދުންގެ ފޮތަކީ އެ ރަދުންގެ ޒަމާނުގައި ބޭނުންކޮށް އުޅުނު ބަސްތަކާއި އެ ބަސްތަކުގެ މާނައާއި އެ ޒަމާނުގެ ބައެއް ޚާއްޞަ ދިވެހި އާދަކާދަތައް ވަރަށް ތަފްޞީލްކޮށް ލިޔުއްވައިފައިވާ ފޮތެކެވެ. އަދި ރަސްމީ ބައެއް ކަންތައްތައް އެ ޒަމާނުގައި ކޮށް އުޅުނު ގޮތް ވެސް މި ފޮތުގައި ލިޔުއްވައިފައިވެއެވެ.\nމީލާދީން 18 ވަނަ ޤަރުނުގައި ބޭނުންކޮށް އުޅުނު ދިވެހިބަހާއި، މާލޭގެ އާދަކާދަތަކާއި ކަންތައްތައް ކުރަމުން އައިސްފައިވާ ގޮތުގެ ވަރަށް ރީތި ތަޞްވީރެއް މި ފޮތުން ފެނިވަޑައިގަންނަވާނެއެވެ.\nއެން އެޓިމޮލޮޖިކަލް ޑިކްޝަނަރީ އޮފް މޯލްޑިވިއަން އައިލެންޑް ނޭމްސްއަކީ ދިވެހިރާއްޖޭގެ ޖަޒީރާތަކުގެ ނަންތައް އުފެދިފައިވާ ގޮތުގެ މައްޗަށް ކުރެވިފައިވާ ދިރާސާއެކެވެ. މި ގޮތަށް ދިރާސާކުރުމުން އެ ނަންތައް އުފެދިފައިވާ ބަސްތަކާއި އެ ބަސްބަހުން ވާހަކަދައްކާ އުޅުނު މީހުނާއި، އެ ނަންތައް އުފެދުނު ޒަމާނާއި، އެ ދުވަސްވަރުގެ ބައެއް މަޢުލޫމާތު އަދި އެ ޒަމާނުގައި ހިނގައިފައިވާ ބައެއް ކަންތައްތައް އޮޅުންފިލައެވެ. އަދި ރާއްޖޭގެ ރަށްރަށާއި ފަރުތަކާއި ފިނޮޅުތަކަކީ އުފެދި ނެތެމުންދާ ތަންތަން ކަމަށް ވުމާއެކު، އެ ތަންތަނަން ދެވިފައިވާ ނަންނަމުން އެ ޒަމާނުގައި ދިވެހިރާއްޖޭގެ ޤުދުރަތީ މާހައުލު ހުރި ގޮތްވެސް އެނގެއެވެ.\nމި ފޮތަކީ މި ރޮނގުން ކުރެވުނު ފުރަތަމަ ދިރާސާއެވެ. މި ފޮތުގެ ހުރިހާ މަސައްކަތެއް ކުރެއްވީ ޑޮކްޓަރ ޕީ ރަގުޕަތީ އާއި މި މަރުކަޒުގެ ޚާއްޞަ މުޝީރު އަލްފާޟިލާ ނަސީމާ މުޙައްމަދެވެ. ޑޮކްޓަރ ރަގުޕަތީއަކީ ދިވެހިރާއްޖޭގެ ތާރީޚާ ބެހޭ ގޮތުން ލިޔުންތަކެއް ލިޔުއްވައި އަދި މީގެ ކުރިންވެސް މި މަރުކަޒާ ގުޅިވަޑައިގެން ދިރާސާ މަސައްކަތް ކުރައްވައިފައިވާ ބޭފުޅެކެވެ.\nދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ނެރުނު މި ދެ ފޮތުގެ ތެރެއިން "ޙާޖީ ބަންޑާރައިން އައްސުލްޠާން މުޙައްމަދު ޣިޔާޘުއްދީން އިސްކަންދަރު ސިރީ ކުލަރަންމަނި މަހާރަދުންގެ ފުރޭފު" މި ފޮތުގެ އަގަކީ -/100ރ. އެވެ. "އެން އެޓިމޮލޮޖިކަލް ޑިކްޝަނަރީ އޮފް މޯލްޑިވިއަން އައިލެންޑް ނޭމްސް" ގެ އަގަކީ -/450ރ. އެވެ. މި ދެ ފޮތް ވެސް ޤައުމީ މަރުކަޒުގެ ފޮތް ފިހާރައިން ގަންނަން ލިބެން ހުންނާނެއެވެ.\nބައިނަލްއަޤުވާމީ ތަރިކައިގެ ދުވަހުގެ ސަޕުލިމެންޓު - 2008\nފައިލު ޑައުންލޯޑު ކުރައްވާ\t[File size: 7219KB]\n2007 ވަނަ އަހަރު ޖުލައިމަހުގެ ތެރޭގައި ބޭއްވި "ރާއްޖޭގެ ތާރީޚާއި ތަރިކައާ ބެހޭ ޤައުމީ ސެމިނާރު" ހުޅުވުމުގެ ޖަލްސާގައި، ރައީސުލްޖުމްހޫރިއްޔާ އަލްއުސްތާޛު މައުމޫނު ޢަބްދުލް ޤައްޔޫމް ދެއްވި ތަޤްރީރުގައި، ބައިނަލްއަޤްވާމީ ތަރިކައިގެ ދުވަސް 2008 ވަނަ އަހަރުން ފެށިގެން ރާއްޖޭގައިވެސް ފާހަގަ ކުރަމުން ގެންދަވާނޭ ކަމަށް ވަނީ ވިދާޅުވެފައެވެ. އެހެންކަމުން މި އަހަރުގެ އޭޕްރީލް މަހުގެ 18 ވަނަ ދުވަސް ބައިނަލްއަޤްވާމީ ތަރިކައިގެ ދުވަހުގެ ގޮތުގައި ރާއްޖޭގައި ފާހަގަކުރުމަށްވަނީ ހަމަޖެހިފައެވެ.\nމިދުވަހަކީ 1982 ވަނަ އަހަރުގެ އޭޕްރިލް މަހުގެ 18 ވަނަ ދުވަހު ޓިއުނީސިއާގައި ބޭއްވުނު ICOMOS ގެ މަހާސިންތާއެއްގައި ފާސްކުރެވުނު ޤަރާރަކުން ކަނޑައެޅުނު ދުވަހެކެވެ. އަދި 1983 ވަނަ އަހަރުގެ ނޮވެމްބަރު މަހު ބޭއްވުނު ޔުނެސްކޯގެ 22 ވަނަ ބައްދަލުވުމުގައި މި ޤަރާރު ވަނީ ފާސްކުރެވި ކޮންމެ އަހަރެއްގެ އޭޕްރިލް މަހުގެ 18 ވަނަ ދުވަހަކީ ދުނިޔޭގެ ތަރިކައިގެ ދުވަސް ކަމުގައި ފާހަގަ ކުރުމަށް ނިންމައިފައެވެ. (NP) މިދުވަސް ފާހަގަ ކުރުމުގެ މައިގަނޑު މަޤްޞަދުތަކުގެ ތެރޭގައި އިންސާނީ ދަރިފަސްކޮޅުގެ މުހިންމު ރައުސްމާލުކަމުގައި ބެލެވޭ ތަންތަނާއި ސަރަޙައްދުތައް ޙިމާޔަތްކޮށް އަންނަން އޮތް ޖީލުތަކަށް ފޯރުވައިދިނުމުގައި މިކަމުގައި ޙިއްސާވާ ހުރިހާ ފަރާތްތަކެއްގެ އެއްބާރުލުން ބޭނުންވާ މިންވަރު ދެނެގަތުމާއި، ތަފާތު ސަގާފަތްތަކާއި މެދު ހޭލުންތެރިކަން އިތުރު ކުރުން ހިމެނެއެވެ. އަދި ދުނިޔޭގެ ތަރިކައިގެ ގޮތުގައި ބެލެވޭ ނުވަތަ ބެލެވިދާނެ ތަންތަނުގެ ނާޒުކު ކަމާމެދު ވިސްނާ ފިކުރުކުރުންވެސް މި ދުވަސް ފާހަގަކުރުމުގެ މަޤްޞަދުތަކުގެ ތެރޭގައި ހިމެނެއެވެ.\nމި އަހަރުގެ ދުނިޔޭގެ ތަރިކައިގެ ދުވަހުގެ ޝިޢާރަކީ " ދީނީ ތަރިކަ އަދި މުޤައްދަސް ތަންތަން " މިއެވެ. މިގޮތުން ބަލާއިރު ރާއްޖޭގެ ސަގާފީ ތަރިކައިގެ ވަރަށް ބޮޑު ބައެއް ހިމެނިފައިވަނީ ދީނީ ތަރިކައިގެ ތެރޭގައެވެ. މިސްކިތްތަކާއި، މުންނާރުތަކާއި، ޤަބުރުސްތާނު ފަދަ ތަންތަނުގެ އިތުރަށް ޒިޔާރަތްތަކާއި މައުލޫދުހަރުގެ ފަދަ ތަންތަނަކީ މިގޮތަށް ފާހަގަ ކުރެވޭ ބިނާތަކެވެ.\nމިއަހަރުގެ ތަރިކައިގެ ދުވަސް ރާއްޖޭގައި ޚާއްޞަކުރުމަށް ހަމަޖެހިފައިވަނީ މާލޭ ހުކުރު މިސްކިތަށް އަހަންމިއްޔަތު ދީގެންނެވެ. ހުކުރު މިސްކިތަކީ ދުނިޔޭގެ ފެންވަރުގައިވެސް ފާހަގަ ކުރެވޭފަދަ ތަރިއަކަށް ވެފައި، ރާއްޖޭގައި ހުރި ދީނީ ތަރިކައިގެ ތެރެއިން އެންމެ ޚާއްޞަ ދަރަޖައެއްދެވޭ ބިނާއެވެ. ދީނީ ތަރިކައަކަށް ވުމުގެ އިތުރަށް ދިވެހީންގެ މަސައްކަތްތެރިކަމާއި ފަންނުވެރިކަން ހާމަކޮށްދޭ އެންމެ ތާރީޚީ ބިނާވެސްމެއެވެ.\nމިދުވަސް ފާހަގަ ކުރުމުގެ ޙަރަކާތްތައް މައިގަނޑު ގޮތެއްގައި އަމާޒުކުރެވޭނީ ހޭލުންތެރިކަން އިތުރުކުރުމަށާއި ދުވަހާއި ބެހޭ މަޢުލޫމާތު ފޯރުވައިދިނުމަށެވެ. މިގޮތުން މިމަރުކަޒުން ކުރުމަށް ޤަސްދުކޮށްފައިވާ ކަންތައްތައް ތިރީގައި ދަންނަވާލައިފައި އެވަނީއެވެ.\n1.\tދުވަހާ ގުޅޭ ގޮތުން ދުވަހުނޫސްތަކުގައި ޚާއްޞަ ސަޕްލިމެންޓެއް ޝާއިޢު ކުރުމާއި ދުވަހާއި ގުޅޭ ލުއިފޮތެއް ތައްޔާރުކުރުން.\n2.\tޓީވީ މޯލްޑިވްސް އާއި ދިވެހިރާއްޖޭގެ އަޑުން ދުވަހާ ގުޅޭ ޚާއްޞަ ޕްރޮގްރާމްތަކެއް ފޮނުވުން. ( އޭގެ ތެރޭގައި، ސްކޫލް ކުދިންނާއި ޢާންމުންނަށް އަމާޒުކުރެވޭ ގޮތަށް ތައްޔާރުކުރެވިފައިވާ ޕްރޮގްރާމް ހިމެނޭނެއެވެ.)\n3.\tޤައުމީ މަރުކަޒުން ތައްޔާރުކުރާ އައު3ފޮތެއް ނެރުން. ( އެއީ – 2007 ޖުލައިގައި ބޭއްވި ތާރީޚާއި ތަރިކައާބެހޭ ޤައުމީ ސެމިނާރުގެ ފޮތާއި ޣިޔާޘުއްދީން ރަދުންގެ ޒަމާނުގައި ލިޔެވިފައިވާ ފޮތަކާއި، ރާއްޖޭގެ ރަށްތަކުގެ ނަންތަކާއި ބެހޭގޮތުން ކުރެވިފައިވާ އެޓިމޮލޮޖިކަލް ރިސާޗެއްގެ ފޮތެކެވެ. ފަހުން މިދެންނެވި ފޮތް ލިޔެފައިވަނީ އިނގިރޭސި ބަހުންނެވެ. )\n4.\tސްކޫލް ކުދިންނަށް ހުކުރުމިސްކިތަށް ޒިޔާރަތްކުރުމުގެ ފުރުޞަތު ދިނުމާއެކު މިސްކިތާބެހޭ މަޢުލޫމާތު ދިނުން.\n5.\tރާއްޖޭގައި ދީނީ ތަރިކަ ކަމަށް ބެލެވޭ ތަންތަނުގެ ( މިސްކިތްތަކާގުޅޭ ) ފޮޓޯ މަޢުރަޒެއް ބޭއްވުން.


Idhikolhun Baahvaan Ulhunu "Steering Committee"Ge Inthihaabu Faskoffi – adduLIVE\nSep 29, 2020, 19:38 މުހައްމަދު އައިމަން\nއިދިކޮޅު ޕީޕީއެމް އަދި ޕީއެންސީ އިން އެ ޕާޓީތަކުގެ ކޮމެޓީތަކުގެ މެދުގައި ބާއްވަން މަސައްކަތް ކުރި "ސްޓިއަރިން ކޮމިޓީގެ" އިންތިހާބު ފަސްކޮށްފިއެވެ.\nއިދިކޮޅު ކޯލިޝަނުން ނެރެފައިވާ ނޫސްބަޔާނެއްގައި ބުނީ އިންތިހާބު ފަސް ކުރީ އަންނަ ނޮވެމްބަރު މަހުގެ 13ވަނަ ދުވަހަށް ކަމަށެވެ. މީގެކުރިން އިންތިހާބު ބޭއްވިމަށް އެ ކޯލިޝަނުން ނިންމާފައި އޮތީ އަންނަ މަހުގެ 16ވަނަ ދުވަހަށެވެ.\nއިންތިހާބު ފަސް ކުރުމުން އިންތިހާބުގައި ވާދަކުރެވޭ މުއްދަތު ވެސް ވަނީ އިތުރުކޮށްފައެވެ. އެގޮތުން އޮކްޓޫބަރު މަހުގެ 20 ގެ ކުރިން ފޯމް ހުށައެޅުމަށް ވަނީ އެދިފައެވެ. ރަށްރަށުގައިނަމަ ވަގުތީ އިންތިހާބީ ކޮމިޓީ އަށް، މާލޭގެ އަވަށްތަކަށް ކުރިމަތިލާ މެމްބަރުން ޕީޕީއެމްގެ އޮފީހަށް ފޯމް ހުށައެޅުމަށް ވަނީ އެދިފައެވެ.\nއިދިކޮޅުން ބުނީ ކޮމެޓީތަކުގެ މެންބަރުކަމަށް ކުރިމަތިލެވޭނީ އުމުރުން 35 އަހަރުނުވާ ޒުވާން މެންބަރުންނަށް ކަމަށެވެ.\nއިދިކޮޅުން ބުނެފައި ވަނީ މި އިންތިހާބަކީ އެ ކޯލިޝަނުގެ ހަރަކާތްތައް އިތުރަށް ފުޅާކޮށް ވަރުގަދަ ކުރުމަށް ބާއްވާ އިންތިހާބެއް ކަމަށެވެ. އަދި މި އިންތިހާބުގެ ސަބަބުން އަތޮޅު ތެރޭގައި އެ ކޯލިޝަންގެ ހަރަކާތްތައް ވަރުގަދަ ވާނެ ކަމަށް އެ ކޯލިޝަނުން ބުނެއެވެ.


އިންޑިއާގައި ކޮވިޑް ޖެހުނު މީހުންގެ އަދަދު 20 މިލިއަނުން މައްޗަށް\nވޭތުވެދިޔަ 24 ގަޑިއިރު ތެރޭގައި އިންޑިއާއިން މި ބަލީގައި 3،449 މީހުން މަރުވެފައިވޭ\nމި ބަލީގައި މަރުވި މީހުންގެ ޖުމްލަ އަދަދު ވަނީ 222،408 އަރާފައި\n24 ގަޑިއިރުތެރޭގައި 357،220 މީހުން ކޮވިޑަށް ޕޮޒިޓިވްވެފައިވޭ\n4 މެއި 2021 | އަންގާރަ 11:10\nއިންޑިއާގެ ހޮސްޕިޓަލެއްގެ އެނދުތައް ފުރިފައި\nއިންޑިއާގައި ކޮވިޑް ޖެހުނު މީހުންގެ ޖުމްލަ އަދަދު 20 މިލިއަނަށްވުރެ މަތިވެއްޖެއެވެ.\nއަންގާރަ ދުވަހު އިންޑިއާގެ ހެލްތު މިނިސްޓްރީން އާންމުކޮށްފައިވާ ތަފާސް ހިސާބުތަކަށް ބަލާއިރު، 24 ގަޑިއިރުތެރޭގައި 357،220 (ތިންލައްކަ ފަންސާސްހަތްހާސް ދުއިސައްތަވިހި) މީހުން ކޮވިޑަށް ޕޮޒިޓިވްވެފައިވެއެވެ.\nވޭތިވެދިޔަ 24 ގަޑިއިރު ތެރޭގައި އިންޑިއާއިން މި ބަލީގައި 3،449 މީހުން މަރުވެފައިވެއެވެ. އެއާއެކު މި ބަލީގައި މަރުވި މީހުންގެ ޖުމްލަ އަދަދު މި ވަނީ 222،408 އަރާފައެވެ.\nއިންޑިއާގައި ކޮވިޑް ޖެހުނު މީހުން 20 މިލިއަނަށް އަރާފައި ވާއިރު، މިއީ އެމެރިކާއަށްފަހު މި އަދަދަށް މީހުން ޕޮޒިޓިވްވި ދެވަނަ ގައުމެވެ. އިންޑިއާއިން ކޮވިޑް ބައްޔަށް ޕޮޒިޓިވްވި މީހުންގެ އަދަދު 10 މިލިއަނަށް އަރާފައި މި ވަނީ، އެ ގައުމުގައި ކޮވިޑް ފެތުރެން ފެށިތާ 10 މަސްދުވަހުގެ ތެރޭގައެވެ. އެއަށްފަހު އިތުރު 10 މިލިއަން މީހުން ޕޮޒިޓިވްވެފައި މިވަނީ އެންމެ ހަތަރު މަސްދުވަހުގެ ތެރޭގައެވެ.\nއިންޑިއާގެ ކޮވިޑްގެ ދެވަނަ ރާޅުގެ ސަބަބުން އެގައުމުގެ ސިއްޙީ ނިޒާމުވަނީ އެއްކޮށް ބޮއްސުންލާފައެވެ. އެގޮތުން ގާތްގަނޑަކަށް ހުރިހާ ހޮސްޕިޓަލެއްހެން ފުރި، ހޮސްޕިޓަލުތަކުން އޮކްސިޖަން ލިބުމުގެ ދަތިކަން ވަނީ ވަރަށް ބޮޑަށް ކުރިމަތިވެފައެވެ.


"Coca-Cola with Coffee" anna January gai | Mihaaru\n"ކޮކަ ކޯލާ ވިތު ކޮފީ" އަންނަ ޖެނުއަރީގައި ނެރެނީ\n02 އޯގަސްޓް 2020 - 09:042comments\nކޮކަ ކޯލާ އިން އަލަށް ނެރޭ ކޮފީ ކޯކް އެމެރިކާގެ ބާޒާރަށް ނެރެން ނިންމާފައި ވަނީ އަންނަ އަހަރުގެ ޖެނުއަރީ މަހު\nކޮކަ ކޯލާގެ އެކި ރަހަތައް މީގެ ކުރިން ވެސް ތަޖުރިބާކުރެވިފައިވާނެ އެވެ. އަދި ގިނަ ބަޔަކު އެ ބުއިމަކަށް ލޯބިކުރާ ކޮފީގެ ރަހަ ކުރިއަށް ވުރެ މާ ރަނގަޅަށް ކޯކަށް އައުމަކީ ކޮން ކަހަލަ ބަދަލަކަށް ވެދާނެ ހެއްޔެވެ؟ ޓިޕިކަލް ކޯކަށް ވުރެ ކޮފީގެ ރަހަ މީގެތެރެއަށް އައުމަކީ ވަރަށް ތަފާތު ކަމަކަށް ވާނެ އެވެ. އެކަމަކު ކޮފީގެ ރަހައާ އެކު 2006 ގައި ނެރުނު "ކޮކަ-ކޯލާ ބްލެކް" އަކީ ކަސްޓަމަރުންނަށް މާ ކަމުދާ އެއްޗަކަށް ނުވުމުން ދެ އަހަރެއްހާ ދުވަސް ފަހުން 2008 ގައި އެ އުފެއްދުން އެމެރިކާގެ ބާޒާރަށް ނެރުން ހުއްޓާލަން ޖެހުނެވެ.\nއެކަމަކު އަނެއްކާ ވެސް ކޮފީގެ ރަހަ ކޯކަށް މި ގެންނަނީ ކަސްޓަމަރުންގެ ޓޭސްޓް ތަފާތުވުން އަންނާތީ ކަމަށް ކޮކަ-ކޯލާ އިން ބުންޏެވެ.\nއެހެންވެ މިހާރު ތައްޔާރު ވަނީ އެކަމަށެވެ. ހުކުރު ދުވަހު އެ ކުންފުނިން އިއުލާންކުރި ގޮތުގައި އަންނަ ޖެނުއަރީ މަހުގެ ތެރޭގައި ކޮފީގެ ރަހަ ދޭ ކޮފީ އެމެރިކާގެ ބާޒާރަށް ނެރޭނެ އެވެ. ބްރެޒިލްގެ ކޮފީ ބޭނުންކޮށްގެން ތައްޔާރުކުރާ "ކޮކަ-ކޯލާ ވިތު ކޮފީ" ގެ ނަމުގައި މި ބުއިން ގެނެސްދޭ އިރު، އެއާ އެކު ތިން ފްލެވާއެއް ގެނެސްދޭނެ އެވެ. އެއީ "ޑާކް ބްލެންޑް" އާއި "ވެނީލާ" އާއި "ކެރަމަލް" އެވެ.\nމިއިން ކޮންމެ ވައްތަރެއްގެ ބުއިމެއްގެ ކޮފީން ލިއްބައިދޭ ކެފެއިންގެ 69 ގްރާމް އެކުލެވޭނެ އެވެ. މިއީ ކުރިން ނެރެފައިވާ ކޯކްގައި އެކުލެވޭ ކެފެއިން އެކުލެވޭ ނިސްބަތަށް ވުރެ އިތުރު އަދަދެކެވެ. ކުރިން ނެރެފައިވާ ޑައިޓް ކޯޓްގައި އެކުލެވެނީ 46 މިލިގްރާމްގެ ކެފެއިނެވެ.\nކޮކަ ކޯލާ އިން ބުނީ ކުރިން ކޮފީ ކޯކް ފްލޮޕަކަށްވީ އެ ނެރުނު ދަނޑިވަޅު ގޯސްވުމުން ކަމަށެވެ. އެކަމަކު އަނެއްކާ ވެސް އާ ރަހަތަކަށް ކަސްޓަމަރުން އެދޭ ކަމަށް ބުންޏެވެ. އެހެންވެ މި ފަހަރު "ކޮކަ-ކޯލާ ވިތު ކޮފީ" އަކީ ހިޓަކަށްވާނެކަމުގެ އުންމީދު ބޮޑު ކަމަށް ބުންޏެވެ.\n"މިއީ ޔުނިކް ހައިބްރިޑް އުފެއްދުމެއް. އަދި ރިފްފްރެސްމެންޓަކަށް އެންމެ ކަމުދާނެ ކަހަލަ ބުއިމަކަށްވާނެ." ކޮކަ-ކޯލާ އިން ބުންޏެވެ.\nއިތުރު ލިޔުންތައް ކޮފީ ކޮކާ ކޯލާ އެމެރިކާ ފިނި ބުއިން


Autism aky Kobaikan Ingeytha? | #Dhiislam\nއޯޓިޒަމް އަކީ ކޮބައިކަން އެނގޭތަ؟\n11 months ago | 1 comment| March 29, 2017 |\nއޭޕްރިލް 2ވަނަ ދުވަހަކީ އޯޓިޒަމް ހުންނަ ކުދިންނަށްޓަކައި ބައިނަލްއަޤުވަމީކޮށް ފާހަގަކުރަމުން އަންނަ ދުވަހެކެވެ. އެއީ “ވާރލްޑް އޯޓިޒަމް އެވެއާރނަސް ޑޭ” ނުވަތަ ދުނިޔޭގެ އޯޓިޒަމް ހޭލުންތެރިކުރުމުގެ ގޮތުން ފާހަގަކުރާ ދުވަހެކެވެ. މިހާރުއްސުރެ އޯޓިޒަމްއާ ބެހޭ މަޢުލޫމާތުތައް ގެނެސްދީ، ފޭސްބުކްގެ ތަފާތު ޕޭޖްތަކުން އެކަމާ ގުޅުންހުރި ފޮޓޯ ހަދަމުން “ޝެއަރ” ކުރަމުން ދެއެވެ. މަޢުލޫމާތު ލިބުނުގޮތުގައި އޯޓިޒަމްގެ ދުވަސް ފާހަގަ ކުރުމަށްޓަކައި އަބަދުވެސް ބޭނުންކުރާ ކުލައަކީ ނޫކުލައެވެ.\nއޯޓިޒަމްގެ މިދުވަހުގައި ތިބާ ބައިވެރިވުމުގެ ގޮތުން ކުރަނީ ކީއްހެއްޔެވެ؟ ހަމައެކަނި ނޫކުލައިގެ ހެދުމެއްލުމުން އެކަމުގައި ބައިވެރިވެ މީހަކު ހޭލުންތެރި ކޮއްދިންކަމުގައި ވެދާނެބާއެވެ؟ މިކަމުގައި އަޅުގަނޑުގެ ޚިޔާލު ތިބޭފުޅުންގެ ޚިޔާލާ ތަފާތުވެދާނެއެވެ. ނަމަވެސް ނޫކުލައިގެ ހެދުމެއްލުމަކުން އޯޓިޒަމް ހޭލުންތެރިކޮއްދިންކަމަކަށް ވާނެއޭ އަޅުގަނޑުގެ ހިތެއް ނުބުނެއެވެ. އަދި އޯޓިޒަމް އާ ބެހޭ މަޢުލޫމާތުތައް ޙިއްސާކޮށް މުޖުތަމަޢުގެ މީހުން މިކަމަށް ހޭލުންތެރިވުމަކީ ވަކި ދުވަހެއް ފާހަގަކޮށް އެދުވަހުގައި ކުރަންޖެހޭނެ ކަމެއްކަމަކަށް އަޅުގަނޑު ޤަބޫލެއް ނުކުރަމެވެ. އެއީ ކޮންމެ ދުވަހަކުމެ ކުރަންޖެހޭނެ ކަމެކެވެ. އަދި އޯޓިޒަމްގެ މަޢުލޫމާތު ޙިއްސާކޮށް މީހުން ހޭލުންތެރިކުރުމުގެ އިތުރަށް ކޮންމެ މީހަކީވެސް އޮޓިސްޓިކް ކުއްޖާއަށް އެހީތެރިވެ އޯގާތެރިވާ މީހަކަށް ވަމާތޯއެވެ. އޮޓިސްޓިކް ކުދިންގެ ސިފަތައް ދެނެގަނެ އެކުދިންގެ ކުރިމަގަށް ވެވުނު މިންވަރަކުން އެހީތެރިވަމާތޯއެވެ. އަދި މިފަދަ ކުދިން މުޖުތަމައުން އެކަހެރިކޮއްނުލާ އާދައިގެ މީހުންނެކޭ އެއްވަރަށް މިކުދިންގެ ޝާމިލުވުންވެސް ހޯދަމާތޯއެވެ.\nއޮޓިސްޓިކް ކުދިންނަކީވެސް އެކުދިންގެ ކިބައިގާ ތަފާތު ޤާބިލް ކަމަކާއި ކުޅަދާނަކަމެއް ލިބިގެންވާ ކުދިންނެވެ. އޯޓިޒަމްއަކީ ނުކުޅެދުންތެރި ކަމަކަށް ވިޔަސް އެކުދިންނަކީ މުޖުތަމަޢުގައި ބޭނުންހިފޭނެ ހަރުދަނާ ކުދިންތަކަކަށް ހެދިދާނެއެވެ. ބޭނުންވަނީ ހިތްވަރާއި އަޒުމެވެ. ކެރުމާއި ސާބިތުކަމެވެ. ހިތްމަތާއި މިންނަތެވެ. އަދި އޯޓިޒަމްގެ އަލާމާތްތައް ދެނެގަނެ، އެކުއްޖަކީ އޮޓިސްޓިކް ކުއްޖެއްކަން ޤަބޫލުކޮށް ވީހާވެސް އަވަހަކަށް އެކަމަށް ފިޔަވަޅުއަޅާ އެކުއްޖާއަށް އެހީތެރިވެދެވޭނެ ގޮތްތައް ހޯދާބަލައި އެހެން ކުދިންނެކޭ އެއްފަދައިން އުޅެވޭނެ ކުދިބައަކަށް ހެދުމަށްޓަކައި މަސައްކަތް ކުރުމުކެވެ. އޮޓިސްޓިކް ކުއްޖާގެ މިޒާޖު ހުންނަގޮތުން ނުވަތަ އެކުދިންގެ ޢަމަލު ހުންނަގޮތުން އެކުދިންގެ ދެކެ ފޫހިވެ އެކުދިންނާއިމެދު އިހުމާލުވެއްޖެނަމަ ނުކުޅެދުންތެރީ އެކުދިންނެއް ނޫނެވެ. ނުކުޅެދުންތެރީ އެކުދިންނާއިމެދު އިހުމާލުވާ “އާދައިގެ” މީހުންނެވެ.\nއަޅުގަނޑު މިލިޔުން މިލިޔެލަނީ ތިބޭފުޅުންނަށް އޮޓިޒަމްއާ ބެހޭ މަޢުލޫމާތުކޮޅެއް ފޯރުކޮއްދެވޭނެކަމުގެ އުއްމީދުގައެވެ. މިލިޔުމަށް މަޢުލޫމާތު ނަގާފައިވާ ވެބްސައިޓްތައް ލިޔުމުގެ ތިރީގައި ހިމަނައިފާ ވާނެެވެ.\nއޯޓިޒަމްއާ ބެހޭ ކުރު ތަޢާރަފެއް\n“އޯޓިޒަމް” އަކީ ކުއްޖާގެ ހެދިބޮޑުވުމުގައި ހުންނަ ނުކުޅެދުންތެރިކަމެކެވެ. ކަމާބެހޭ މާހިރުން ބުނާގޮތުގައި މިކަން ކުއްޖާގެ ކިބައިން ފާޅުވާންފަށާނީ ކުއްޖާގެ އުމުރުން ފުރަތަމަ ތިން އަހަރު ތެރޭގައެވެ. އޯޓިޒަމްއަކީ ނިއުރޮލޮޖިކަލް ޑިސްއޯރޑަރ (ނާރުތަކުގެ ބަލި) އެއްގެ ސަބަބުން ކުއްޖާގެ ސިކުޑިއަށް އަސަރުކޮއްފައިވުމުން ، ވާހަކަދެއްކުމާއި އިޖުތިމާޢީގުޅުން ހީނަރުވާ ކަމެކެވެ. އޯޓިޒަމް ހުންނަ ކުދިންނަކީ (ނުވަތަ އޮޓިސްޓިކް ކުދިންނަކީ) ޙަރަކާތުން ވާހަކަދެއްކުމާއި، އެކަކު އަނެކަކާއި ދެމެދު އޮންނަ ގުޅުމާއި އަދި އެކިއެކި އެއްޗެހި ބޭނުންކުރުމުގައި ތަފާތު ގޮތްތަކެއް ގެންގުޅޭ ކުދިބައެކެވެ.\nއޯޓިޒަމް އަށް ކިޔާ އަނެއްނަމަކީ އޭ.އެސް.ޑީ (ASD) އެވެ. އޭ. އެސް. ޑީ އަކީ އޯޓިޒަމް ސްޕެކްޓްރަމް ޑިސްއޯޑަރ އެވެ. ބައެއްފަހަރު “އޭ. އެސް. ޑީ” އަށް އޮޓިސްޓިކް ސްޕެކްޓްރަމް ޑިސްއޯޑަރ އޭވެސް ކިޔައެވެ. އޯޓިޒަމް ހުންނަ ކުއްޖަކު އެކުއްޖެއްގެ ދުވަހުގެ ޙަރަކާތްތަކަކަށް މާބޮޑު ބަދަލެއް ނާންނާނެވެ. އެފަދަ ކުދިންގެ ޙަރަކާތްތައް ހުންނާނީ އެއްގޮތަކަށެވެ. އާދައިގެ ކުދިންނާ ޚިލާފަށް މިފަދަ ކުދިންގެ ސުލޫކަށް (ބިހޭވިއަރ) ބަދަލު އަންނާނީ ވަރަށް ގިނަދުވަހުންނެވެ.\nމިފަދަކުދިންގެ ކިބައިން ފާޅުވާ ބައެއް ސިފަތައް\nއޮޓިސްޓިކް ކުދިން އެކަކު އަނެކަކާ އޮންނަ ގުޅުން، އެހެން ގޮތަކަށް ބުނާނަމަ އިޖްތިމާޢީ ގުޅުން އާދައިގެ ކުދިންނާ ބަލާއިރު ވަރަށް ތަފާތު ވާނެއެވެ. މިފަދަކުދިންގެ ވާހަކަ ދެއްކުމުގައި ބަހުރުވައާއި އަމަލުތައް ހުންނަގޮތުން އަނެކާ ދެރަވާ ފަހަރުއާދެއެވެ.މިހެންކަމުން އިޖުތިމާޢީ ގުޅުން ހީނަރުވެއެވެ. މިފަދަ ކުއްޖެއްގެ ވާހަކަ ދައްކާ މިންވަރާއި ހުނަރު ބަރޯސާވަނީ އެކުއްޖެއްގެ ކިބައިގާ އޯޓިޒަމްހުރި މިންވަރަކަށެވެ. އޮޓިޒަމް ބޮޑަށް ހުންނަނީނަމަ އެއްގޮތަކަށްވެސް ވާހަކަ ނުދައްކަފާނެއެވެ. އޮޓިސްޓިކް ކުދިން ވާހަކަދައްކާއިރު، އެހެންމީހުން ވާހަކަދައްކާގޮތާ އަޅާބަލާއިރު ރަސްމީގޮތެއް ހުންނާނެއެވެ. އޯޓިޒަމް ހުންނަ ފުރާވަރު ކުދިން ނުވަތަ “ޓީނޭޖާރސް” ވާހަކަދައްކާއިރު، އެވާހަކަ ދެއްކުމުގެ ގޮތްގަނޑު ހުންނާނީ “ޕްރޮފެސަރުން” ހެންނެވެ.\nއޯޓިޒަމް ހުންނަ ކުދިންނަށް އެހެންމީހުންގެ އިޙުސާސްތައް ދެނެގަތުމަކީ ވަރަށްވެސް އުދަނގޫކަމެކެވެ. އެކުދިން އެހެންމީހުންނާ މެދު ހަމްދަރުދީވެވޭނީ އާދައިގެ މީހުންނާ އަޅާބަލާއިރު ވަރަށްކުޑަ މިންވަރަކަށެވެ. އޮޓިސްޓިކް ކުދިންނަކީ ކަމެއްވުމުން އެކަމެއް ތަކުރާރުވުމަށް އުއްމީދުކުރާ ބައެކެވެ. ދުވަސްތައް އެއްގޮތަކަށް ބައްޓަންކުރުމަކީ އެކުދިންގެ އެންމެ ގާތް އެކުވެރިޔާ ކަހަލައެވެ. އޯޓިޒަމް ހުންނަ ކުދިންނަކީ އެކުދިން ކުރާ ކަންކަމުގައި ވަރަށް ގަޔާވެ ހުރެ، އެކަމާ ވެގެން ކަންކުރާކުދިންނެވެ.\nއޮޓިސްޓިކް ކުދިން އެކުދިންގެ ގައިގައި އަތްލުމުން ނުވަތަ ލޯބިން ބައްދާލުމުން ހިތްހަމަނުޖެހިދާނެއެވެ. އެހެންނަމަވެސް ގިނަ އޮޓިސްޓިކް ކުދިން އެކުދިންގެ އާއިލާ ކުދިންނާ ބައްދާލުމުން ނުރުހޭގޮތް ނުދައްކަފާނެއެވެ. އޮޓިސްޓިކް ކުއްޖެއްގެ ގައިގާ ނޭނގި ހުއްޓާ ބީހިއްޖެނަމަ އެކުދިންގެ ޢަމަލު ހުންނާނީ ހީވެސް ނުކުރާކަހަލަ ގޮތަކަށެވެ. އޮޓިސްޓިކް ކުދިންނަށް ކުއްލިއަކަށް އިވޭ ބާރުއަޑުތަކަކީ ސިއްސުވާލާ އަދި ގަޔާނުވާ ކަމަކަށް ވެދާނެއެވެ. ބައެއް ވަސްވަހާއި އައްޔަށް އަންނަ ބަދަލާއި ފިނިހޫނުމިނަށް އަންނަ ބަދަލުގެ ސަބަބުންވެސް އެކަމާ ގަޔާނުވެ ހިތްހަމަ ނުޖެހޭ ގޮތް ދައްކަފާނެއެވެ.\nއޮޓިސްޓިކް ކުދިންގެ ވިސްނުމާއި ފިކުރުކުރުމުގެ ހުނަރު “ކޮގްނިޓިވް ސްކިލްސް” ހަލުވިކަމާއެކު ކުރިއެރިކަމުގައި ވިޔަސް އިޖުތިމާޢީގުޅުމާއި ބަހުގެ ހުނަރު ކުރިއަރާނީ ވަރަށް ލަހުންނެވެ. މީގެ އަނެއް ކޮޅުން ބަލާއިރު، ވާހަކަދެއްކުމާއި ބަހުގެ ހުނަރު ނުހަނު ކުރިއަރާއިރު އަތްފައިގެ ހުނަރު “މޮޓޯރ ސްކިލްސް” އެބާރުމިނުގައި ތަރައްޤީ ނުވެދާނެއެވެ. އޮޓިސްޓިކް ކުދިން ރޫރޫއެޅުމަކީ ވަރަށް ޢާއްމުކޮށް ދިމާވާ ކަމެކެވެ. މިގޮތަށް ރޫރޫއެޅުމުގައި ކުއްޖާއަށް ވަރަށް އުދަނގޫވެ ގިނައިރުވަންދެން ދެމިގެންދާ ފަހަރުވެސް އާދެއެވެ. ރޫރޫއަޅަން ފެށުމުން ގިނަކުދީންނަށް އެކަން ހިފަހައްޓާލަން އެނގެއެވެ. އެހެންނަމަވެސް ރޫރޫއެޅުން ހިފަހައްޓާލަން ނޭނގޭ ކުދިންވެސް މަދެކޭ ނުބުނެވޭނެ އެވެ.\nއެމް. އެމް. އާރް ވެކްސިންއާއި އޯޓިޒަމްއާ ގުޅުމެއްވޭތަ؟\nއިންފެކްޓްވުމުގެ ސަބަބުން ޖެހޭބަލިތަކާ ބެހޭ މާހިރެއްކަމަށްވާ ޕޯލް އޮފިޓް ބުނާގޮތުންނަމަ އެމް. އެމް. އާރް ވެކްސިން، ނުވަތަ “މީސަލްސް، މަމްޕްސް، ރުބެއްލާ ވެކްސިން ( MMR vaccine-measles, mumps, rubella vaccine) އާއި އޯޓިޒަމްއަކާ އެއްވެސް ގުޅުމެއްނުވެއެވެ. އޭނާ ބުނާގޮތުންނަމަ މި ވެކްސިންގެ ސަބަބުން އޯޓިޒަމް ޖެހުމަކީ ނާދިރުކަމެއްކަން ސާބިތުވާ ހެކި އެބަހުއްޓެވެ.\nވެކްސިންއާ އޯޓިޒަމްއާ ގުޅުމެއްވާކަމަށް ބުނެ އެކަމާމެދު މީހުން ހާސްވެ ކަންބޮޑުވުން ފާޅުކޮށްފައިވަނީ 1998ވަނަ އަހަރުން ފެށިގެންނެވެ. އެއީ ބްރިޓިޝްގެ މެޑިކަލް ޖާރނަލްއެއް ކަމަށްވާ “ދަ ލޭންސެޓް” ގައި ވެކްސިންއާ އޯޓިޒަމްއާ ހުރި ގުޅުން ދިރާސާކޮށް ލިޔެފައިވާ ދިރާސާ ލިޔުމެއްގައެވެ. މިދިރާސާއިން ބުނާގޮތުންނަމަ “އިންޓެސްޓިނަލް ޕްރޮބްލަމްސް” ގެ ސަބަބުން ވައިރަލް އިންފެކްޝަން ޖެހި އޯޓިޒަމް ޖެހުމަށް މަގުފަހިވެދެއެވެ. މި ދިރާސާއަކީ ހަމައެކަނި 12 ކުދިން ހިމަނައިގެން ހެދި ކުޑަކުޑަ ދިރާސާއެކެވެ. މި ރިސާރޗް ސަބަބުން މިކަމާ ބެހޭ މާހިރުންނާއި އެހެންމީހުންނަށް އޮޅުންއަރަފައިވުމުން، 2004ވަނަ އަހަރު އޮޓިސްޓިކް 1294 ކުދިންނާއި އާދައިގެ 4469 ކުދިން ހިމަނައިގެން ބޮޑުދިރާސާއެއް ކުރިއެވެ. މިދިރާސާއިން އެގުނުގޮތުގައި އެމް. އެމް. އާރް ވެކްސިންއާ އޯޓިޒަމްއާ އެއްވެސް ގުޅުމެއްނެތެއެވެ. އަދި މީގެ ފަހުންވެސް އެތައް ހާސް ކުދިން ހިމަނައިގެން ނުލާހިކު ގިނަ ދިރާސާތައްކުރިއެވެ. މިހުރިހާ ދިރާސާތަކުން އެނގުނު ގޮތުގައި އޯޓިޒަމް ގިނައިން ފެނިފައި ހުރީ ވެކްސިން ޖަހައިފާތިބި ކުދިންގެ ކިބައިންނެއް ނޫނެވެ. އަދި އެމް. އެމް. އާރް ވެކްސިން އާއި އޯޓިޒަމްއާ ގުޅުވައިދޭ އެއްވެސް ގުޅުމެއް ފެނިފައެއްނުވެއެވެ.\nދާދިފަހުން ނިމިދިޔަ އަހަރުގެ ތެރޭގައިވެސް ސެންޓަރ ފޯރ ޑިސީޒް ކޮންޓްރޯލް އެންޑް ޕްރިވެންޝަން (ސީ. ޑީ. ސީ) އިން ހެދި ދިރާސާއަކުން ދެއްކިގޮތުގައި އެއްދުވަހަކު ކިތައްމެ ގިނަ ވެކްސިންޖެހި ކަމުގައިވިޔަސް އެޖެހި ވެކްސިންގެ ސަބަބުން އޯޓިޒަމްއެއް ނުޖެހޭނެއެވެ. މިކަމާއި ބެހޭ މަޢުލޫމާތު “ޖާނަލް އޮފް ޕީޑިއަރޓްރިކްސް“ގައި ހާމަކޮއްފައިވެއެވެ. މިރިޕޯޓްގައި ވާގޮތުން ޑރ. ފްރޭންކް ޑިސްޓެފެނޯ މި ރިޕޯޓްގައި އެން. ބީ. ސީ ގެ ޗީފް މެޑިކަލް އެޑިޓަރ އާ ހަވާލާދީ ބުނެފައިވަނީ “އަހަރުމެންނަށް ވެކްސިންއާ އޯޓިޒަމްއާ ދެމެދު އެއްވެސް ގުޅުމެއްފެނިފައެއްނުވެއެވެ. މިލިޔުމުގައި އިތުރަށް ބުނެފައިވަނީ ވެކްސިން ނުޖެހުމުން ދަރިފުޅު މާނުރައްކާތެރި ޙާލަތަކަށް ވައްޓާލެވޭކަމެވެ. މިގޮތުން ޑރ. ތަންޔާ އަލްޓްމަން ބުނެފައިވަނީ ވެކްސިންނުޖެހުމުން ވަރަށް ނުރައްކާތެރި ބަލި ޖެހުމަށް މަގުފަހިވާ ކަމެއެވެ. އޭގެ ތެރޭގައި މިނިންގިޓިސް (ސިކުނޑީގެ ދުލިފަށް ދުޅަވުން) އަދި ހޫޕިންގ ކަފްސް (ހޯއްގޮވާ ކެއްސުން) ހިމެނެއެވެ. މިހެންކަންހުރިކަމުގައި ވީނަމަވެސް ސިއްޙީ ދާއިރާގައި ޅައިރު މިދެވޭ ވެކްސިންއާ އޯޓިޒަމްއާ ގުޅުމެއްވާކަމަށް ޤަބޫލުކުރާ މާހިރުން ތިއްބަވާކަންވެސް ފާހަގަކޮށްލަމެވެ.\nމިހާރު އޯޓިޒަމްއާ ބެހޭގޮތުން ކޮންމެވެސް އެއްޗެއް އޮޅުންފިލައިފި ނޫންތޯ އެވެ. އެހެންކަމުން ނުކުޅެދުންތެރީ އޮޓިސްޓިކް ކުދިންނޭ ބުނުމުގެ ބަދަލުގައި ތިބާގެ ހުރި ނުކުޅެދުންތެރިކަން ކުޅެދުންތެރިކަމަށް ބަދަލުކުރަމާ ހިނގާށެވެ. އަދި މިފަދަ ކުދިންނަށް އެހީތެރިކަން ފޯރުކޮށްދިނުމުގައި ސާބިތުވަމާ ހިނގާށެވެ.\nމަޢުލޫމާތު ނަގާފައިވާ ލިންކުތައް\nމެޑިކަލް ނިއުސް ޓުޑޭ\nނިޢުމަތެއް ފަދަ ޙާކިމާގެ 10 ސިފަ3days ago | 0\nލޯބިވެރިންގެ ދުވަސް ފާހަގަކުރުން؟ 1 week ago | 0\nކުއްލި ނުރައްކަލުގެ ޙާލަތު: ސައްޙަ ނިންމުމެއްތަ؟2weeks ago | 0


Mifaharu nagaanee nudhuhvaakan yageen vaa vehicle: Muizzu\nމިފަހަރު ނަގާނީ ނުދުއްވާކަން ޔަގީންވާ ވެހިކަލް: މުއިއްޒު\nމާލެ ސިޓީގެ މޭޔަރު ޑރ. މުހައްމަދު މުއިއްޒު: މި ފަހަރު ނަގާނީ ނުދުއްވާނެކަން ޔަގީންވާ ވެހިކަލް ކަމަށް ވިދާޅުވި --- ފޮޓޯ: އަވަސް\nމާލޭގެ މަގުމަތީގައި ހަލާކުވެ ގިނަ ދުވަސް ވަންދެން ބަހައްޓާފައި ހުރި ވެހިކަލްތައް ނެގުން ކުރިއަށް ގެންދިޔައީ އިންސާފުވެރިކޮށް ނޫން ކަމަށް ބުނެ ލިބުނު ޝަކުވާއަކާ ގުޅިގެން މަސައްކަތް މެދުކަނޑާލުމަށްފަހު އަންނަ ހަފުތާ ބަންދުގައި އެ މަސައްކަތް އަލުން ފަށަން ނިންމައިފި އެވެ.\nމާލޭގެ ރައްޔިތުންނާ ބައްދަލުކުރުމަށް، އެކި އަވަށްތަކަށް ބަހާލައިގެން މިހާރު ބާއްވަމުން ގެންދާ ސިލްސިލާ ބައްދަލުވުންތަކުގެ ތެރެއިން މައްޗަންގޮޅީ ރައްޔިތުންނާ ރޭ ބައްދަލުކުރައްވައި މާލެ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވީ އެ މަސައްކަތް އަލުން ފަށަނީ އާ އުސޫލެއް ހަދައިންގެ ކަމަށެވެ.\nއަންނަ ހަފްތާ ބަންދުގައި އެ މަސައްކަތް އަލުން ފަށަން ނިންމާފައިވާއިރު މިފަހަރު ނަގާނީ ނުދުއްވާނެ ކަން ޔަގީންވާ ބާވެފައި ހުރި އަދި މަގުމައްޗަށް ދޫކޮށްލައިފައި ހުރި ވެހިކަލްތައް ކަމަށް މޭޔަރު ވިދާޅުވި އެވެ. އެހެންކަމުން އަލުން މަސައްކަތް ފަށާއިރު އިންސާފުވެރިވާނެ ކަމުގެ ޔަގީންކަން މޭޔަރު ދެއްވި އެވެ.\nބާވެފައިވާ ވެހިކަލް ނެގުން ހުއްޓާލީ ގަލޮޅުގެ ރައްޔިތުންނާ އެކު ސިޓީ ކައުންސިލުން މިދިޔަ ހަފުތާގައި ބޭއްވި ބައްދަލުވުމުގައި އާންމުންގެ މީހަކު ކުރި ޝަކުވާއަކާ ގުޅިގެންނެވެ. އެމީހާ ބުނެފައިވަނީ ކޮވިޑްގެ ސަބަބުން ދިރިއުޅުމަށް ދިމާވެފައި ދަތިތަކާ އެކު، އާންމުން އެކި ތަންތަނުގައި ތާށިވެފައި ތިބުމުން އެ މީހުން ދުއްވަމުން އައި ވެހިކަލްތައް މާލޭގެ މަގުތަކުގައި ހުރުމުން އެއީ ބޭނުންނުކޮށް ދޫކޮށްލާފައިވާ ތަކެތި ކަމަށް ބެލުން އެއީ މައްސަލައެއް ކަމަށެވެ. އެހެންވެ ސިޓީ ކައުންސިލުން ކުރަނީ ކިތަންމެ ރަނގަޅު މަސައްކަތަކަށް ވިޔަސް، މި ދުވަސްވަރުގެ ގޮތުން އެގޮތަށް ވެހިކަލްތައް ނެގުން އިންސާފުވެރި ނޫން ކަމަށެވެ.\nމާލޭގެ މަގުމަތީގައި ހިނގަން އުނދަގޫވާ ގޮތަށާއި އަދި ވެހިކަލް ދުއްވަން ދަތިވާ ގޮތަށް ބަަހައްޓާފައި ހުންނަ ވެހިކަލްތަކާއި ނުދުއްވާ ގިނަ ދުވަސްވެ ހަލާކުވެފައި ހުންނަ ވެހިކަލްތައް ވަރަށް ގިނަ އެވެ. އެހެންވެ، އެތަކެތި ނެގުމުގެ މަސައްކަތް ފުލުހުންނާއި ގުޅިގެން ސިޓީ ކައުންސިލުން ކުރަން ފަށާފައިވަނީ މިމަހުގެ ދެވަނަ ދުވަހު އެވެ.\nސިޓީ ކައުންސިލުން ބުނީ ވެހިކަލްތައް ނެގުމަށްފަހު ގާނޫނާއި ގަވައިދުތަކުގެ ތެރެއިން އެތަކެތި ނައްތާލާނެ ކަމަށެވެ. އަދި ވެހިކަލް ނެގުމުގެ ތެރޭގައާއި ނެގުމަށްފަހު އުޅަނދާއި ތަކެއްޗަށް ލިބޭ ގެއްލުމާއި އުނި އިތުރަށް ކައުންސިލުން ޒިންމާ ނުވާނެ ކަމުގައިވެސް ބުނެފައިވެ އެވެ.\nމޯލްޑިވްސް ޕޮލިސް ސާވިސް ޑރ. މުހައްމަދު މުއިއްޒު މާލޭ ސިޓީ + ޓްރާންސްޕޯޓް އޮތޯރިޓީ މާލޭ ސިޓީ ކައުންސިލް\nހަލާކުވެފައިހުރި އުޅަނދުތައް ނެގުން ވަގުތީގޮތުން ހުއްޓާލައިފި


MDP Ge Raees MDP In Vakikuran E’ Partyge Veymandoo Gofin Govaalaifi\nއެމްޑީޕީގެ ރައީސް އެމްޑީޕީން ވަކިކުރަން އެޕާޓީގެ ވޭމަންޑޫ ގޮފިން ގޮވާލައިފި\nއެމްޑީޕީގެ ރައީސް އާއި އެޕާޓީގެ ޗެއާޕާސަން އެމްޑީޕީން ވަކިކުރަން އެޕާޓީގެ ވޭމަންޑޫ ގޮފިން ގޮވާލައިފިއެވެ.\nރައީސް ނަޝީދަށް ދެވުނު ހަމަލާއަށް ފަހު އެމްޑީޕީގެ އެތެރޭގައި ޚިޔާލު ތަފާތުން އުފެދި އެމްޑީޕީގެ އަސާސްތަކަށް ސަރުކާރުން އިޙްތިރާމް ކުރުމަށް ގޮވާލައި އެމްޑީޕީގެ އެކިއެކި ގޮފިތަކުން އަންނަނީ ބަޔާންތައް ނެރެމުންނެވެ.\nމިއަދު އެމްޑީޕީގެ ތ. ވޭމަންޑޫ ގޮފިން ނެރުނު ބަޔާނެއްގައި ބުނެފައިވަނީ އެމްޑީޕީގެ ރައީސް ރައީސް މުޙައްމަދު ނަޝީދުގެ އިތުރުން އެ ޕާޓީގެ ޗެއާޕާސަން ޙަސަން ލަޠީފް އެމްޑީޕީއިން ވަކިކުރުމަށް ގޮވާލާކަމަށެވެ.\nމީގެ އިތުރުން އެބަޔާނުގައި ބުނެފައިވަނީ އެމްޑީޕީގެ އަސާސީ ޤަވާއިދު ބުނާގޮތުން ޕާޓީގެ އެންމެ އިސްލީޑަރަކީ ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިޙްކަމަށެވެ. އެހެންކަމުން ރައީސް ޞާލިޙް ދެވަނަ ދައުރެއް ބޭނުންވާ ކަމަށްވާނަމަވެސް ޕާޓީގެ އަސާސީ ޤަވާއިދުގައިވާ ގޮތުގެ މަތިން ޕްރައިމަރީ އަކާ ނުލާ މީގެ ކުރިން ރައީސް ނަޝީދަށް 2013ގައި ޓިކެޓުދިން އުސޫލުން ރައީސް އިބްރާހިމް މުޙައްމަދު ޞާލިޙަށް ވެސް ޓިކެޓު ދިނުމަށް ގޮވާލާކަމަށް އެބަޔާނުގައި ވަނީ ބުނެފައެވެ.އަދި އިދިކޮޅު ޕީޕީއެމާ ގުޅިގެން ސަރުކާރާއި ދެކޮޅަށް ކޯލިޝަން ހަދަން\nގޮވާލި ޕާޓީގެ ރައީސް ނަޝީދާއި ޗެއާޕާސަން ހަސަން ލަތީފު، މީގެ ކުރިން ރީކޯ މޫސައާއި އަލްހާން ފަހުމީ ޕާޓީން ވަކިކުރި އުސޫލުން ވަކިކުރުމަށް ގޮވާލާ ކަމަށްވެސް އެމްޑީޕީ ވޭމަންޑޫ ގޮފިން ނެރުނު ބަޔާނުގައި ވަނީ ބުނެފައެވެ.\nމަ ވަރަށް ތާއީދު.. ތިބަޔާން ހަމަ 100..\nޢަދި އިތުރުރަށްރަށުންވެސް ބަޔާންނެރޭނެ އިންސާނުން އުޅެންވާގޮތަކަށް އުޅޭނިއެއްނޫން ތި2ނިހުންނަކީ


Aveegai masakkaikuraa meehunnah fini uniform eh Dubai ga tha'aaraf koffi\nޔުނައިޓަޑް އަރަބި އެމިރޭޓްސްގެ 21 އަހަރުގެ ދަރިވަރެއް ކަމަށްވާ އަރީމް އަހުމަދު ކޮންސްޓްރަކްޝަން މަސައްކަތް ކުރާތަންތަނުގެ ކައިރިންދާއިރު އެމީހުން ގަދަ އަވީގައި މަސަކަތްކުރާތަން ފެނެއެވެ. އޭނާގެ އަބަދުވެސް އުންމީދަކީ އެމީހުންގެ އެ މައްސަލައަށް ހައްލެއް ހޯދައިދިނުމެވެ.\nއިންޖިނިއަރިން ކިޔަވާ މި ދަރިވަރު އެ މަސައްކަތްތެރިންނަށް ހޫނުކަން ކުޑަ ކުރުމަށް ޔުނިފޯމްއެއް ތައްޔާރު ކުރުމަށް ދެ އަހަރުގެ މުއްދަތެއްވަނީ ހޭދަކޮށްފައެވެ. އަދި މިހާރު މި ޔުނިފޯމްވަނީ އިންޓަނޭޝަނަލް ބިޒްނަސް ލީޑަރުންނާއި އިންވެސްޓަރުންނަށް ދައްކާލަން ތައްޔާރުވެފައެވެ.\nއޭނާ ވަނީ ދާދި ފަހުން ޔޫއޭއީގެ ޕުރިންސްގެ އެހީގައި ބޭއްވުނު ޕިޗް އެން ޕުލޭސް ވިޔަފާރިވެރިންގެ އެކްސްޕޯގައި ބައިވެރިވެ އެވޯޑްވެސް ހާސިލްކޮށްފައެވެ. އަދި މިހާރު އޭނާގެ އުންމީދަކީ ޔޫއޭއީގައި ގަދަ ހޫނުގައި މަސައްކަތްކުރާ މަސަކަތްތެރިންގެ މަސައްކަތުގެ މާހައުލަށް މި ޔުނިފޯމް ނެރެ، އޭގެ ސަބަބުން މީހުންނަށް ލުޔެއް ލިބުމެވެ.\nއަރީމް ބުނާގޮތުގައި މުޖުތަމައުގައި ހުންނަ މިކަހަލަ މައްސަލަތަކަށް ހައްލު ހޯދައިދީ ލޭބަރުންނަށް ލުއި ގޮތްތައް ހޯދައިދިނުމަކީ އޭނާފަދަ އިންޖިނިއަރުންގެ ޒިންމާ އެކެވެ. އަދި އެ ލޭބަރުން ލައްވާ މަސައްކަތްކުރުވާ މީހުން ލޭބަރުންގެ ސިއްހަތަށް ޒިންމާވާން ޖެހޭނެ ކަމަށެވެ. އަދި މިއީ ހަމައެކަނި ޔޫއޭއީ އަށް މުހިންމު ކަމެއްނޫން ކަމަށާއި އެހެން ގައުމުތަކަށްވެސް މިއީ ވަރަށް މުހިންމު ކަމެއް ކަމަށް އޭނާ ބުންޏެވެ.\nމި ސޫޓްގައި މަސައްކަތްތެރިންގެ ހަށިގަނޑުގެ ހޫނުމިން ދެނެގަނެވޭނެ ސްމާޓް ސިސްޓަމް އެއް ގާއިމްކުރެވިފައި ވުމުން ހަށިގަނޑުގެ ހޫނުމިން 38 ޑިގްރީއަށް މަަތިވެއްޖެ ނަމަ އެލާޓް ވާނެކަމަށެވެ. އަދި ފިނިކުރަން ފަށާނެ އެވެ.\nއޭނާ ދެކޭގޮތުގައި ހޫނު މޫސުން ތަކުގައި މަސައްކަތްތެރިންނަށް ދިގު ބުރޭކެއް ލިބޭގޮތް ހަދަން ޖެހޭކަމަށެވެ.\nއަރީމް މިހާރު ތައްޔާރުވަމުންދަނީ އަންނަ މަހު ބަހުރެއިންގައި މި ޕްރޮޖެކްޓް ދައްކާލުމަށެވެ.


Raajjeyge Tharahgee ah Emme Muhinmu Kanthah Koffin, E ee Kudhinna Sai Dhinun - Raees Nasheed - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 34 މިނެޓް ކުރިން\nރާއްޖޭގެ ތަރައްގީއަށް އެންމެ މުހިންމު ކަންތައް ކޮށްފިން، އެއީ ކުދިންނަށް ސައި ދިނުން - ރައީސް ނަޝީދު\nއެމްޑީޕީން ފަރެސްމާތޮޑާގައި ބޭއްވި ޖަލްސާގެ ތެރެއިން ރައީސް ނަޝީދު ވާހަކަ ދައްކަވަނީ-- ފޮޓޯ: އެމްޑީޕީ\nރާއްޖޭގެ ތަރައްގީއަށް މުހިންމު ކަންތައް ކޮށްފައިވާ ކަމަށާއި އޭގެ ތެރޭގައި ހިމެނޭ އެންމެ މުހިންމު ކަމަކީ ސްކޫލްތަކުގެ ދަރިވަރުންނަށް ހެނދުނުގެ ނާސްތާ ދިނުން ކަމަށް އެމްޑީޕީގެ ރައީސް އަދި މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީގެ ރަށްވެހިފަތިސް ކެމްޕެއިންގެ ދަށުން ގދ. ފަރެސްމާތޮޑާގައި ބޭއްވި ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ، ރާއްޖޭގެ ތަރައްގީއަށް ބޭނުންވަނީ ބޮޑު ހިލަ ބަނދަރެއް ހެދުމެއް ނޫން ކަމަށާއި ބަނދަރުގައި ތޮއްޓެއް އެޅުންވެސް ނޫން ކަމަށެވެ. އެހުރިހާ ކަމަކަށްވުރެ ހެނދުނު ސްކޫލަށް ދާ ކުއްޖާއަށް ދޮންކޭލާއި ކިރުތަށި ދިނުން މާ މުހިންމު ކަމަށް ނަޝީދު ވިދާޅުވިއެވެ. އަދި އެކަން މި ސަރުކާރުން އިސްކަމެއް ދީގެން ކޮށްފައިވާ ކަމަށްވެސް ނަޝީދު ވަނީ ފާހަގަ ކޮށްފައެވެ.\n“ބޮޑު ހިލަ ބަނދަރެއް ހެދުމެއްވެސް ނޫން. އެއްކޮށް ތޮއްޓެއް އެޅުމެއްވެސް ނޫން. މަގެއް ހެދުމެއްވެސް ނޫން. ހަގީގަތުގައި ފެނާއި ނަރުދަމާ އެޅުމެއްވެސް ނޫން. އޭގެ އެއްކަމެއް ކުރުމަށްވުރެ މާ މުހިންމެ އޭނާ ހެނދުނު ހޭލައިގެން ރަނގަޅަށް ސައި ބޮއެގެން މަދުރަސާއަށް ގޮސް ރަނގަޅަށް ކިޔެވުން” ރައީސް ނަޝީދު ވިދާޅުވިއެވެ.\nބައެއް ފަރާތްތަކުން އެބޭފުޅުންގެ ސަރުކާރުގައި ކޮށްފައިވަނީ ކޮންކަމެއްތޯ އަހާތީ ރައީސް ނަޝީދު ވިދާޅުވީ، ސްކޫލަށްދާ ކުއްޖާގެ ހެނދުނުގެ ނާސްތާ މުހިންމު ކަމުން އެކުދިންނަށް ހެނދުނުގެ ނާސްތާ ދެމުން އަންނަ ކަމަށެވެ.\n"އަހާނެ ކީނހޭ ވީ، އަޅުގަނޑުމެން ކީނހޭ ކުރީ. ކުރި ކަމަކީ 206 ކުދިންނަށް ކޮންމެ ދުވަހަކު ހެނދުނު ސައި ދިނުން. ހަމަ ކޮންމެ ދުވަހަކު. އިއްޔެގަ ވެސް މާދަން ވެސް އޭގެ ކުރީ ދުވަހު ވެސް. އަޅުގަނޑުމެން ދެކޭ ގޮތުގައި އެ ކުއްޖާއަށް ސައި ދިނުން އެއީ މި ރާއްޖޭގެ ތަރައްގީއަށް އެންމެ ބޭނުން ކަންތައް" ރައީސް ނަޝީދު ވިދާޅުވިއެވެ.\nނަޝީދު ވިދާޅުވީ، ކުދިން ހެނދުނު ހޭލައިގެން ނާސްތާ ނުނަގާ ސްކޫލަށް ގޮއްސިއްޔާ އެދަރިވަރަކު ފިލާވަޅަކަށް ޝައުގުވެރިކަމެއް ނުދެވޭނެ ކަމަށެވެ. އޭގެ ނަތީޖާއަކަށް ސްކޫލުން ފެއިލްވާނެ ކަން ނަޝީދު ވަނީ ފާހަގަ ކުރައްވާފައެވެ. އަދި އެގޮތަށް ވެއްޖެނަމަ އެކުއްޖާ މަގުމަތިން ވަޅިއެއް ހިފައިގެން ހުންނަތަން ފެނިގެން ހިނގައިދާނެ ކަމަށްވެސް ނަޝީދު ވިދާޅުވިއެވެ.\nރައީސް ނަޝީދު މިގޮތަށް ވިދާޅުވިއިރު، މި ސަރުކާރަށް ދޮޅު އަހަރު ވެގެން ދާއިރުވެސް، ރައްޔިތުންނަށް މާބޮޑު ކަންތައްތަކެއް ކޮށްނުދެވޭ ކަމަށް ގިނަބަޔަކު ދަނީ ބުނަމުންނެވެ.\nމާޗް 5, 2020 19:53\nބަލަ ތިޔަބުނާ ސަޔާ މުޓަޔާ ތިޔަދެނީ އަހަރެމެންގެ އަތުންނަގާ ޖިޒީންނޭ ކަމަކާ ނުލާ އަޅުވެތިކޮއްގެންނަގާ ގީއެސްޓީގެ ނަމުގަ ނަގާ 6% ޖިޒީގެ ރުފިޔާއިންނޭ ތިޔައް އަހަރުމެން ކިޔާ އުޅެނީ ވެންމަސް ވެނައް ކާންދޭ ވާހަކަ ތިޔައީ ސަރުކާރަކުން އާމްދަނީއެއް ހޯދައިގެން ދޭ އެއްޗެއްނޫން ބަލަ ބައިކުދިންނައް ބަދަލްވެސް ތިޔދެނީ ހަމަ މިނިކަމެތިރައްޔަތުން އަޅުވެތިކޮއް ގެން ނަގާ ޖިޒީގެ ރުފިޔާއިން މުސަރަޔާ އިނަޔަތާ ޙުދު ތިމާމީހާޔައްވެސް ތިޔަ ބޭނުންކުރަނީ މިނިކަމެތިރައްޔަތުން ދާއޮހޮރުވައިގެން ހޯދާ ރުފިޔާކޮޅުން ނަގާ 6% ޖިޒީގެ ރުފިޔާއިން ލަދެއް ނެތީމަ ތިޔަ ވާހަކަތައް ތިޔަދައްކަނީ ވައްސަލާމް\nމާޗް 6, 2020 10:06\nކަލޯ މޮޔަތަ؟ ކޮމެންޓް ކުރެވޭތޯ ބަލާތި\nމާޗް 5, 2020 19:55\nބަލަ ތިޔަބުނާ ސަޔާ މުޓަޔާ ތިޔަދެނީ އަހަރެމެންގެ އަތުންނަގާ ޖިޒީންނޭ ކަމަކާ ނުލާ އަޅުވެތިކޮއްގެންނަގާ ގީއެސްޓީގެ ނަމުގަ ނަގާ 6% ޖިޒީގެ ރުފިޔާއިންނޭ ތިޔައް އަހަރުމެން ކިޔާ އުޅެނީ ވެންމަސް ވެނައް ކާންދޭ ވާހަކަ ތިޔައީ ސަރުކާރަކުން އާމްދަނީއެއް ހޯދައިގެން ދޭ އެއްޗެއްނޫން ބަލަ ބައިކުދިންނައް ބަދަލްވެސް ތިޔދެނީ ހަމަ މިނިކަމެތިރައްޔަތުން އަޅުވެތިކޮއް ގެން ނަގާ ޖިޒީގެ ރުފިޔާއިން މުސަރަޔާ އިނަޔަތާ ޙުދު ތިމާމީހާޔައްވެސް ތިޔަ ބޭނުންކުރަނީ މިނިކަމެތިރައްޔަތުން ދާއޮހޮރުވައިގެން ހޯދާ ރުފިޔާކޮޅުން ނަގާ 6% ޖިޒީގެ ރުފިޔާއިން ލަދެއް ނެތީމަ ތިޔަ ވާހަކަތައް ތިޔަދައްކަނީ ވައްސަލާމް ވެދުން\nމާޗް 5, 2020 20:00\nއަހަރެން500 ވަރަކަށް ކުދިންނަށް ކިޔަވާ ދީފިން3ސްކޫލެއްގައި މަސައްކަތް ކުރިން ހާލަކުން ކުއްޖެއްފިޔަވާ ހުރިހާ ކުދިންވެސް ދަނީ ގެއިން ރަނގަޅަށް ސައިބޮއި ކައި ހަދައި ގެން ބުއްޅަބެ އަށް އޮޅިގެން ތި އުޅެނީ ކުދިން ދެކެ މަންމަމެން ވަރަށް ލޯބިން ކަންތައްކުރަނީ މަށަށް ހިީވަނީ ކަލޭ ކުޑައިރު ސައި ނުދިނީހެން އެހެންވެދޯ މަދަރުސާގަ ބަސްނާހާ އުޅެގެން ކަނޑާލީ\nތިޔަ ސައި ނުބޯކުދިން ގިނައީ..\nމާޗް 5, 2020 21:24\nއއއަހަރެން ދަންނަ ކުއްޖަކު ކޮންމެ ދުވަހަކު ދޭ ޕެކެޓު ގެޔައް ގެނެސް ގެން ހުކުރު ދުވަހު ގޭގަ ފޮނިކާ އެއއްޗެައް ހަދަނީ..\nމާޗް 5, 2020 20:04\nތީ ސަރުކާރަކުން ކޮށްދޭންޖެހޭ ކަމެއްނޫން. މައިން އެމީހުންގެ ދަރިންނަށް ކާންދޭނެ. ތިދޭ5ރުފިޔާގެ ކިރު ޕެކެޓަކުން ތަރައްގީ ވަންޏާ މީގެ 30 އަހަރުކުރިންވެސް އެކަން ހުންނާނީވެފަ. ރައްޔިތުންނަށް ނުކުރެވޭ ބޮޑެތިކަންކަން ސަރުކާރުންކުރާނީ. ޕާޓީ ކުދިންނަށް ދައުލަތުގެ ހަޒާނާ ދިނުމަށް ހިންގާ ޖަރީމާއެއްތީ. އަދި ތީ ތަރައްގީއެއްވެސް ނޫން. ތަރައްގީއަކީ ގަލަމަކާއި ޕެނަޑޯލް ގުޅައަކާއި ކިރު ޕަކެޓެއްބާ؟ ރައްޔިތުން މިތިބެނީ ގުނބޯހައްދާފަ. ނަޝީދުމެްން ދައުލަތް ކަހާލަނީ\nމާޗް 5, 2020 20:17\nއެމްޑީޕީ މީހުންނަށް ފަތިހު ނުތެދުވުމުން ވެރިކަން ވެއްޓުނު ވާހަކަ މާރިޔާ ބުނި. އެގޮތުން އެމްޑީޕީ މީހުން އުފާވާނެ އެމީހުން ހޭލައިގެން ދަރިންނަށް ސައިނުދީ ސްކޫލަށް ފޮނުވަނިކޮށް ތިކަހަލަ ކަންތައް ކޮށްދިނީމަ. އެމީހުންގެ ކަންނެތްކަން އިތުރުކޮށްދީފަ ތިއޮތީ.\nމާޗް 5, 2020 20:19\nސައިދިނީ ޓީއެމްއޭ އިން ކަޓުގެ ގޮތުގައި ނެގި 13 މިލިއަން ޑޮލަރުންތަ؟\nމާޗް 5, 2020 20:36\nމިފަހަރު ތިހައްދަވާ ދޮގުތައް ރައްޔިތުން ގަބޫލެއްނުކުރާނެ .....\nމާޗް 5, 2020 20:39\nބަލަ މައިންބަފައިން ދަރިންކޮޅު ސުކޫލަށްފޮނުވަނީ މީގެކުރިންވެސް ސައިދީފަ ކަލޭމެންގެސަރުކާރުގަ ތިދޭ ކިރުޕެކެޓާ 2ދޮންކެޔޮވަކައީ ހަމަކުރާ ބޭކާރު އިސްރާފެއް. އެރުފިޔާއިންކުރެވޭނެ މާމުހިއްމު ކަންކަންއެބަހުރި އެރުފިޔާއިންމާރަގަޅުވާނެ އަތޮޅު ތަކުގެ ރައްރަށުގެ ސިއްހީނިޒާމް ރަގަޅު ކުރިސް ކިތައްރަށުގެ ހޮސްޕިޓާ ރަގަޅު ފެންވަރުގަ ހެދޭނެ އެރުފިޔާ ކޮޅުއްއެއީ ރައްޔިތުންނަށް މާމުހިންމު ކަންކަން. ތި މޑޕ ބައިގަޑަކީ ކޮންބައެއް އެދުމެންނެތި ވެދުމެއްނުކުރާނެ ބަޖެޓުން ރަށްޓެހިއްނަންބަދަލުގެ ގޮތުގަ2ބިލިޔަނާ ކައިރިކުރާ އަދަދެއްމިހާރު ބަހާ ހުސްކޮށްފި ފެންފޮދަކާނުލާ ދިރުވާލައިފި ލާދީނީ ނަޝިދުއަށް ބައެއްއަޅާނަމޭ ބުނީ އެބަދަލް ދޭގޮތަށްހަމަޖެހުނީ އެވަރުގެ ބައެއްތި މޑޕ އަކީ .\nމާޗް 5, 2020 20:48\nތީ ހަމަ ވާ ތެދެއް ރާއްޖޭގަ އުޅޭ މޮޔައިން ހެއްލޭނެ މީނަ އިރު އަރަނީ ހުޅަނގުންއޭ ބުންޏަސް،\nމާޗް 5, 2020 20:52\nރައްޔިތުން ގުނބޯ ހައްދަން މޮޅު މީހެއް، ދެންވެެސް އަތް ޖަހާ\nމާޗް 5, 2020 21:10\nތިޔަ ބުނާ ތަރައްގީއެއްވެސް ތަހުޒީބެއްވެސް މަށެއް ބޭނުމެއްނޫން....\nމާޗް 5, 2020 21:26\nދޭ ކިރު ޕެކެޓުގަ ޙަލާލް ލޯގޯ ޖަހާފަ އިނދޭބާ\nމާޗް 5, 2020 21:31\nމިބުއްޅަބޭ ވެރިކަމުގަ ހުރި އިރުވެސް ނުދޭ ސަޔެއް އަހަރެމެން ފެލާފަ އަހަރެމެންގެ ދަރިންނައް ކައްޕިތާން\nއަޅެފަހެއަހަރެމެއްގަމާރީތަ މީނަދައްކާހަޑިހުތުރުވާހަކަޔައް އައްޖަހައް\nމާޗް 5, 2020 22:02\nކޮއްމެދުވަހަކު އުކާލާޑަސްބިން ކިރާލާނަމަ އެނގޭނީ ތިގެނެވުނުތަރައްގީ ތިބޭނުންންކުރާ ނުކުރާކުދިންގެ އަދަދުވެސް\nމާޗް 5, 2020 22:31\nއޭމިހަރަ ހޭބައްޔާ އަހަރެންގެ ދަރިން ސުކޫލަށްދަނީ ހެނދުނު އެކުދިން ގެއިން ބަނޑުފުރެންދެން ސައިބޮއެގެން އިންޓަވަލްވެސް ހިފާގެން އެބަފެނެޔޭ ތިދޭ ނާސްތާ ބަންގާޅިން ދަލާތަތް ތެޅިގެންތިބެ ކުނިވެފަހުރި އެއްޗެހިން ގިނަ ތަން ތަނުން ތައްޔާރުކުރަނީ އަޅެ ކަލޭ ހީކުރީ ރައްޔިތުންނަކީ ލޮލަށްނުފެންނަ ބީރު ގަމާރުން ކަމަށްތަ ތިތެޅެނީ މަގައުމުގާ ލާދިނީ ސެކިއުލާ ފިކުރު ގެންނަންވެގެން ކައުންސިލްތަަަށް ނަގަންވެގެން ﷲއިރާ ކުރެއްވިއްޔާ ފެއިލްވާ ކުރައްވާން ދޭވެ\nމާޗް 5, 2020 22:45\nބަންގާޅުމީހުން ހަދާސައި ގިނަކުދިން މިހާރަކު ނުބޮއި\nބަލަ މާލޭގެ ސުކޫލުތަކުގެ ކުދިން ވެސް ތިޔަބުނާ ނާސްތާ ލަނީ ޑެސްކުތެރެއަށް އެ ކަނޑާލީމަ ހީވަނީ އަނގަޔަށް ފޮޑިއެއްޖަހާހެން، ކުދިންނުކައި ދުވަނީ ކުނިވަސް އަހަރެންގެ ކުދިން ބުނީ ބައްޕާއޭ އެކާކަށް ނުވާނ ެއޭ\nދެން އެހެންވީއިރު ރައްކާވޭ ގެއްލޭ ފެއްސޭ. ތަރައްގީކޮށް ނިމިއްޖެނު.\nމާޗް 5, 2020 23:14\nމީނަ ކުރިޔަސް ރަނގަޅު ކަމެއްވާނީ ރަނގަޅު ކަމަކަށް ދޯ އަސްލު ބައެއްމީހުން މާބޮޑައްޖޭވަނީ....އަހަރެން ނަސީދަށް ތާއީދު ކުރަނީ 1-ދަތުރު ފަތުރުން ރައްތައް ގުޅާލީމަ\n2-މިނިމަމްވޭޖެއްގެ ހިޔާލު ގެންގުޅޭތީ\n4-ހައިސްޕީޑް ފެރީގެ ވާހަކަ ދައްކާތީ\n5-މިދިމާވަމުންދާ ދަތިން އަރައިގަތުމަށް މެންބަރުންގެ މުސާރައިން %5 ނަމަވެސް ކަނޑުއްވާނެތީ މަނިކުފާނުގެ އިސްނެންގެވުމާއެކު އެއްރުފިޔާވެސް އެއަކީ ހަމަ ބޮޑުއެއްޗެއް މިކޮޅެއް ނުފެންނަ ބަލިމަޑުކަމަށް\n6-ރަނގަޅުވާހަކަ ދައްކާތީ .....\n7-މާލެ ހުޅުމާލެ ބުރިޖު ކުރެހީމަ\nމާޗް 6, 2020 08:35\nކޮބާ ލާދީނީ ސެކިއުލާ ބުދުބަހަށްޓާފަ އަތްޖެހިވާހަކަ ގައުމުގެ ހރުމުދާ ވިއްކާ ބޯންޖެހޭ ހެލްޕުލައިން އެހެން ގޮތެއްހޯދަންޖެހުން މުލިއާގޭން ބަނގުރާ ނެރުނުވާހަަކަ ކަލެޔަކަށް ނެގޭދޯ ކަލެޔަށް ހީވަނީ ޔަހޫދީން އިސްލާމްދީނާ އިސްލާމުންނަށް ހެވެއް އެދޭނެކަމަށްތަ ސީދާ ކަލޭތީ އމޑޕގެ ލާދަިނީ ފިކުރުގެ ޕޮޓެއް ސެކިއުލާ ފިކުރަށް މިރާޖެގަ ތާއިދު ކުރާނީ އމޑޕ ފިކުރުގެ މިހުން\nމާޗް 5, 2020 23:28\n2019 އަހަރު ހަވަރު ތިނަދޫ ކައުންސިލަށް ދައުލަތުން 19.6 މިލިޔަން ރުފިޔާ ދީފައިވާނެކަމަށް ރައީސްނަޝީދު އެބަ ވިދާޅުވޭ. ހަވަރު ތިނަދޫ އެމްޑީޕީ ބިގަރު ކައުންސިލުން ބުނީ 19.6 މިލިޔަނުން ކުރެވޭނެ ކަމެއް ނޯންނާނެކަމަށް. ކައުންސިލަރުން ކާނެވަރަކަށް ކައިފަ ކައުންސިލުން ގެންގުޅޭ މަގުމަތި ކުނިކަހަން ގެންގުޅޭ މީހުންނަށްވެސް މުސާރަ ނުދެވެޔޯ. 99 މިލިޔަން ދިނަސް އެމްޑީޕީ ކައުންސިލެއް އޮވެއްޖެއްޔާ ވާނީ ހަމަ މިހެން. 19.6 މިލިޔަނުން ކުރެވުނު އެއްކަމެއްވެސް ތިނަދޫ ރައްޔިތުން ދައްކަދީބަލާށެވެ. 19.6 މިލިޔަން މިއީ އަނގައޮޅިގެން ބުނެވުނު އަދަދެއްނޫނެވެ. މާދަމާ މިއަދަދު ތަރުޖަމާ ނުކުރާނެބާވައެވެ. ކައުންސިލަށް 2019 ވަނަ އަހަރު އެހެނިހެން ގޮތްގޮތުން ލިބުނު އަދަދާއެކު 22.3 މިލިޔަންނަށް އަރާކަމަށް ކައުންސިލްގެތެރެއިން މައުލޫމާތު އެބަލިބެއެވެ.\nމާޗް 5, 2020 23:37\nކުނިވެފަ ދަންވަރު2ހަދާ ހެދިކާ ކާންއެބަދޭ\nމާޗް 5, 2020 23:51\nސޮނިބެ ވަކަރުގޭ ބާޒާރު ބައްޗާއެއްގެ ތަރުބިއްޔަތުން ތަރުބިއްޔަތުވެ ކަނޑުގަ ލެއްވިނަމަ އޮޑިދޯނި ފަހަރުވެސް ނުދުއްވޭފަދަ އެއްޗެއްގެ ދަރަޖައަށް އަޚްލާގު ގޮއްސަ ތިޔަހަރީ ހެނދުނު ރޯގޮހޮރަށް މަދަރުސާއަށްގޮސް އުޅުނީތީދޯ.\nމާޗް 5, 2020 23:56\nތިޔައީ ދަވްލަތުގެ ފައިސައިންދެވޭ ރިސްވަތެއްނޫންތަ ؟\nމާޗް 6, 2020 00:49\nތިޔައި ދަވްލަތުގެ ފައިސާ އިން ބައެއް ބަޔަކަށްދީފަ އަނެއްބައި ޖީބަށް ލުމަށް ހިންގާ ޖަރީމާ އެއް ތިޔައި ގައުމުގެ އަސާސީ ހިދުމަތް ފޯރުކޮށްދީފަ ފުދި އިތުރުވެގެން އުޅޭ ގައުމުތަކުން ކުރާކަހަލަ ކަމެއް މިގައުމުގަ މިއުލެނި ގާނޫނުއަސާސީގަ ކަށަވަރުކުރެވިފައިވަ އަސާސީ ހިދުމަތް ފޯރުކޮށް ނުދެވިގެން ، ވީމާ މިފައިސާ ހަރަދުކުރުމަކީ މަގާމުގެ ބޭނުން ކޮށްގެން ބަޔަކަށް ނާޖާއިޒު ފައިދާ ހޯދާ ދިނުމޭ ބުނުމުގެ ޗާންސް އޮވެދާނެ.\nމާޗް 6, 2020 01:18\nކަލޭ ކޮސްގޮވަނީތަ. ވެނުމަސް ވެނަށް ކާންދީފައި ކަލަ ގޮވަނީތަ. އަހަރެމެން ދަރިން ސްކޫލަށް ފޮނުވަނީ ހެދުނު ސައިދީފައި، މެންދުރު ކާންދީފައި. އަމިއްލަ މަސައްކަތުން ކުރާ ފައިސާއިން. ކަލޭ ގޮތަށް ބައިތުލްމާލު ބަނޑުއަޅާގެނެއް ނޫން.\nމާޗް 6, 2020 02:49\nމާޗް 6, 2020 06:18\nރައީސް ނަޝީދަކީ މިހާރު އޮޕޮޒިޝަން ލީޑަރު ތޯ؟ ރައްޔިތުންގެ ބިޔަބޮޑު އަޣުލަބިއްޔަތުން އިންތިޚާބު ކުރި ރައީސް އިބްރާހިމް މުހައްމަދް ސޯލިހުގެ ވައުދު ތަކުގައި ހިމެނޭ ކިޔަވާ ކުދިންނަށް ދޭ ހެނދުނުގެ ނާސްތާ ފަދަ ކުދި ކަންކަން އެއީ ރައީސް ސޯލިހު ގެނެސްދެއްވާ ތަރައްޤީ ކަމުގައި ދޭހަވާ ގޮތަށް ތިޔަ ހަޖޫޖަހަނީ ރައީސް ސޯލިހުގެ ސަރުކާރުގެ އަގުވައްޓާލާ ސަރުކާރާއިމެދު ރައްޔިތުންގެ ހިތުގައި ނަފްރަތު އުފައްދަން ނޫން ދެން އެހެން ކޮންބޭނުމެއްގައި ހެއްޔެވެ.\nނަޝީދަކީ އަބަދުވެސް ތިޔަކަހަލަ ފިނޑި ކަންކަން ކުރާ މީހެއްކަން ދިވެހިން ދަނެ ތިބޫއެވެ. ފިނޑިން ކަންކުރާ ގޮތަށް ފިލާ އޮވެ ފަހަތުން ފެލޭ ބީދައިން ތިޔަގޮތަށް ރައިސް ސޯލިހު ގެ ސަރުކާރަށް ހަޖޫ ނުޖަހައި ނިކަން ކެރިގެން ނުކުމެ ބަލާށެވެ. ދިވެހި ރައްޔިތުން ފިސާރި ކެރިގެން ނުކުމެ ނަޝީދުގެ އަސްލު ސައިޒު ދައްކާލާނަމެވެ.\nމާޗް 6, 2020 06:34\nއެމީހެއްގެ ފެންވަރުން އެމީހަކު ކަންކަންކުރާނީ. ރައީސް ނަޝީދަށް މީހުން ސަޕޯޓްކުރަނީ ހެނދުނު ކުދިންނަށް ނާސްތާ ނުދެވޭތީ ، މަގުމަތިން ޕީސްކޮޅު ނުލިބޭތީ އާއި އޭތި ބޭނުންކޮށްލާ ކުދިން ހައްޔަރުކުރާތީ. މިހާރު ތިޔަބޭފުޅުންނަށް ފެންނާނެ މާލޭގެ މަގުމަތިންވެސް ސައިކަލް ތައްމަތީ ކުދިން ބެންޑްވެފައި ތިބޭތަން. އެކަން ބޮޑުވެގެން ދައުލަތުގެ އެއްވެސް މުވައްސަސާއަކުން ކެހިތާ ހިރުވާލާކަމަކަށްވެސް ނުވޭ. ގޭގެ ސިޑިތަށްމަތީގައިވެސް ބެންޑްވެފައި ތިބޭކުދިން ފެނޭ. މިކަން ބޮޑަށް ފާހަގަ ކުރެވެނީ ފަތިސްވަގުތުގައެވެ.\nމާޗް 6, 2020 06:42\nއަޅުގަނޑުގެ ސްކޫލަށް ދާ ދެކުދިން ތިބިއިރު ތިޔަބުނާ އެއްޗެއް ދުވަހަކުވެސް އަދި ނުލިބޭ. އަނެއްހެން ގައުމު ދަރައި ރައްޔިތުން ކަރުތާފެނުގައި ތިބިއިރު ތިޔަބުނާ ބުއްތައްޓާއި ، ކުކުޅުބިހާއި ދޮންކެޔޮ ބޭނުމެއްވެސްނޫނެވެ. ބޭނުމީ ދުވާލަކު އެއްފަހަރު ކައިގެންހުރެވެސް ގައުމު ދަރަނިން ސަލާމަތްކުރާށެވެ. ކޮންމެހެން ވެރިކަމުގެ ދަހިވެތިކަމުގައި މީހަކު ދައްކާހައި ދަޅައަކަށް ހެއްލިގެން ވޯޓްދޭކަށެއް ނެތީމެވެ. ނަޝީދަކީ ފަހުންވާނެ ގޮތަކާއިމެދު ވިސްނާ ބޭފުޅެއްނޫނެވެ.\nމާޗް 6, 2020 08:03\nއަހަރެމެން ފޮނުވަނީ ދަރިންނަށް ސައިދީފަ.\nމާޗް 6, 2020 09:34\nއެހެން ވީމަ މަސައްކަތް ނިންމާލާފަ ގޭގަ މަޑު ކޮށްލަން ވީ އެންނު ތިގޮލާ


Supreme court ge amuru thanfeez kohdeyn edhi idhikolhu party thakun Polihah | Mihaaru\nނަވާޒްއާ ބައްދަލުކުރަން ވަޑައިގަތް އިދިކޮޅު ޓީމުގެ އިސްބޭފުޅުން ނޫސްވެރިންނާ ވާހަކަ ދައްކަވަނީ. --ފޮޓޯ/ސޯޝަލްމީޑިއާ\nސުޕްރީމް ކޯޓުގެ އަމުރު ތަންފީޒު ކޮށްދިނުމަށް އެދި އިދިކޮޅު ޕާޓީތަކުން ޕޮލިހަށް\n17 އެޕްރީލް 2018 - 13:18 32 comments\nއިދިކޮޅު ސިޔާސީ ލީޑަރުންތަކެއް ހިމެނޭ ގޮތަށް ނުވަ ގައިދީއަކު މިނިވަންކުރަން، މިދިޔަ ފެބުރުއަރީ 1 ގައި، ސުޕްރީމް ކޯޓުން ނެރުނު އަމުރު ތަންފީޒު ކޮށްދިނުމަށް އެދި އެކްޓިން ޕޮލިސް ކޮމިޝަނަރު އަބްދުﷲ ނަވާޒްއާ ބައްދަލުކުރަން އިދިިކޮޅު ފަރާތްތަކުން ފުލުސް އޮފީހަށް ހިނގައްޖެ އެވެ.\nއެމްޑީޕީ އާއި ޖުމްހޫރީ ޕާޓީ އަދި އަދާލަތު ޕާޓީގެ އިސް ބޭފުޅުންތަކެއް ނަވާޒްއާ ބައްދަލުކުރައްވަން ފުލުސް އޮފީހަށް ވަޑައިގަތީ އެޕޮއިންޓްމެންޓަކާ ނުލަ އެވެ.\nއެމްއެމްއޭ ސަރަހައްދުގައި ނޫސްވެރިންނާ ބައްދަލުކުރައްވައި އެމްޑީޕީގެ ޗެއާޕާސަން ހަސަން ލަތީފް ވިދާޅުވީ، ފެބުރުއަރީ 1 ގައި ސުޕްރީމް ކޯޓުން ކުރި އަމުރަކީ، ދައުލަތުގެ މުއައްސަސާތަކުން ތަބާވާންޖެހޭ، އަމުރެއް ކަމަށެވެ. އެ އަމުރު ތަންފީޒުކުރުމަކީ، ފުލުހުންގެ އެންމެ އިސްވެރިއެއްގެ ހައިސިއްޔަތުން ނަވާޒް ކުރައްވަން ޖެހިވަޑައިގެންފައިވާ ކަމެއް ކަމަށެވެ.\nއޭނާ މިހެން ވިދާޅުވިއިރު، އިދިކޮޅު ސިޔާސީ ލީޑަރުން ހިމެނޭ ގޮތަށް ނުވަ ގައިދީއަކު ދޫކުރުމަށް ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުއްވި އަމުރުގެ އެ ބައި، އެ ކޯޓުގައި މިހާރު ތިއްބެވި ތިން ފަނޑިޔާރުން ވަނީ ބާތިލްކޮށްފަ އެވެ. އެހެންވެ، ފެބްރުއަރީ 1 ގައި ނެރުނު އަމުރު ދެން ތަންފީޒު ކުރަން ނުޖެހޭނެ ކަމަށް ސަރުކާރުން ވަނީ ބުނެފަ އެވެ.\nއިދިކޮޅު ސިޔާސީ ލީޑަރުން ހިމެނޭ ގޮތަށް ނުވަ ގައިދީއަކު ދޫކުރުމަށް ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުއްވި އަމުރުގެ އެ ބައި ބާތިލް ކުރީ، ކުއްލި ނުރައްކަލުގެ ހާލަތު އިއުލާންކޮށް އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ރިޝްވަތުގެ ތުހުމަތުގައި ހައްޔަރުކުރި ފަހުންނެވެ.\nމިނިވަން ކުރުމަށް ސުޕްރީމް ކޯޓުން އަމުރުކުރި ނުވަ ސިޔާސީ ބޭފުޅުން.\nހަސަން ވިދާޅުވި ގޮތުގައި އެޕޮއިންޓްމެންޓަކާ ނުލައި ނަވާޒާ ބައްދަލުކުރަން އިދިކޮޅުން ދިޔައީ، އެ ބައްދަލުވުމަށް އެދޭ ހިސާބުން، ނަވާޒް ހައްޔަރުކުރާނެ ކަން އެނގޭތީ އެވެ.\n"ނަވާޒްގެ ބާލީސް ދަށުން ފިސްތޯލަ ފެނުމާއި ގޮދަޑި ދަށުން މިލިއަނުން މިލިއަނުން ޑޮލަރު ފެނުމާއި އެކިއެކި ކަންކަން މެދުވެރިކޮށް ނަވާޒް ހައްޔަރު ކުރާނެ. އެހެންވީމަ އަޅުގަނޑުމެން ބޭނުމެއް ނުވޭ އެހެންވާކަށް،" ހަސަން ވިދާޅުވި އެވެ.\nއެޕޮއިންޓްމެންޓަކާ ނުލައި ނަވާޒްއާ ބައްދަލުކުރަން އިދިކޮޅުން ދިއުމުން، ފުލުހުން ހުރަސްއަޅަނީ. --ފޮޓޯ: ސޯޝަލްމީޑިއާ\nކޯޓުގެ އަމުރުު ތަންފީޒުކުރަން ނަވާޒް ބޭނުން ނުވާނަމަ، ހަސަން ވިދާޅުވި ގޮތުގައި، ފުލުހުންގެ މުއައްސަސާގައި ދެން ތިބި އޮފިސަރުން އެ އަމުރު ތަންފީޒު ކުރަން ޖެހެ އެވެ. ފެބުރުއަރީ 1 ގެ އަމުރު ތަންފީޒުކުރަން ބޭނުންވާ އެތައް ފުލުހުންނެއް، އެ މުއައްސަސާގައި ތިބި ކަން ސާފުވާ ކަމަށް ވެސް އޭނާ ވިދާޅުވި އެވެ.\n"ނަވާޒް އިސްކޮށް ހުންނަވައިގެން އެ އަމުރު ތަންފީޒު ކުރައްވަން އެއްގޮތަކަށް ވެސް ހުރަސްނާޅުއްވާށޭ އަޅުގަނޑުމެން ދަންނަވަން ބޭނުންވީ. ނަވާޒަށް ހުކުމް ތަންފީޒު ނުވާ ނަމަ އެ މުއައްސަސާ އިން ވަކިވާންވީ،" ހަސަން ވިދާޅުވި އެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ ނަވާޒްއާ ބައްދަލުކުރަން އުޅުމުން، ގިނަ އަަދަދަކަށް އެސްއޯ ފުލުހުން ނެރެ ހުއްޓުވާފައިވާ ކަމަށެވެ. އެފަދަ އަމަލުތަކުން، ފުލުހުންގެ މުއައްސަސާއަށް ވަކި ފަރާތެއްގެ ނުފޫޒު ފޯރައި، މުއައްސަސާ މަޖުބޫރީ ހާލަަތަކަށް ގޮސްފައިވާ މިންވަރު ކަމަށް ވެސް ވިދާޅުވި އެވެ.\n"ސުޕްރީމް ކޯޓުގެ އަމުރާ ޚިލާފުވާ ފަރާތްތައް އަޅުގަނޑުމެން ޖަވާބުދާރީ ކުރުވާނަން. މިއަދު އެ ބޭފުޅުން [ފުލުހުން] އަމަލު ކުރާނީ އޭޖީ އަނިލް ވިދާޅުވާ ގޮތަށޭ ބުންޏަސް އެއީކީ ގާނޫނީ ހުއްޖަތެއް ނޫން،" އަލީ ޒާހިރު ވިދާޅުވި އެވެ.\nކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވިދާޅުވި ގޮތުގައި ނަވާޒްއާ ބައްދަލުކުރަން ފުލުސް އޮފީހަށް ދިއުމުން ފެނިވަޑައިގަތީ، ފުލުހުންގެ މުއައްސަސާ މިލިޓަރައިޒް ވެފައި އޮތް މިންވަރެވެ. މަދަނީ ޚިދުމަތެއް ރައްޔިތުންނަށް ދިނުމުގެ ބަދަލުގައި މަތިން އަންނަ ކޮމާންޑަށް ފުލުހުން އަމަލު ކުރަމުން ދަނީ ގާނޫނާ ޚިލާފަށް ކަމަށް އޭނާ ވިދާޅުވި އެވެ.\nއޭނާ ވިދާޅުވީ އާ ގާނޫނުއަސާސީ 2008 ގައި އަމަލުކުރަން ފެށި ފަހުން މިހާތަނަށް ހޭދަވީ މުއްދަތުގައި، ސުޕްރީމް ކޯޓުން އަމުރެއް ކޮށްފި ނަމަ އެ އަމުރަށް ތަބާނުވެ ފުލުހުންގެ މުއައްސަސާ އޮތް ހަނދާނެއް ރައްޔިތުންގެ ނެތް ކަމަށެވެ. ފުލުހުންގެ މުއައްސަސާ އިން ގާނޫނާ ޚިލާފުވަމުން އަންނަނީ ނަވާޒް އިސްވެ ހުންނަވައިގެން ކަމަށް ވެސް އަލީ ހުސެއިން ތުހުމަތު ކުރެއްވި އެވެ.\n"ނަވާޒް ފުލުހުންގެ މުއައްސަސާގައި އުޅޭކަން އަޅުގަނޑުމެންނަށް އެބަ އެނގޭ. ނަވާޒްއާ ބައްދަލުކުރިޔަ ނުދީ އަޅުގަނޑުމެން މިތަނުން ދުރުކުރުމަކީ ފައްސާލުމަކީ ވަރަށް ޒިންމާދާރުކަން ކުޑަ ގޮތެއްގައި ފުލުހުން ކުރެއްވި ކަމެއް،" އަލީ ހުސެއިން ވިދާޅުވި އެވެ.\nއިތުރު ލިޔުންތައް އެމްޑީޕީ ޕޮލިސް ސުޕްރީމް ކޯޓް އިދިކޮޅު ފަރާތްތައް\nނަޝީދު ބައިވެރިވާ ހަރަކާތަކަށް އާޓިފިޝަލްބީޗު ހުސްކުރަނީ


SunOnline: Story: #Neyngihithaakulheli - ep38\nއައިޝާ ނަސީމް 08 Apr 2018, 23:04\nއިރުއިރުކޮޅާ ޑެއިލީ މެއިލް ހުޅުވައިލެވެނީ ލުކުމާންގެ ނަން ފެނިދާނެކަމަށެވެ. އެ އާއިލާ ޔޫކޭގައި އުޅޭތީ އެތަނަށް ދާހިތުން ކެތްވަނީއެއް ނޫނެވެ. އޭނަ ބޭނުންވަނީ ޓިކެޓެކެވެ. ހަމައެކަނި ޓިކެޓެއް ލިބޭވަރަށް ފައިސާއެވެ. ރިފްރެޝްކުރަން އޮތްވާ ފެނުނު ޚަބަރަކުން ކުއްލިއަކަށް ފުންމައިގެން ތެދުވެވިއްޖެއެވެ.\n"ލިމާ.....ލިމާ....." ލިވިއާ އަޑުކޮޅަށް ހަޅޭއްލަވައިގަތެވެ.\n"ކިހިނެއްވަނީ ކިހިނެއްވަނީ. ތަނެއްގައި ރޯވީތަ..." އާލިމާ ފެންވަރަން ޝަވާޖެލް ލައިގެން ހުރެފާ ދުވަމުން ދުވަމުން އައެވެ. ތެޅިފޮޅެމުން ބަލާނުލާ ދުވަން ހަދައިގެން ކައްސާލިތަން ފެނުމުން ލިވިއާ ހިފަހައްޓަން މަސައްކަތްކުރިއެވެ. ދެމީހުން އެކީގައި ގުޅައަކަށް ޖެހުނު ގޮތައް ލިވިއާ އޮތީ ނުތެދުވެވިފައެވެ. ލިވިއާ ފޯނު ދިއްކޮށްލުމުން އެ ސަފުހާ ބަލައިލިއިރު އޮތީ އެހާ މީހަކު ހާސްވާފަދަ ޚަބަރެއްނޫނެވެ. އިންގްލެންޑްގެ އެކިހިސާބުތަކަށް ބޯކޮށް ސްނޯ ފައިބާ ވާހަކައެވެ. މެޓުން ލަފާކުރަނީ ކުރިއަށް އޮތް ހަފްތާތެރޭގައި ސްނޯ ތޫފާން އަންނާނެ ކަމުގައެވެ.\n"ސާބަހޭ ލިވީ. ތިހާ ސްޓްރެސްވަންޏާ ހެދުނު ތެދުވާއިރު ބޯ އެއްކޮށް ނުރަވެފައިވެސް ހުރެދާނެ. އަލަކަށް ނޫނެއްނު ސަވާނާ ތިބުނާ ފިނި ގައުމަކަށް ދިޔައީ. ލިވީ ބުނަމެއްނު ސަވާނާ ކުޑައިރުއްސުރެން އުޅުނީ ޔޫކޭގައޭ. ވީއިރު ކިތަންމެ ފަހަރަކު ސްނޯތެރޭގައި އުޅެ މަޖާކޮށްފައިވާނީ. އަހަރެމެންނަކާއި ކީއް. ލިވީ ސަވާނާއަށްވުރެ ހާސްބައި ރީތި. ކިތަންމެ މުއްސަދި މީހަކުވެސް ލިބިދާނެ..........." އާލިމާ ފާޚާނާއާއި ދިމާލަށް ހިނގައިގަތީ ޗޮކެއް ކަނޑާލާފައެވެ.\n"ސްޓުޕިޑް. ލޫކްއާއި އެއްކޮށޭ މިހާރު އޭނަ އެހެރީ. މަގޭ މީހެކޭ އެއީ. މަގޭ ލޫކް އޭ ސަވާނާ ލޫކްއަށް ފަންޑިތަ ހައްދައިގެން އެ ގެންދިޔައީ. ލޫކް ހުވާކޮށްފައި ބުނި ދުވަހަކު ވަކިނުވާނެކަމަށް..........." ލިވިއާ ބިންމަތީގައި ދެއަތުން ތަޅަންފެށިއެވެ.\n"ލިވީ ބޭނުން ނެތީމަ އަމިއްލައަށް ވަކިވީ. ނޮޓް ހިޒް ފޯލްޓް..." އާލިމާ ރުޅިއަންނަގޮތްވިއެވެ. ލިވިއާ އުޅޭ ވައްތަރަކުން ބޮލަށް އުދަގޫވާފަހަރުވެސް އާދެއެވެ.\n"އަހަރެން ދެން ކިހިނެއް ހަދާނީ...." ލިވިއާއަށް ކިޔާލެވުނެވެ.\n"އަހަރެން ހަދާނީ ކިހިނެއްހެއްޔޭ. މޮޔަވެދާނެ...." ލިވިއާ އަޑުނެތްތަނަށް ހަޅޭއްލަވައިގެންފާ އިސްތަށިގަނޑުގެ ތެރެއަށް އަތްލެއްވިއެވެ. އިސްތަށިތަކަށް ދަމާ ވާންކުރާތަން ބަލަން އާލިމާ އިނީ ފާޑަކަށެވެ. އެންމެފަހުން ލިވިއާ އިގުރައިދޫއަށް ގެންދަން ޖެހިދާނެކަމާއިމެދު ޝައްކެވެ.\nލިވިއާއަށް ރޮވުނީ ކުރެވުނު މޮޔަކަން ރޭކާލާފައެވެ. ރަނުގެ ފުރުސަތެއް އޭނަ ނަގައިލީއެވެ. ބޮޑެތި ކުންފުނިތަކެއްގެ ވާރިސަކު އޭނައަށް ހުށަހެޅި ލޯބި ބޮލާލާ ޖެހުމުން މިއޮތީ ހިތުން ނުފިލާވަރުގެ ލަނޑެއްލިބިފައެވެ. ކޮންމެ މިނިޓަކު އެހެން ހިތަށް އަރަނީއެވެ. އެދުވަސް އަނބުރާ އަންނާނެނަމައެވެ. މިހެންވާންވީ ކީއްވެހެއްޔެވެ؟ އޭނަގެ ނަސީބު މިހާ ދެރައީ ކުރެވުނު ކޮން ކުށަކުންހެއްޔެވެ؟ އޭނަ އެހާ ބޮޑު ފާފައަކަށް އަރައިގަތީއެއް ނޫނެވެ. މިހާވަރުގެ ސަޒާއެއް ލިބެންވީ ސަބަބަކާއިމެދު ވިސްނާލެވުނެވެ.\nފުޅާ ދިގުކުޑަދޮރުތަކުގެ ބޯ ފަރުދާތައްކަހާލާފައި ހުރިއިރު އެކި ބޯކޮށް ސްނޯވެހެމުންދާ މަންޒަރުން ހިތްތަކަށް އުފާވެރިކަން ގެނެސްދިނެވެ. ހުދު ހުދު ސްނޯއިން މުޅި ސިޓީ ތާޒާކޮށް ޗާލުކޮށްލީ މަދު މިނިޓުކޮޅެއްގެ ތެރޭގައެވެ. އެގޭގެ ތަނަވަސް ސިޓިންރޫމްތެރެއަށް އަނގުރު އަލިފާން ކުލައެއް ވެރިވެފައިވާއިރު ލެވެންޑާގެ މީރުވަސް ހިފާލާފައެވެ. ބޮޑެތި ސޯފާސެޓްތައް މަތީ ކުޝަންތަކާއި ރަޖާތައް މި ފިނިން ހީފިލުވާން ދައުވަތުދޭފަދައެވެ. އަލިފާން އަންދާ ތަނުގެ ކުރިމަތީގައި ހުރި ކައުޗެއްގައި ސަވާނާ އޮށޯވެލައިގެން އޮތެވެ. ވާހަކަފޮތެއް ހިފާލައިގެން އޮތަސް އެއިން އެންމެ އަކުރެއް ކިޔޭކަމަކަށްވެސް ނުވިއެވެ. އެހެންވާނެ ނޫންހެއްޔެވެ؟ އެންމެ ހިތް އެދޭ ލޯބިވެރިޔާ ލުކުމާން އެއިނީ ދޫލަމަތީގަ ކޮފީތަށްޓެއް ހިފައިގެންނެވެ. ފްލަފީ އޭނަގެ ފައިމަތީގަ ނިދާލާފައި އޮތުމުން އެ މަންޒަރު ފޮޓޯއެއް ނަގާހިތުން ކެތެއް ނުކުރެވުނެވެ. ކިތަންމެ ފަހަރަކު ސިއްރު ނަޒަރުން ބަލައިލިޔަސް ހިތެއް ނުފުރެއެވެ. ލުކުމާންއަށް އެނގުނަސް ހެޔޮކަމަށް ނިންމާފައި އޭނަ ފޯނުނެގިއެވެ. އެންމެ ކްލިކަކުން އެތައް ފޮޓޯތަކެއް ފޯނަށް ނެގިގެން ދިޔުމާއިއެކު އިންސްޓަގްރާމް ހުޅުވާލައިފިއެވެ.\n"ސަވާނާ...." ލޫކް ކުއްލިއަކަށް އޭނައާއި ހަތަރުކަޅި ހަމަކުރިއިރު ލުއި ހިނިތުންވުމެއް ފޮރުވައިގެން އިންފަދައެވެ. ބޭޒާރުވުމުން ލަދުންގޮސް ތުންފަތުގައި ދަތްއަޅައިލެވިއްޖެއެވެ.\n"ހޫމް......" ސަވާނާގެ ހިތް ވެސް ހުއްޓުނުފަދައެވެ. ލުކުމާން ގޮވާލާއިރަށް ހިތަށް އެވާގޮތްގޮތް ބުނަން އުޅުނަސް އެހާ ފަސޭހަކަމަކަށްނުވާނެއެވެ. ހުއްޓިފައި ތެޅިގަންނައިރު ބައެއްފަހަރު ހަމައިން ނައްޓާލަފާނެފަދައެވެ. ހިތް ފުންމާލަފާނެހެން ހީވާފަހަރުވެސް އާދެއެވެ.\n"އަހަންނަށްވެސް އިވޭ ވަރަށް ރީޑްކޮށްބަލަ. ދެމީހުން އެކަނި ގޭގައި އުޅޭއިރު ދެން ތިހެން ވާހަކަ ކިޔަން އޮތީމަ ފޫހިވާނެއްނު. ފްލަފީވެސް ފައިމައްޗަށް އަރާ ނިދިގަނޑެއް ޖަހައިލަނީ........" ލުކުމާންގެ ތޫނު ނަޒަރު އޭނައަށް ހުއްޓުނެވެ. ސަވާނާ ލަދުގަތް ނަމަވެސް އޭނަ ކިޔަން އޮތް ހިސާބުން ވާހަކަ ކިޔާދޭން އަނގަ ހުޅުވިއެވެ. އަޑެއް ނުނިކުތެވެ.\n"އައި ތިންކް......ފިނިވީމަ ކަރުތެރެ ސަކަރާތްވެފައި." ސަވާނާ ކަރުކެހިލިއެވެ.\n"އޯކޭ އަދިވެސް އިންސްޓާ ކުރަން ބޭނުންވަރަކަށް ފޮޓޯ ނަގާ. މޮޑެލްކޮށްދީފާނަން..." ނިދާފައި އޮތް ފްލަފީ އުރާލަމުން ފަޔާޕްލޭސްކައިރީ ލުކުމާން މޮޑެލްކޮށް އިށީންދެލިއިރު އެމޫނަށް އަނގުރު އަލިފާންކުލަ އަރާތީ މަންޒަރު ފުރިހަމަކަމުން ސަވާނާގެ އަނގަހުޅުވުނެވެ. ލުކުމާން މޮޑެލްކޮށްދޭން އެއްބަސްވުމުން ލިބިފައިވާ ކަންނެތްކަން ފިލާ ތެދުވެވިއްޖެއެވެ. އޭނަ ބޭނުންވާހާ ގޮތްގޮތަށް ސްނޯތެރޭގައި ފޮޓޯނަގަންވެސް ހުއްދަލިބުނެވެ. އެންމެފަހުން ލުކުމާން ބުނީ ހަނދާނަކަށް އޭނަވެސް ސެލްފީ ނަގާލަން ބޭނުންކަމުގައެވެ. ފްލަފީ އުރާލައިގެން ހުރެ ސަވާނާއާއި މޫނު ޖައްސާލައިގެން ހުރެ ނެގި ސެލްފީ އެހާ ނަލައެވެ. މިއިން ޒަމާނެއްގައި އުފާނުވާވަރަށް ސަވާނާ ހުރީ އުފާވެ ހިތްހަމަޖެހިފައެވެ.\n"ހެޕީ؟ " ލުކުމާން ސަވާނާގެ ދެކޮލުގައި ބާރަކަށް ހިފާ ކުޑަކޮށް ދަމައިލަމުން ހީލިއެވެ.\n"ނައު އިނަފް.....ފިނިވެފައި ތިހިރީ. ދެން ހިނގާ ހޫނު ޗޮކްލެޓެއް ނަމަވެސް ބޯލަން....." ލުކުމާން ކާކޮޓަރިއަށްވަދެ އަމިއްލައަށް ހޫނު ޗޮކްލެޓް ޑްރިންކަކާއި އެޕްލް ޕައި ގެނެސް ކާންދިނެވެ. ލުކުމާން އެހާ ހެޔޮވެ ހުރިހާކަމެއް ކޮށްދެނީ ދަރިފުޅަށްޓަކާކަން ސަވާނާއަށް އެނގެއެވެ. އޭނައަށްޓަކާ އެހިތުގައި އެކައްޗެއްވެސް ނުވާނެއެވެ. ލުކުމާން ކުޑަކުދިންނާއިހެދި އުޅޭކަމީ ނަސީބެކެވެ. އެންމެކުޑަވެގެން އޭނައަށް ހަމްދަރުދީވެ އެހީވާން އެބަހުރި ނޫންހެއްޔެވެ.\nގަޑިއެއްހާއިރު ފަހުން ކޮންމެވެސް މީހަކު ބެލްޖެހުމުން ލުކުމާން ދޮރު ހުޅުވަން ދާންވެގެން ތެދުވުނެވެ. ލުކުމާން ސަވާނާއަށް ގޮވައިލިއެވެ. ދޮރުމައްޗަށް އެރުމާއިއެކު ދެލޮލުގެ ވިދުންގަދަވިއެވެ. ޔޫކޭއަށް އައުމަށްފަހުވެސް މާ ފޮނުވާ މީހާ ގަވައިދުން މާ ފޮނުވުން ހުއްޓައެއްނުލިއެވެ. މިފަހަރުވެސް އެއޮތީ ފިނިފެންމަލުގެ ބުކޭއެއް ފޮނުވާފައެވެ. އެމީހާ އެމާ ތައް ފޮނުވަނީ ކޮން ނިޔަތެއްގައި ކަމެއްވެސް ނޭގެއެވެ. އޭނަ މަލާއިހެދި އުޅޭތީބާވައެވެ. ސަވާނާގެ މޫނަށް އެރި ކުލަތައް ލުކުމާން ހުރީ ބަލާށެވެ. އެކަން އެނގުމުން ސަވާނާ ގަސްތުގައި މާތަކުގައި ބޮސްދިނެވެ.\n"މާ ލިބުނީމަ ކުއްޖަކު މިވާ އުފަލެއް ދޯ. އެކަމަކު މާ ފޮނުވަނީ ކާކުކަން އަހަންނަށް އެހިދާނެތަ؟ " ލުކުމާން ދޮރުލައްޕާލާފައި ދޮރަށް ލެނގިލައިގެން ހުރިއިރު އެލޮލުން ފެންނަ ކުލަ ތަރުޖަމާކުރާކަށް ސަވާނާއަކަށް ނޭގުނެވެ. އޭނައަށް މާ ފޮނުވާ މީހަކާއިމެދު ސުވާލުކުރާނީ ރުޅިއައިސްގެން ބާވައެވެ. ޔަގީނުންވެސް މިއީ އޭނައަށް ހެޔޮއެދޭ ފަރާތެކެވެ. އޭނަ އުފަލުން ބަހައްޓަން އެމީހަކު އެދެނީއެވެ.\n"އައި ހޯޕް އިޒިކް އޭ ނުބުނާނެކަމަށް..." ސަވާނާ ކުޑަކޮށް ހީލިއެވެ. ލުކުމާންގެ ކައިރީ ކިތަންމެ ބަސްއަހައިގެން އުޅުނަސް އޭނަގެ ލާނެތް ބައި ފާޅުކުރަން ކެތްނުލަވާފައެވެ. އެ މައުސޫމް ސާދާ އަންހެންކުއްޖާގެ ލަދުރަކި ހީލުމާއި ގަޔާވެވުނަސް ސަވާނާދެކެ ލޯބިވެވިގެން ނުވާނެކަމަށް އޭނަގެ ހިތް ތަކުރާރުކޮށް އިންޒާރުކުރެއެވެ. އިމާދުއްދީންގެ އާއިލާގެ މީހުންނަށްޓަކާ ގަދަކަމުންވެސް އޭނަ ހިތްހަރުކުރާނެއެވެ. ނަމަވެސް ދަރިފުޅަށްޓަކާ އޭނަ ސަވާނާއަށް އެހީތެރިވެދީ އަޅާލާން ޖެހިފައިވާއިރު ދުރުކޮށްލެވޭކަށްވެސް ނެތެވެ. އެނގޭހާ އެއްޗަކީ ސަވާނާއާއިމެދު ގިނަގިނައިން ވިސްނޭކަމެވެ. ސަވާނާ ދެރަކޮށްލާފައި ބެހެއްޓުމުން ދަރިފުޅަށް އަސަރުކޮށްފާނެތީ އޭނަ ކަންބޮޑުވެއެވެ.\n"އިޒިކްއާއިމެދު ޝައްކެއްނުކުރަން. ފެންނަހާ އަންހެނުންނާއިހެދި ހިނގާ އުޅޭ ޓައިޕެއްނޫން. އަދި ހަނދާން ނައްތާނުލައްޗޭ. އެއީ އަހަރެންގެ ބޭބެ ކުރިން އެހެން އަޅުވާކީއިރުވެސް އެކަމާއި އިޒިކް ހުރީ ނުރުހުންވެފަ...................." ލުކުމާން ވަގުތުން އިޒިކް ދިފާއުކުރިއެވެ. ސަވާނާ ހިނި އައެވެ. ކުރިން އެހާވަރަށް އިޒިކްއާއި އަޅުވާ ކިޔާފައި ބަދަލުކޮށްލިލެއްވެސް އަވަހެވެ. ސަވާނާ ވާސްގައި މާތައް އަތުރަން ވެގެން ސޯފާގައި އިށީދެ ފަހަރު މަލެއްގައި ވަސް ބަލައިލިއެވެ.\n"ތެދަށް ބުނަންޏާ މާ ފޮނުވަނީ މިސްޓީރިއަސް ފަރާތަކުން. ކިތަންމެ ދެރަވެފައި ހުއްޓަސް މާތައް ފެނުމުން އުފާވޭ. ކުޑައިރުއްސުރެ ފްލާވާސްއާއި ހެދި މޮޔަވާތީކަން ނޭގޭ."\n"އެކަމަކު ކޮންމެ ކޮންމެ މީހަކު ދޭ މަލެއްގައި ހިފާއިރު އެމީހާގެ ނިޔަތް އެނގެނީ ކިހިނެއް؟ އެމީހަކު މާ ފޮނުވާނީ ކޮންމެވެސް އެއްޗެއް ހިތުގައި އޮތީމައެއްނު. މިހެން ބުނާއިރުވެސް އެޑްމަޔާ ކުރާ މީހަކު ފޮނުވީމަ ދެން މަލުގައި ހިފޭނެކަން އެނގޭ. އެނީވޭސް އިންސްޓާ ކޮށްފައި ހުރި ފޮޓޯތައް ޕާފެކްޓް....." ލުކުމާން ތައުރީފުކުރުމުން ސަވާނާ ރަކިވާގޮތްވިއެވެ. ލުކުމާންއަށް ފާހަގަކުރެވުނީ ސަވާނާ އަށް އޭނަ ދިން ރޫބީ އަނގޮޓިއަށް ސަވާނާ ބަލާވަރެވެ. ފިރުމާލާގޮތެވެ. އަގުހުރި އެއްޗެހި އޭނަގެ އަތުގައިވެސް ހުންނާނެއެވެ. ނަމަވެސް އޭނަދިން އެއްޗަކަށްވުމުން ޚާއްސަވީއެވެ. ލިވިއާއާއި ހާދަ ތަފާތެވެ. ދެކުދިން ލޯބިވާގޮތް ތަފާތެވެ. ލިވިއާ ލޯބިވީކަމަށް ދައުވާކުރި އިރުވެސް އޭނަ އާދައިގެ އެއްޗެއް ދީފިއްޔާ އެކަމާއި ޝަކުވާކޮށް މައްސަލަޖައްސައެވެ. ރޫބީ އެއް ދިނުމުން އެވެސް މަސްނޫއީ އެއްޗެއްކަމަށް ހީކޮށް އެއްލައިލީއެވެ.\nދެވަނަފަހަރަށް ބެލް އެޅުމުން މިފަހަރު ދޮރު ހުޅުވާލީ ސަވާނާއެވެ. އަރުޖަމަންދުއާއި އިޒިކް ކާރުން ފޭބިގޮތަށް ޑިކީއިން ނެރުނީ ފުރޮޅުލީ ގޮނޑިއެކެވެ. ލުކުމާންވެސް ކާރާއި ދިމާލަށް ހިނގައިގަތެވެ. ސަވާނާ ދޮރު ލައްޕާނުލާ ބަލަންހުރިއިރު ފިނިގަދަކަމުން ރޫރޫއަޅަން ފެށިއެވެ. އެހެންވެ ކޮފީތަށީގައި ބާކީހުރި އެތިފޮދު ބޯލަންކަމަށް އެތެރެއަށް ވަނެވެ. ފަހަތުން ލުކުމާން އައިސްފާ އޭނަ ގެނެސްމޭގައި ޖައްސާލުމުން ތަފާތު އިހުސާސެއްކުރެވުނެވެ. އެފަދަ ކުދި ކުދި ބައްދާލުންތައް މިހާރު އާއްމުވާން ފަށައިފިއެވެ.\n"އަހަރެން ބޭނުން ވާހަކައެއް ބުނެލަން......" ލުކުމާން ސަވާނާ ކުޑަކޮށް ދުރުކޮށްލާފައި މޫނުގައި އެއް އަތުން ހިފަހައްޓައިލިއެވެ.\n"އަހަންނަށް އެނގޭ ކުއްލިއަކަށް އުފާވެރިކަމެއް ލިބުނީމަ ސަވާނާ މާ ބޮޑަށް އެކްސައިޓް ވެދާނެކަން. މަންމަ ނިޔާވެއްޖެއޭ ބުނެފާނެއްނު ހަމަ އޮޅުވާލަން ނޫނީ ކޮންމެވެސް ކަމެއް ފޮރުވަން ނޫނީ މީހަކު ޝަރީއަތާއި ހަމަޔަށް ގެންދަންވެސް. އެހާ އަވަހަށް މީހުންނަށް ޓްރަސްޓްކުރަންވާނެތަ. މަންމަގެ ފިއުނެރަލްއަކަށްވެސް ނުދަމެއްނު......... " ލުކުމާން ބުނަން ފެށިއެވެ. މަންމަގެ ހަދާންތައް އާވުމާއިއެކު ވަގުތުން ލޮލަށް ކަރުނަ ޖަމާވާން އުޅުނެވެ.\n"މަންމަ ދެކެލަން ބޭނުމޭ ބުނުމުން މޫނު ނުދައްކާ ވަޅުލާނީ ހިތެއްވެސް ނެތް ބަޔެއްނު. ފިއުނެރަލްއަށް ނުގެންގޮސް ހުރެދާނެހެން ހީވިތަ؟ އެއްވެސް ބަޔަކު އެހާ ބޮޑު ދެރައެއްދީފާނެތަ. އެންމެ ފަހަރަކުވެސް ހިތަށް އެރިތަ މަންމަ ނިޔާވެއްޖެއޭ. އެގޮތަށް ފީލްވިތަ. މަންމަގެ ޑްރީމްއެއް އެއްޗެއް ފެނޭތަ؟ "ލުކުމާން ސަވާނާގެ އިސްތަށިގަނޑުގައި އިނގިލިތައް ހިންގަމުން ދިޔުމުން ލިބުނު އަރާމުގައި ދެލޯ މެރުނެވެ. އޭރު އިވެނީ ލުކުމާންގެ ހިތުގެ ތެޅުމުގެ އަޑެވެ. އެ ޓީޝާޓުގައި ހިފާފައިވާ ފިނިކަމާއިއެކު ދުވާ މީރުވަހުން ބަނޑު ފުރިއްޖެއެވެ. ނަމަވެސް ހަމަ އެކަނި ލުކުމާންއާއި ދޭތެރޭ ވިސްނާލައިގެން ނިންމާލެވޭކަށް ނެތެވެ. މަންމަގެ ވާހަކަ އެގޮތަށް ފެށުމުން އުއްމީދެއް އާވިއެވެ. ލުކުމާންގެ މަންމަ އެބުނާ އުފާވެރިކަމަކީ މިއީ ބާވައެވެ.\n"މަންމަ.......ލޫކް ތިބުނީ މަންމަ......" ސަވާނާ ކުއްލިއަކަށް އިސްއުފުލާލުމަށްފަހު ދޮރާއި ދިމާލަށް ފިޔަވަޅެއްއެޅިއެވެ. އަނެއްކާ މަންމަ ދުނިޔޭގައި ހުރީބާވައެވެ.\n"މަންމަ އޭރު ވަރަށް ސީރިޔަސްވިކަން އެނގޭނެ. ބޭރަށް ގެންގޮސްގެން ކޯމާއެއްގައި އެތައް ދުވަހެއްވާންދެން މަންމަ އޮތް. ހިތާމައަކީ އެހާ ދުވަހަށް ކޯމާއެއްގައި އޮވެފާ ހޭއަރާއިރު ސިކުނޑިއަށް ކޮންމެވެސް ވަރެއްގެ ގެއްލުމެއް ލިބިފައި ވާނީ. އައިމް ސޮރީ............"\n"މައި މަމް އިޒް އެލައިވް؟" ސަވާނާ ވައިއަޑަކުން ސުވާލުކުރީ ލުކުމާންގެ އަތުގައި ހިފާ ބާރުކޮށްލާފައެވެ. އޭރު ސަވާނާގެ އުޖާލާ ދެލޮލުގައި ކަރުނަތިކިތައް ބަބުޅަންފެށިއެވެ. ލުކުމާން އާއެކޭ ބުނުމުގެ ގޮތުން ބޯ ޖަހައިލުމާއިއެކު ސަވާނާ އުފަލުން ފުރާނަވެސް އުދުހިގެން ދިޔަފަދައެވެ. ހެއްދެވި ފަރާތަށް އެތައް ފަހަރު ޝުކުރުވެރިވިއެވެ. މަންމަ ދެކޭހިތުން ބާރުބާރަށްގޮސް ދޮރު ހުޅުވާލައިފިއެވެ. އޭރު އިޒިކް މަންމަ އިން ގޮނޑި ދުއްވަމުން އައިސް ދޮރާއި ހަމަވީއެވެ. މަންމަގެ މޫނުމަތިން ވަރުބަލިވެ އަނގަ އެއްފަރާތަކަށް ދެމިފައި ހުއްޓަސް އިނީ ދެލޯ ހުޅުވާލައިގެން ބަލާށެވެ. ސަވާނާ ފެނުމުން އަތް ދިއްކޮށްލިގޮތަށް ނަބީލާގެ ދެލޯ ފުރިގެން ކަރުނަ ފައިބައިގަތެވެ. އުދަގުލުން ދޫ ހަރަކާތްކުރިއެވެ. ސަވާނާގެ ނަމުން ގޮވައިލިއެވެ. ސަވާނާ މަންމަގެ ގައިގާ ބައްދައިގަތްގޮތަށް ދުރުކޮށްލާކަށްވެސް ނޫޅުނެވެ. އެތައް ޝަކުވާއެއް ހިތުގައިވިއެވެ. އަރުޖަމަންދުމެން ހާދަ ދުވަހަކަށް އޭނައަށް މަންމަގެ ހާލަތު ސިއްރުކޮށްފިއެވެ.\n"މަންމާ. އާ ޔޫ އޯކޭ މިހުރިހާ ދުވަހު މަންމަ ކޮންތާކު. މަންމައަށް އަދިވެސް ރަގަޅުނުވެއެއްނު. ކީއްވެ މަންމައަށް ނުހިގެނީ........." ސަވާނާ މަންމަގެ ކޮނޑުގައި ބޯއަޅާލައިގެން އޮތްއިރު ދެލޮލުން ކަރުނަ ފައިބަމުން ދިޔައެވެ. "މިހުރިހާ ދުވަހު ހީކުރީ މަންމަ އަބަދަށްޓަކާ ވަކިވެގެން ދިޔައީމަކަށް. މަންމަގެ މޫނު ދެކެލަން ނުދެވިގެން ހާދަ ދެރައެއްވިއޭ. ހީކުރީ މިހާ ބަދުނަސީބުވެރިޔަކު ދުނިޔޭގައި ނުވާކަމަށް"\n"ނޫން ދަރިފުޅާ. ހެއްދެވިފަރާތުގެ ރަހުމަތާއި މެދު އުއްމީދު ކަނޑާލާކަށް ނުވާނެ. އިންސާނުން ދުނިޔެއަށް ފޮނުއްވީ އަޅުކަން ކުރަން. މިއީ އަބަދަށް ތިބޭނެ ދާއިމީ ގެއެއް ނޫން. ވީއިރު އެންމެ ބަދުނަސީބުކުއްޖާ ކަމަށް ހިތަށް ނާރުވާ. އެފަރާތުން އެތައް އެތައް ނިއުމަތެއް ދެއްވާފައިވާތީ ޝުކުރުކުރަންޖެހޭ. މަންމަ އަދިވެސް ފިޒިއޯ ހަދަން ޖެހޭ. އެއްފަޅީގައި އެއްކޮށް ވާގި ގޮސްފަ. މަންމަ މިއަދު ވަރަށް އުފާވެއްޖެ. މަންމަގެ ދެ ދަރިން........" ނަބީލާ އުދަގުލުން ކެނޑި ކެނޑިފާ ވާހަކަދެއްކިއިރު އެންމެ ކުރިން ދިނީ ނަސޭހަތެވެ.\nނަބީލާ އަތްދިއްކޮށްލީ ލުކުމާންއާއި ދިމާލަށެވެ. ލުކުމާން ގޮނޑިކައިރިއަށް ތިރިވިގޮތަށް ނަބީލާގެ އަތުގައި ހިފަހައްޓާލުމުން ނަބީލާގެ ހަދާނަށް އައީ މާޒީއެވެ. އެދެކުދިން ކުޑައިރުގެ ހަދާންތަކެވެ. އެއްކޮށް ނަގާފައި ހުރި ފޮޓޯތަކެވެ. ނަބީލާ ދެކެމުން އައި ހުވަފެން މިއަދު މިވަނީ ހަގީގަތަކަށްވެފައެވެ. އޭނަ ނަފްރަތުކުރި ލުކުމާން އެންމެފަހުން މިވީ އަމިއްލަ ދަރިއަކު ފަދައިން ލޯބިވި އެކުޑަ ކުޑަ ކުއްޖާއަށެވެ. އެންމެން އެކީގައި ކާކޮޓަރީގައި ކާއެއްޗެއްސަށް އިންސާފުކުރަމުން ދިޔައިރު އެމާހައުލުގައި ހިތާމައިގެ އެއްވެސް ކުލައެއް ނެތެވެ. ސަވާނާ އިނީ މަންމަމެން ދެއްކި ވާހަކަތަކުން އަޖައިބުވެ ގަނޑުވާގޮތްވެފައެވެ. އޭނައާއި ލުކުމާން ކުޑައިރު އެކީ އުޅެ ކުރާ މަޖާ ކަންތައް ކިޔާދިނުމުން އިޒިކްއާއި ލުކުމާންވެސް ތިބީ މަޖާވެގެން ހީހީއެވެ. ސަވާނާއާއި ލުކުމާން ކުޑައިރު ބުޅަލެއް ގެންގުޅުނުކަމަށްވެސް އަރުޖަމަންދު ބުނެލިއެވެ. މާޒީގެ އުފާވެރި ސަފުހާތައް ހުޅުވައިލިޔަސް ބައެއް ސަފުހާތައް ކަޅުކަމުން ހުޅުވާލާކަށް އެކަކުވެސް ބޭނުމެއްނުވިއެވެ. އިމާދުއްދީންގެ އަނިޔާވެރިކަމާއި އަރުޖަމަންދުގެ ހިތާމަވެރި ދިރިއުޅުމުގެ އެއްވެސް ވާހަކައެއް ނުދެކެވުނެވެ.\nރޭގަނޑު އަށެއްޖަހާ ބޮޑުވެއްޖެއެވެ. ރޭގަނޑުވިޔަސް ސްނޯގެ ސަބަބުން ބޭރު ފެންނަނީ އަލިކޮށެވެ. ޖަވާހިރު ދަޅަ އަޅާ ފަދައިން ވިދާ ސްނޯގެ ފުނިތައް ދުރުދުރަށްދާން ދެން ފެންނަން ހުއްޓެވެ. ފަޒާތެރޭގައި ސްނޯގެ އެތިކޮޅުތައް ކުދި ޕަރީއިންތަކެއްހެން ނަށަމުން ބިމަށް ތިރިކުރާއިރު ދުނިޔެމަތީގެ ކަމެއްހެނެއް ހިޔެއްނުވެއެވެ. ލޯތަކަށް ފިނިކަންދޭ ހިތްގައިމު އެ މަންޒަރުން ދައްކުވައިދެނީ ކުޅަދުންވަންތަކަމެވެ. އަރުޖަމަންދުގެ އާއިލާގެ އެންމެން ރޭގަނޑު ކެއުމަށްފަހު ސިޓިން ރޫމްގައި ވާހަކަދައްކާލަން އިރުކޮޅެއްވާންދެން ތިއްބެވެ. ނަބީލާއަށް ޚާއްސަކޮށްފައިވާ ނަރުސް އަންހެންކުއްޖާވެސް އެގަޑީގައި އައެވެ. މަންމަ ބެލުމަކީ ސަވާނާ ކުރަން ޖެހޭނެކަމަކަށް ވިޔަސް އަދި ސަވާނާގެ ހާލަތު ހުރިގޮތުން އެކަން ކުރުވާކަށް އަރުޖަމަންދު ބޭނުމެއްނުވެއެވެ. ބޭސްދީ ފެންވަރުވާ ކާންދީ ހުރިހާކަމެއްކޮށްދޭން އަންހެންކުއްޖަކު ގެނައީ އެހެންވެއެވެ. ސަވާނާ އޭނަގެ މަންމަގެ ކޮޓަރިއަށް ލާފައި އަންނާމޭ ކިޔާފައި ނަރުސްކުއްޖާއާއިއެކު ހިނގައިގަތެވެ.\n"ލޫކް. ސޯ އަދިވެސް ނަންނިއާއި ދެމީހުންގެ ގުޅުން އޯކޭއެއް ނޫންތަ؟ އެކަހަލަ ގޮތެއް ހީވޭ. އެކަމަކު ބުނަން ލޫކް. އެކަހަލަ އަންހެންކުއްޖެއް މި ޒަމާނުގައި ލިބުން ފަސޭހައެއްނުވާނެ. ހަމައެކަނި ބަލައިލަން ރީތިވުން މުހިއްމެއްނޫނެއްނު. ޖިލް ގެ ނެތީ ކޮންކަމެއް؟ ރަގަޅު އާއިލާއަކުން އައިސްފާ ހުރި ތައުލީމީ ރީތި އަންހެންކުއްޖެއް. އެކަމަކު ޝައްކުކުރަންފެށީ. އެންމެ ފަހުން ދެމީހުން ބްރޭކްއަޕްވާން ޖެހުނީ މެރިޖްއާއި ހަމަޔަށްވެސް ނުގޮސް. ލޫކް އެމީހަކާއިހެދި އުޅުނު ލިވިއާގެ ހަގީގަތް އަހަންނަށްވެސް އެނގުނު. އޭނަ އިމާދުއްދީންއާއިއެކު ޗައިނާއަށް ދިޔަ ވާހަކަ ކޮންމެވެސް ބަޔަކު ދެއްކިއޭ ކިޔައިގެން އުޅުނުއިރު ގަބޫލުކުރާކަށް ބޭނުމެއްނުވި. ފަހުން އެ އަންހެންމީހާގެ ދަރިފުޅު އޭނަގެ މަންމަގެ ފޯނުން ފޮޓޯތަކެއް ނަގައިގެންގޮސް ފްރެންޑެއްގެ ފޯނަށް ވައިބާކުރީ. އޭނަ އަހަންނަށް ދެއްކީ. ބަލާބަލަ ލޫކް....." އިޒިކް ފޯނު ހުޅުވާލާފައި ފޮޓޯއެއްދެއްކުމުން ލުކުމާންގެ ބުމަ ގޮށްޖެހުނެވެ.\n"ލިވިއާގެ ޕާސްޕޯޓުން އޭނަ ޗައިނާއަށް ދިޔަކަންވެސް އެނގުނު ޕާސްޕޯޓް ފޮރުވައިގެން ގެންގުޅުނީ. ލިވިއާ ފޯނުގައި ޕާސްވޯޑެއްޖަހައިގެން ގެންގުޅުނީ އެކަމަކު ޗެކްކުރިން. ޗެޓްލޮގްވެސް ފެނުނު. އަންހެނުންނަށް ޓްރަސްޓްކުރާކަށް ނުވާނެ. ދޭ އާ އޯލް ސޭމް........." ލުކުމާން ހިތިގޮތަކަށް ހިނިތުންވެލިއެވެ.\n"ސަވާނާ ކިހާ ތަފާތު..." އިޒިކް ބުނެލިއެވެ.\n"އެކީގައި އުޅެންފެށީމަ އަދި ލޯބިވެސް ވެވޭނެ. އެހާ ރަގަޅު އަންހެންކުއްޖެއް އެއީ. ސަވާނާ ދެރަނުކުރައްޗޭ. މިހެން ބުނީމަ ދެން ލޫކް އަހަންނާއި އަޅުވާކިޔާނީއެއްނޫން. މަންމަ މާ ކުރީއްސުރެން އަހަންނަށް އިންޑިރެކްޓްކޮށް އަންގައިފި ސަވާނާ އަކީ ފަހަރިކަން. ފަހަރިއެއްގެ ގޮތުގައި ކަންތައްކޮށްދޭން. އެހެންވެ އޭރުއްސުރެ ޝީޒް ލައިކް އެ ކިޑް ސިސްޓާ. ވަން މޯ ތިންގް. ކައި އުޅެނީ ސްޕެޝަލައިޒްވާން ދޯ. މިހުރިހާ ދުވަހު އެމްބީބީއެސް ހަދާ ނިންމާފައި ބިޒިނަސް ތެރޭ އުޅުނީ. އަންކަލް މަޖުބޫރުކުރަން ފެށީމަ އެންމެފަހުން ސިއްރުން ޔުނިވާސިޓީއަށް އެޕްލައިކޮށްގެން ޖާގަ ލިބިފައި އޮތް ވާހަކަ ބުނީ...އެހެންވެތަ ލޫކްވެސް ޔޫކޭގައި މަޑުކުރަން ނިންމީ؟ " އިޒިކް އަހާލުމުން ލުކުމާން ހީލިއެވެ. އޭނަ ދެން ބުނި ވާހަކައަކުން އިޒިކްވެސް ސިހޭގޮތްވިއެވެ.\n"ދެމީހުން ކިޔެވީ އެކީ. އެހެންވެ އެހާ ފްރެންޑްވީ. ހީ ވޯޒް މައި ރޫމްމޭޓް. ޑޮކްޓަރުކަން ކިޔެވީ ލިވިއާއަށްޓަކާ. ލިވިއާ ބޭނުންވީ ޑޮކްޓަރަކާއި މެރީކުރަން. ގަދަރުވެރި މީހުން އިހުތިރާމްކުރާ ވަޒީފާއެއްގައި ހުންނަން. އެންމެ މުސާރަ ބޮޑު ވަޒީފާއަށް ދާން އޭނަ އެދުނީ. ދުނިޔޭގައި ނެތް އެހާ ފޫހިވި ކަމެއް. އެކަމަކު ލިވިއާ އެހާވަރުން މަޖުބޫރުކުރީމަ ކިޔަވަން ދިޔައީ. އެމްބީބީއެސް ނިންމާފައި މާލެ އައިސްފާ ލިވިއާ ކައިރީ ބުނިން ލިވިއާއަށްޓަކާ ކިޔެވީއޭ. އަދި ޖޮބެއް ހަމަނުޖެހިގެންނޭ. ފަހުން އެކަމާއިވެސް ޝައްކުކުރަންފެށީ. ހަގީގަތުގައި ލައިސަންސް އެގްޒޭމް ނަހަދާ އޮތީމަ ޖޮބް ނުލިބުނީ. އެންމެފަހުން ދިރިއުޅުމަށް އައި ޗޭންޖަކުން ވިޔަފާރީގެ ކަންތައްތަކުގައި އުޅެވުނީ. ކައި ބޭނުންވީމަ ސްޕެޝަލައިޒްވާން އެޕްލައިކޮށްގެން ދެމީހުންނަށް ޖާގަ ލިބުނީ އެހެންވެ ޔޫކޭގައި މަޑުކުރަން ނިންމީ................." ލުކުމާން ގެ ވާހަކަ އިވިފާ އިޒިކް ހުރީ ހުއްޓުން އަރާފައެވެ. ދެވަނަ ސިކުންތުކޮޅުގައި ލުކުމާންގެ ގައިގާ ބާރަކަށް ބައްދައިލިއެވެ. އިޒިކްއަށް މަތިވެރި އުފަލެއްލިބުނެވެ. މަންމައަށް މި ޚަބަރު އިވިއްޖެއްޔާ އުފަލުން ސަދަގާތްކުރާނެއެވެ. މި ޚާންދާނުގައި ގިނައީ ޑޮކްޓަރުންނެވެ. ވަކި ހިސާބަކުން ރިޓަޔާވެގެން ވިޔަފާރީގައި އުޅުނަސް ހުރިހާ ޒުވާނުންވެސް ޑޮކްޓަރުންނަށްވާން މައިންބަފައިން ބާރު އަޅާ ސަބަބަކީ ރިކޯޑެއް ހަދަންބާވައޭވެސް އިޒިކްހިތަށް އަރައެވެ. އެއީ ޑޮކްޓަރީ ޚާންދާނެކެވެ.\nލުކުމާން ކޮޓަރިއަށް ވަންއިރު ސަވާނާ ނިދަން ތައްޔާރުވަނީއެވެ. ހަނދުވަރުފަދަ ލޮލަށް ފަސޭހަ ހިތްގައިމު އައްޔެއް މުޅިތަނަށް ފެތުރިފާވެއެވެ. މިއަދު އެހާ މަޖާކޮށް ހީހީފައި އުޅުނު ސަވާނާގެ މޫނު މިލާފައިވާ ތަން ފެނުމުން ލުކުމާންގެ ހިތުގައި ސުވާލު އުފެދުނެވެ. ސަވާނާ ކްލޯޒެޓްގައި ހެދުންތައް އަޅުވާފައި ނުކުތްގޮތަށް އެނދާއި ދިމާލަށް މިސްރާބުޖެހިއެވެ. ލުކުމާންއާއި ދިމާލަށް ނުބަލަން މަސައްކަތްކުރާފަދައެވެ.\n"ވަޓް ހެޕެންޑް........" ލުކުމާން ސަވާނާގެ ފައި އުނގަށް ލައިގެން އިށީނެވެ. މަޑުމަޑުން ފައިތިލަ މަސާޖުކޮށްލަދޭން ފަށައިފިއެވެ.\n"ރަށަށް ނުދެވިގެން...." ސަވާނާގެ މުޅިގަޔަށް ހީލި އަރާގޮތްވިއެވެ.\n"ވީ އާ ނޮޓް ގޮއިން ބެކް. ވިސާ ހަދައިގެން މިކޮޅަށްއައީ އެނބުރިދާގޮތަކަށް ނޫން. އަހަރެމެންގެ ފެމިލީ މިހާރު މިވީ މިތާ ދެން ކީއްކުރަން މާލެ ދާންވީ. އައިމް ހިއަ. އަހަންނަކީ ސަވާނާގެ ފެމިލީއެއްނު............" ލުކުމާން އެއްބުމަ އަރުވައިލިއެވެ.\n"އައި މިސް ޑޭޑް...." ސަވާނާ ކުއްލިއަކަށް ހީވީ ރޮއިގެންފާނެހެންނެވެ.\n"ލުކް ސަވާނާ. ހީ ކޮމިޓެޑް އެ ކްރައިމް. އެހެންވީމަ އެކަމުގެ ޕެނަލްޓީ އޮންނާނެ ދޯ. އެއަށްފަހު ބައްޕައާއި މީޓްކުރެވޭނެ ދުނިޔޭގައި ތިބެއްޖެއްޔާ...."\n"އިންސާފަކުން ނޫނެއްނު ލޫކް ބައްޕަ ޖަލަށްލީ. މަންމަ މަރައިލީއޭ ކިޔާފަ. މަންމަ މަރެއްނުވޭ. ދެން އެކަހަލަ މޮޔަ ޝަރީއަތްވެސް ކުރަނީތަ؟ މަންމަ ދުނިޔޭގައި ހުރިކަން ބަލާވެސް ނުލާ އެމީހުން ބައްޕަ ޖަލަށްލާން ޖެހުނީ. އިޓްސް ނޮޓް ފެއާ. ކީއްވެ އިންސާފުވެރި ޝަރީއަތެއް ނުބޭއްވެންވީ. ކުށެއްނެތް ކިތައް މީހުން އެގޮތަށް ބަންދުކޮށްފައި ތިބޭނެތަ. ބޭނުން އެމީހުންނަށް ހަގީގަތް އަންގާ މިހާރުވެސް ބައްޕަ ދޫކޮށްލާށޭ ބުނަން. ލޫކް ދޮގުހަދައިގެން ބައްޕަ ޖަލަށްލީ. ޕްލީޒް ޓެލް ދެމް ދަ ޓްރުތް......" ސަވާނާ ހިންދިރުވައިލިއެވެ.\n"ބައްޕަ ޖަލަށްލާފައި ހުރީ ލޯމަރާލައިގެން ތިބެ ޝަރީއަތްކޮށްގެނެއް ނޫނޭ. މަސްތުވާތަކެތީގެ ވިޔަފާރިކުރުމުގެ ސަބަބުން. އޭނަ އަތުލައިގަތީވެސް އެތައް ކިލޯގެ ހިރޮއިންއާއިއެކު އެހެންވެ ބައްޕަ ޖަލުގައި އޮތީ....މަންމައަށް ތަންކޮޅެއް ރަގަޅުވީމަ އަދި މަންމަ ބުނާނެ އެދުވަހު ކަން ހިނގިގޮތް. އޭރުންވެސް ސަވާނާ ބުނާނެ ދޯ އަހަންނަކީ ދޮގުވެރިޔެކޭ..............." ލުކުމާންގެ ވާހަކަތަކުގައި ހަގީގަތްވާކަމަށް ގަބޫލުކުރެވުމުން ހުރިހާ އުއްމީދުތަކެއް ފެނަށްވިއެވެ. ވީއިރު ލުކުމާން މިހުރީ ރާއްޖެ ނުދާގޮތަށް ނިންމައިގެން ހެއްޔެވެ؟\n"އޯ ގޯޑް........" ސަވާނާގެ ލޮލުގައި ރިއްސައިލިއެވެ. ބައްޕަ މަސްތުވާ އެއްޗެހީގެ ވިޔަފާރިކުރާކަމަށް ގަބޫލުކުރާކަށް ހިތް ތައްޔާރެއްނޫނެވެ. ނަމަވެސް ބައްޕައާއި ރިޒާ ގެންދިޔަ ދަބަހާއި އެމީހުން އުޅުނުގޮތް ހަދާންވެ ރޮވޭގޮތްވިއެވެ.\n"ޑޯންޓް ވޮރީ. ހުރިހާކަމެއް ދާނީ އިންސާފުން. އަނިޔާލިބިފައިވާ މީހުންނަށް އިންސާފު ލިބޭނެ. އަދި މި ސްޓުޕިޑް ކުއްޖާއަކަށް ނޭގެނީ ބައްޕަ ތި ކިޔާ މީހާގެ އަނިޔާވެރިކަން. އޭނަ އަނިޔާކޮށްފައިވާ މީހުންނަށްޓަކާ އިންސާފު ހޯދާކަށް ނުޖެހޭތަ. އައިމް ސޮރީ މިވާހަކަދައްކައިގެން ހާޓްކުރެވޭތީ. އެކަމަކު................"\n"އޯކޭ. އެކަމަކު އިހަށް އެވާހަކަ ނުދައްކަފާނަންތަ ޕްލީޒް. ކީއްވެ ލޫކް ރަށަށް ނުދާން ނިންމީ....ރާއްޖެ ދެކެ ފޫހިވީތަ؟\n"ރާއްޖެދެކެއެއް ނޫން ފޫހިވީ. އެކަމަކު ރާއްޖެ ދާން ބޭނުންނުވާ ސަބަބެއް އޮވެދާނެ ދޯ. އެނީވޭސް އަހަރެން މިއުޅެނީ އިތުރަށް ކިޔަވަން. ޔުނިވަސިޓީއިން ޖާގަލިބިފައި އޮތީ. ރާއްޖެ ދެވުނަސް ހަތަރު ފަސް އަހަރު ނަގާފާނެ.............." ލުކުމާންގެ އެ ޖަވާބުން ސަވާނާ ދެލޯބޮޑުކޮށްލިއެވެ. ހުރިހާވެސް މައްސަލައަކީ އޭނަގެ ބައްޕައެވެ. އޭނަގެ ބައްޕައުޅޭނެ ހާލު ހިތަށް އަރާފައި ދެރަވަނީއެވެ. ބައްޕައަށް ސަލާމް ނުކޮށް އާދެވުނީމަ އެކަމާ ވިސްނެނީއެވެ. ނަމަވެސް ލުކުމާންއަކީ އޭނަގެ އާއިލާއެވެ. ފިރިމީހާއެވެ. ދަރިފުޅުގެ ބައްޕައެވެ. އޭނަގެ ހިތުގެ ވެރިޔާއެވެ. ލުކުމާންއަށްޓަކާ އޭނަ ކޮންމެފަދަ ގުރުބާނީއެއްވެސް ވެދާނެއެވެ. އެކަން ލުކުމާންއަށް އެނގޭނެނަމައެވެ. އެކަން ދަންނާނެނަމައެވެ.\nލިވިއާ ސަވާނާގެ އިންސްޓަގްރާމް ހާވާލާހިތުން ނުހުރެވިގެން ހުޅުވައިލުމުން ހިތުގެ ޒަޚަމްތަކަށް ލޮނުމިރުސްލުންފަދަ ވިއެވެ. ސަވާނާ އާއްމުކޮށް ފޮޓޯތައް ލާ ކުއްޖަކަށް ނުވިޔަސް ޔޫކޭގައި ނަގާފައި ހުރި ތަފާތު ރީތި ފޮޓޯތަކެއް ހުއްޓެވެ. ހުދު އީޓުތަކުން ހަދާފައިވާ ރީތި ގެއެއްގެ ގޯތީގައި ހިނގަން ހަދާފައި އޮތް މަގުގެ ދެފަރާތުގައި ސްނޯގެ ފުނިތަކެވެ. އެއްކައިރިން ސަވާނާ ރަތްކުލައިގެ މާބޮނޑިއެއް ސްނޯމަތީގައި ބާއްވައިގެން އިންއިރު ފެންނަނީ ހަމައެކަނި އޭނަގެ ދޮން އަތްތިލައެވެ. ލިވިއާ އެންމެ ބޮޑަށް ސިހުނީ އެ އަތުގައި އޮތް ރޫބީ އަނގޮޓި ފެނިފައެވެ. އޭނައަށް ލުކުމާން ހަދިޔާކުރި އޭނަގެ އަނގޮޓީ ސަވާނާގެ އިނގިލި ފަޅުފިލުވާލާފައިވިއެވެ. ޒޫމްކޮށްގެން ބެލުމުން އެކަން ޔަގީންވިއެވެ. " ސޯ ލޫކް މާތައް ގަންނަނީ ނަންނިއަށް ދޭން ދޯ. އަދި ކިރިޔާ އެނގުނީ" ކައިދަން ކުރި ކޮމެންޓަކަށް ލުކުމާން އިނީ ހިނިތުންވެލާފައި އިމޯއެއް ފޮނުވާފައެވެ. ލިވިއާގެ ހިތް ކުދިކުދިވެގެން ފައިބައިގަތެވެ. ލޮލުގައި ގިނަވެގަތް ކަރުނަތައް ދަތްދޮޅިން ތިކިތަޅަންފެށީ ފޯނަށެވެ. ދެން ހުރިފޮޓޯގައި ފްލަފީ އޮތީ ސްނޯއާއި ކުޅޭށެވެ. އެފޮޓޯވެސް ބަލާ ބަލާ ފޫހިނުވާހާ ލޯތްބެވެ. ލޯބި ހުސްކޮށްލާފައެވެ. ފްލަފީ އެރަށަށް ގެންދިޔަގޮތެއްވެސް ނޭގެއެވެ. މުއްސަދިންނަށް ނުވާނެ ކަމެއް ދުނިޔެމަތީގައި ހަމަ ނުވަނީބާވައެވެ. އަދި ސަވާނާ ލުކުމާންގެ ފޮޓޯތަކެއް އިންސްޓަކޮށްފައި ހުރުމުން ބަޔާން ނުކުރެވޭފަދަ އަސަރުތަކެއް ހިތަށް ކުރިއެވެ. ބަލާބަލާ ފޫހިނުވާފަދަ ހިތްގައިމު ފޮޓޯތަކެވެ. ލުކުމާން މިހާ ހަމަޖެހި އުފާވެފައި ހުއްޓާ އޭނަ ދުވަހަކުވެސް ދެކެފައެއްނުވެއެވެ. ދުނިޔޭގެ ހުރިހާ އުފަލެއް އެ ދެލޮލުގައިވާފަދައެވެ. އެހިނިތުންވުން ރަމްޒުކޮށްދެނީ ލޯތްބެވެ. އޯގާތެރިކަމެވެ. އެހާ ފުރިހަމަ އިންސާނަކު އޭނަގެ ދިރިއުޅުމަށް އައުމުން ކުނިކޮޅެއްހެން ނަގާ އެއްލާލެވުނީއެވެ. އެއްޗެއްގެ އަގު ވަޒަން ކުރެވޭނީ އެއެއްޗެއް އަތުން ބީވެ ދިޔުމުންނޭ ބުނާއުޅޭ އަޑު އޭނަ އަހައެވެ. މިއީ އޭގެ މިސާލެކެވެ. ލުކުމާން އެދިޔައީ އޭނަގެ ހިތް ހަލާކުކޮށްލާފައެވެ. އެހާ ދުރުގައި ހުރެ ތަސްވީރަކުންވެސް އޭނަގެ ހިތް ފޫ އަޅުވާލައިފިއެވެ. ލިވިއާ އާލިމާއަށް އެފޮޓޯތައް ދައްކާފައި ރުޔެވެ. ސަވާނާގެ އިނގިލި ކަޑާލާފައިވެސް އެ އަނގޮޓި އަތުލާނެކަމަށް ރޮއިރޮއިފާ ކިޔަންފެށިއެވެ.\n"ޑޯންޓް ކްރައި. ރޮއިގެން ކާމިޔާބެއްނުވާނެ. ރަށުގައި ހުރެއެއްނު ތައްޚާނުބެ. އޭނަ ސިހުރު ހަދާލައިގެން މީހުން މަރާލާކަމަށްވެސް ވޭ. ލޫކް ދީވާނާވެގެން ފަހަތުން އަންނަވަރުގެ އެތިފަހަރެއް ހެދިދާނެ. ކައިދަން ބޮލަށް އެރިގެން ފައިސާގަނޑެއް ހޯދައިގެން ރަށަށް ދަތުރެއް އަޅާލަމާ........." އާލިމާ ހީހީފައި ކިޔައިލިއެވެ. އާލިމާގެ ވާހަކަ ގަބޫލުކުރާކަށް ފަސޭހައެއްނޫނެވެ. ލުކުމާން ފަންޑިތައާއިވެސް ހަގުރާމަކޮށްފާނެއެވެ. ސިހުރުވެރިންނާއި ކުރިމަތިލައިގެންވެސް ގޮތްދޫނުކުރާފަދަ ޒުވާނެކެވެ. އެލޮލުން ފެނުނު ބީރައްޓެހިކަމާއި ފިނިކަން ލިވިއާގެ ލޮލުގައި ރައްކާކުރެވިފައިވެއެވެ. ކުރިން އޭނައަށް ޚާއްސަކުރެވުނު އެ ކަތި ނަޒަރު ދެން ދުވަހަކު ނުފެންނާނެއޭ ހިތަށް އަރާފައި މޭގައި އަތްއަޅާ ބާރުކޮށްލެވުނެވެ. އަމިއްލަ ނަފުސަށް މަލާމާތްކޮށްފައި އިރުއިރުކޮޅާ އޭނައަށް އިންސްޓަގްރާމް ހުޅުވައިލެވުނެވެ. އޭރު އާލިމާ ފެންވަރާލައިގެން ގޮސް ޓީވީ ހުޅުވާލައިގެން ޑްރާމާއެއް ބަލަންފެށިއެވެ. ދުނިޔޭގައި އުޅޭ ކުރު ކުރު މުއްދަތުގައި ހިތާމަނުކޮށް އުފަލުގައި އުޅެން ދަސްކުރަންވާނެކަމުގައި ބުނެ އޭނަ އިނީ ހީހީއެވެ. ހަގީގަތަކީ އޭނަ ރަށުގައި ދިރިއުޅުނު އުޅުމާއި ބަލާފައި މާލެ ދުނިޔެމަތީގެ ސުވަރުގެކަމުގައި ބެލިފައިވާތީއެވެ. މާޔޫސްވެ ތަފާތު ވައްތަރުގެ ގޯނާތަކުގެ ޝިކާރައަކަށްވެ ދިރިއުޅުމުން އަތް ދޮވެލާ ހިސާބަށް ގޮސްފައިވާ އަންހެންކުއްޖަކަށް މި ތިން އަހަރު ތެރޭގައި ލިބުނީ އުފަލާއި ހިތްހަމަޖެހުމެވެ. ސަވާނާއާއި ރުޅިވެވުނުކަމަށްޓަކާ ކޮންމެވެސް ވަރަކަށް ހިތާމަކުރިޔަސް އެކަމާއި ވިސްނައިގެން ދެން ލިބޭނެ މޮޅެއްނެތްކަން އޭނައަށް އެނގެއެވެ.\nނަބީލާއާއި އަރުޖަމަންދު ދެއްކި ވާހަކަތައް އިވުމުން ސަވާނާ އަނބުރައިނުގަތީ ހަމަކިރިޔާއެވެ.\n"ނޫން ނޫން ތިއީ ތެދަކަށް ނުވާނެ..." ސަވާނާ ހުއްޓުން އަރާފައި ހުރިއިރު ދެލޯ ފެންކަޅިވެއްޖެއެވެ.


ތަތާރުންގެ އެރުމާއި ވެއްޓުން (ފަސްވަނަ ބައި)\n23 ޑިސެމްބަރ 2018, 9:35 |\nމަރާޣާ އަކީ އާޒަރުބައިޖާނުގެ ދެކުނުގެ ރަށެކެވެ. މިހާރުގެ ދުނިޔޭގެ ޗާޓުގައި މިރަށް ހިމެނިފައި ވަނީ އީރާނުގެ އުތުރު ޕްރޮވިންސެއްކަމަށްވާ އީސްޓް އާޒަރުބައިޖާނު ގައެވެ. ހިޖުރީ ސަނަތުން 618 ވަނަ އަހަރު ފެށީގެން އައިއިރު މަރާޣާގައި ވެރިކަން ކުރަމުން އައީ އަންހެކެނެވެ. އެއަހަރުގެ ސަފަރުމަހު4ވަނަ ދުވަހު ތަތާރުންގެ ލަޝްކަރު މަރާޣާއާއި ދިމާކޮށް ފަސޭހަކަމާއިއެކު އެރަށް ހިފިއެވެ. ތަތާރުންގެ ލާއިންސާނީ ރަހުމުކުޑަ އަމަލު ސިފަކުރައްވަމުން އިބުނު އަސީރު ރަހިމަހުﷲ ވިދާޅުވަނީ “ތަތާރުންގެ އަންހެނަކު ގެއަކަށްވަދެ އެގޭގެ ހުރިހާ އަހުލުން ޝަހީދުކުޅައެވެ. އެގޭގެ އަހުލުންގެ ތެރޭގައި ހިމެނޭ ފިރިހެނުންނާއި އަންހެނުންނާއި ކުޑަކުދިންތައްވެސް ޝަހީދު ކުޅައެވެ”.\nމަރާޣާއަށްފަހު ތަތާރުން ދިމާކުރީ އަރުބިލް ހިފުމަށެވެ. އަރުބީލަކީ މަރާޣާގެ ހުޅަނގުގައި އޮންނަ ޝަހަރެކެވެ. މިޝަހަރަކީ މިހާރުގެ އިރާގުގެ ބައެކެވެ. އަދި މޫސަލް އާއި އިންވެގެން އޮންނަ ޝަހަރެކެވެ. އެހެންކަމުން، ބަޣުދާދުގައި އޭރު ވެރިކަން ކުރަމުން އައި އައްބާސީންނަށް ސިހުންލިބުނެވެ. ތަތާރުން އަރުބީލަށްފަހު ބަޣުދާދަށް މިސްރާބު ޖަހާފާނެތީއެވެ. އެއާއިއެކު އައްބާސީންގެ ޚަލީފާ އައްނަސްރު ލީދީނިﷲ އައްބާސީންގެ ލަޝްކަރެއް ތައްޔާރުކުރުމަށް ގަސްދުކުރިއެވެ. އައްބާސީންގެ ވެރިއަކަށް 40 އަހަރަށްވުރެ ގިނަ ދުވަސްވަންދެން ޚަލީފާކަން ކުރެއްވި އަދި ޚަލީފާކަން ކުރައްވަމުނގެންދަވާ އައްނަސްރުގެ މި މިގޮވާލެއްވުމަށް ނިކުތީ އެންމެ 800 އެއްހާ ސިފައިންނެވެ. އެއީ އެއީ ބައިގަރުނަށްވުރެ ގިނަދުވަސްވަންދެން މުޅި ދުނިޔޭގެ އެންމެ ބާރުގަދަ ދައުލަތުގެ ގޮތުގައި އޮތް އައްބާސީންނަށް އޭރު އެއްކުރެވުނު އަދަދެވެ. މި ލަޝްކަރު ތަތާރުންނަށް ދިމާކުރުމަށް ނިކުމެ އަދަދުގެ ގޮތުން އެކަށީގެންވާ އަދަދަކަށްނުވާތީ ލަޝްކަރު ފަހަތަށް ޖައްސާލިއެވެ. ތަތާރުންނަށް މިމަންޒަރު ފެނުމާއިއެކު ސިފަކުރެވުނީ މިއީ ހަގުރާމައިގެ ރޭވުމެއްގެ ގޮތުގައެވެ. ދުނިޔޭގައި އެވަގުތު އޮތް އެންމެ ވަރުގަދަ ބޮޑު ދައުލަތުގެ ސިފައިންގެ ލަޝްކަރުން 800 އެއްހާ ސިފައިން ފެނުމުން، ތަތާރުން ނިންމީ މުސްލިމުންގެ ލަޝްކަރުގެ ބޮޑުބައެއް ފަހަތުގައި ފިލާވާނެ ކަމަށެވެ. އަދި މުސްލިމުންގެ ލަޝްކަރުގެ ފަހަތުން ގޮސްފިނަމަ ތަތާރުންގެ ލަޝްކަރު ވަށާލާ މުޅި ލަޝްކަރުގެ ދުވަސްދުއްވާލާނެކަމަށެވެ. އެހެންކަމުން، ތަތާރުން ލިބުނު ސިހުމާއި ލިބުނު ފުރުސަތުގެ ބޭނުންހިފާ ތަތާރުންގެ ލަޝްކަރު ވެސް މުސްލިމުންނާއި ކުރިމަތިލުމުގެ ބަދަލުގައި ފަހަތަށް ޖެހުނެވެ.\nއެއަށްފަހު ތަތާރުން ދިމާކުރީ މަރާޣާގެ އުތުރުން ތަބުރީޒާއިއެވެ. އެއީ މިހާރުގެ އިރާނުގެ އެންމެ ހުޅަނގުބިތެވެ. ތަތާރުން އެޝަހަރާއި ހަމަލާދެއްވުމަށް ތައްޔާރުވަމުން އަންނަ ޚަބަރު ލިބުމާއިއެކު ޖިހާދަށް ގޮވާލާ ޖިހާދަށް ނިކުތުމުގެ ކެމްޕޭނެއް ފެށުނެވެ. މިޚަބަރު ލިބުމާއިއެކު ތަތާރުން ބިރުން އެރަށަށް ހަމަލާދިނުން ހުއްޓާލިއެވެ.\nތަތާރުންގެ ލަޝްކަރު ދެން ދިމާކުރީ ރަޝިއާއިއެވެ. ޗެޗުނިޔާއާއި ދާޣިސްތާނަށް ހަމަލާދިނުމުގެ ބަދަލުގައި ތަތާރުން ރަޝިއާ ސަރަހައްދަށް ވަދެގެން ގޮސް ވޮލްގާ ކޯރާއި ހަމައަށް ވާސިލުވިއެވެ.\nތަތާރުން މުސްލިމުން ބިންތަކަށް ހަމަލާދޭން ހިޖުރީ ސަނަތުން 616 ފެށިފަހުން2އަހަރު ތެރޭ މުސްލިމުންގެ އެތަށް ޝަހަރެއްވަނީ ސުންނާފަތިކޮށްފައެވެ. ދެއަހަރު ތެރޭ ތަތާރުން ހިފާފައިވާ ޝަހަރުތަކުގެ ތެރޭގައި މިހާރުގެ ދުނިޔޭގެ ޗާޓުގެ ދިހަ ވަވަރަކަށް ގައުމު ހިމެނެއެވެ. އެއީ، ކަޒަކިސްތާން، ތަޖަކިސްތާން، ތުރުކުމެނިސްތާން، އުޒުބެކިސްތާން، ޕާކިސްތާން ކަރުމާން ފިޔަވައި، އަފްޣާނިސްތާން، އީރާނުގެ ބޮޑުބައެއް، އާޒަރުބައިޖާން، އަރުމީނިއާ، ޖޯޖިއާ، އެވެ. ހިޖުރީ ސަނަތުން 619 ވަނަ އަހަރު ތަތާރުންގެ ލަޝްކަރުން އިތުރު އެހެން ބިމެއް ހިފާފައެއްނުވެއެވެ.\nހިޖުރީ ސަނަތުން 620 ވަނަ އަހަރު ތަތާރުންނާއި ރަޝިއާ މީހުންނާއި ދެމެދު ވަރުގަދަ ހަގުރާމައެއް ހިގިއެވެ. މިހަގުރާމައިގައި އަނެއްކާވެސް ތަތާރުން ބަލިވިއެވެ. އެއާއިއެކު ތަތާރުންނަށް ހިފާފައިވާ ބައެއް ތަންތަނުގެ ކޮންޓްރޯލް އެއްކޮށް ގެއްލުނެވެ. އެގޮތުން، ރަޝިއާ، ޗެޗުނިއާ، ޖޯޖިއާ، އަރުމީނިއާ، އާޒަރު ބައިޖާން، އިރާންގެ އުތުރުގެ ސަރަހައްދުތައް ހިމެނެއެވެ. ތަތާރުންގެ ކުރި ހަގުރާމަތަކަށް ބަލާލާއިރު ދޭތެރެ ދޭތެރެއިން އެބައިމީހުން ބަލިވެފައިވެއެވެ. ތާރީޚް ދިރާސާ ކުރައްވާ ބައެއްބޭފުޅުން ވިދާޅުވާ ގޮތުންނަމަ ގާތްގަޑަކަށް ކޮންމެ 20 ހަގުރާމައަކުން އެއް ހަގުރާމަ ތަތާރުންނަށް ގެއްލެއެވެ.\nތަތާރުންނަށް ރަޝިއާއިން ލިބުނު ނާކާމިޔާބީއާއި އެކު އަލުން އެބައިމީހުންގެ ފައުޖުތައް ތައްޔާރުކުރަން ފެށިއެވެ. މުސްލިމުންނަށް މިލިބުނު ރަނުގެ ފުރުސަތުގެ ބޭނުމެއް ނުހިފުނެވެ. މިފުރުސަތުގައިވެސް މުސްލިމުންތައް އަވަސްވެގަތީ އެއްބަޔަކު އަނެއްބަޔަކާއި ހަގުރާމަކުރާށެވެ.\nތަތާރުން ބަލިވެ ފަހަތަށް ޖެހުނު މިރަނުގެ ފުރުސަތުގައި މުސްލިމުންގެ ހިފާފައިވާ ބިންތަކުން އަނެއްކާވެސް އާ ވެރިއަކު ފާޅުވިއެވެ. އާދެ! މުހައްމަދު ހަވާރިޒުމް ޝާހުގެ ދެވަނަ ދަރިކަލުން ޣިޔާސުއްދީނެވެ. ޣިޔާސުއްދީނު އިރާނުގެ އުތުން ފާޅުވެ ހަވާރިޒުމްގެ ހިފާފައިވާ ބިންތަކުގެ ވެރިކަމަށް ދައުވާކުރިއެވެ. އޭރު އަދި ޚަވާރިޒުމް ޝާހުގެ ފުރަތަމަ ދަރިކަލުން ޖަލާލުއްދީނު ދުނިޔޭގައި ހުންނެވިއެވެ. ނަމަވެސް، އޭރު ޖަލާލުއްދީނު ހުންނެވީ ތަތާރުންގެ ކިބައިން ރައްކާތެރިކަން ހޯދުމަށް އިންޑިއާއަށް ވަޑަގެނެވެ.\nތަތާރުން ޝަހަރުތައް ހިފާ ސުންނާފަތި ކުރުމުގައި ބޮޑެތި ޝަހަރުތަކާއި މުހިންމު ޝަހަރުތަކަށް އިސްކަންދެއެވެ. އެހެންކަމުން ކޮންމެ ސަރަހަދެއްގެވެސް ހުރިހާ ޝަހަރެއް ސުންނާފައްޗެއްނުކުރެއެވެ. އަދި މުހިންމު ސިޓީތަކުގައި ބައިތިއްބަނީ ނިސްބަތުން މަދު ސިފައިންކޮޅެކެވެ. އެހެންކަމުން، އެފަދަ ސަރަހައްދުތަކުން ލީޑަރުން ފާޅުވެ ތަތާރުންނާއި ދެކޮޅަށް ހަގުރާމަކުރަމަށް ފުރުސަތު ލިބެއެވެ. ނަމަވެސް ތަތާރުން ދެކެ ގަންނާކުރައްވާ ބިރުންނާއި އުތްމަތަށް ހެޔޮއެދޭ ޖެހިލުންކުޑަ ލީޑަރުން މުސްލިމުންގެ ތެރޭގައި ނެތޭވެސް ދެންނެވިދާނެއެވެ. މިފަދަ ސަބަބުތަކާއި ގުޅިގެން ތަތާރުންނާއި ދެކޮޅަށް މުސްލިމުން އެއްކޮލާނެ ލީޑަރެއް ވަނީ ނުއުފެދިފައެވެ. މަދުމަދުން ނަމަވެސް، ނިކުންނަނީ ވެރިކަމަށް ދަހިވެތިވެގެން ނިކުންނަ ލީޑަރެކެވެ.\nޣިޔާސުއްދީން ފާޅުވެ އުތުރު އީރާން ޣިޔާސުއްދީންގެ ބާރުގެ ދަށަށްގެނައެވެ. އެހެންކަމުން އައްބާސީންނާއި ތަތާރުންނާއި ދެމެދުވާ ހުރަހަކަށް ޣިޔާސުއްދީނު ވަނީ ވެފައެވެ. މިކަމާއިހެދި ޣިޔާސުއްދީންވެސް އުއްމީދު ކުރައްވައިގެން ހުންނެވީ އައްބާސީން ޣިޔާސުއްދީނަށް މަދަދުވެރިވާނެކަމަށެވެ. ނަމަވެސް، ކަންތައް ދިމާކުރީ ދިމާއިދިކޮޅަށެވެ. ބަޣުދާދުގެ ޚަލީފާއަށް ޣިޔާސުއްދީނު ފެނިވަޑައިގަތީ ނުރައްކަލެއްގެ ގޮތުގައެވެ. އޭރު ތަތާރުންވަނީ އެބައިމީހުންގ ފައުޖުތައް އިތުރަށް ތަމްރީނުކުރުމަށް ފަހަތައްޖައްސާފައެވެ. މުސްލިމުންގެ ބިންތަކަށް ވަގުތީގޮތުން ވަނީ ބިރުވެރިކަން ފިލާފައެވެ. އެއާއިއެކު އައްބާސީން ޣިޔާސުއްދީނާއި ދެކޮޅަށް ތެދުވުމަށް ޣިޔާސުއްދީނުގެ ބޮޑުބޭބެ އިޣާން ތައިސީ ނެރުނެވެ.\nޣިޔާސުއްދީނާއި ތައިސީއާއި ދެމެދު ކުރެވުނު ހަގުރާމައިގައި ތައިސީ ބަލިވެ ޣިޔާސުއްދީނަށް ނަސްރު ލިބުނެވެ. އެއާއިއެކު އިޣާސުއްދީނާއި އައްބާސީންނާއި ދޭތެރޭ ނަފުރަތު އުފެދި އައްބާސީންގެ ދައުލަތުގެ ދެކުނުން އެންމެ ބޮޑު އެއްޝަހަރު ކަމަށްވާ ބަސްރާއަށް ހަމަލާ ދިނުމަށް ރޭވިއެވެ. އެހެނީ، ޣިޔާސުއްދީންގެ ބާރުގެ ދަށުގައިވާ އީރާންގެ ބިންތަކަކީ އިރާގުގެ އިރު ދެކުނުގެ ޝަހަރުތައް ކަމަށްވުމެވެ. އައްބާސީ ޚަލީފާއަށް މިޚަބަރު އިވުމާއިއެކު އެކަމަށް މަދަދުގާރެއް ހޯދުމަށް ރޭވިއެވެ. އެގޮތުން، އައްބާސީންގެ މުސްލިމު ޚަލީފާ، އަށް މަދަދަށް އެދެން އެންމެ އެކަށޭނެ ފަރާތެއްގެ ގޮތުގައި ފެނިވަޑައިގަތީ މުސްލިމުންގެ ބިންތައް ސުންނާފަތިކުރަމުންދާ ލާއިންސާނީ ތަތާރުންގެ ލީޑަރު ޖެންކީޒް ޚާނެވެ. އެހިނދު ޖެންކީޒް ޚާންގެ މަދަދަށް އެދުނެވެ. އައްބާސީންގެ ނަސީބު ރަގަޅުކަމުން މިފަހަރުވެސް އިރާގަށް އަންނާކަށް ތަތާރުން ނުވިސްނިއެވެ. އައްބާސީންގެ ޚަލީފާގެ އެދިލެއްވުމަށް ތަތާރުން އައިނަމަ އައްބާސީންގެ ޚަލީފާގެ އެދުމަށް ޣިޔާސުއްދީނާއި ޣިޔާސުއްދީނުގެ ވެރިކަމުގައިވާ ބިންތައް ސުންނާފަތުކުރުމާއިއެކު އައްބާސީންގެ ދައުލަތް ބިމާއި ހަމަކުރުމަކީ ކައިރިކަމެކެވެ. އެހެނީ މިހާތަނަށް ތަތާރުންގެ އަމަލުތައް ހުރިގޮތުން ހިމާޔަތް ދިނުމަށްފަހު ހިމާޔަތްދެވުނު ފަރާތްތައް ޝަހީދުކުރުމާއި އެފަދަ އެތަކެއް އަހުދެއް އުވާލާ ހަމަލާދިނުމާއި މިފަދަ ކަންކަމީ ތަތާރުންގެ ކަށީގައި ހިފާފައިވާ ކަންތައްތަކެކެވެ. އަދި ފަހުން ކަންތައް ވެގެންދިޔައީވެސް އެފަދަ ގޮތަކަށެވެ.\nމުސްލިމުންގެ އުތުރު ބިންތަކުން ތަތާރުން ބަލިވުމާއި އެކު ކުރުޖުގައި އާދަޔާ ޚިލާފުކަމެއް ހިގިއެވެ. ކުރުޖު ތަތާރުންގެ ކިބައިން މިނިވަންވެ އެތަނުގައި ވެރިކަން ކުރަމުންއައީ އީސާއީ އަންހެނެކެވެ. އޭނާ މީހަކާ ނީދެ އިންނަނީ އޭނާއާއި އެކަށޭނެ ފިރިހެކަނު ނުލިބިގެނެވެ. މިޚަބަރު އިރާގުގެ އުތުރުން މިހާރުގެ ތުރުކީގެ ދެކުނުގައި އުފެދިފައިވާ ސަލްޖޫކްގެ ވެރިއަކަށް ހުންނެވި މުޣީސުއްދީން އަށް ލިބުނެވެ. މިއާއިއެކު މުޣީސުއްދީން އޭރާގެ ދަރިކަލުން އެއީސާއީ އަންހެނާގެ ކާވެންޏެއް ހުށަހެޅިއެވެ.\nނަމަވެސް، އެއީސާއީ އަނެހެނާ އެކަމާއި ދެކޮޅުހެދީ އެއީ މުސްލިމު ފިރިހެނަކަށްވާތީއެވެ. މިޚަބަރު މުޣީސުއްދީނަށް ލިބުމާއިއެކު އޭނާގެ ދަރިކަލުން ދީން ބަދަލުކުރައްވާނެ ކަމަށް ހުށަހެޅުއްވުމުން އެއަންހެނާ އެކާވެރި ގަބޫލުކުރިއެވެ. އަދި މުޣީސުއްދީނުގެ ދަރިކަލުން އީސާއީއަކަށްވެ އެކާވެނިކުރެއްވިއެވެ. މުސްލިމުންގެ ހާލަތު މިހާހިސާބަށް ދިއުމުން ދެންވާނީ ކިހިނެތްތޯއެވެ.\nއެދުވަސްވަރު ގުދުރަތީ ކާރިސާތައް އިތުރުވިއެވެ. ވާރޭވެހުން މަދުވެ ހަނަފަސްކަން އިތުރުވިއެވެ. ކާބޯތަކެތީގެ އަގު އުފުލުނެވެ. އޭރު ދުނިޔޭގައި ތިއްބެވި މަޝްހޫރު އިލްމުވެރިން ކަމަށްވާ އިބުނު ކަސީރާއި އިބުނު އަސީރު މިފަދައިން ރިވާކުރައްވައެވެ.


kulhudhuffuttah city egge dharaja raees dhevvaifi - vNews.mv\nޖަނަވަރީ އެކަކުން ފެށިގެން ކުޅުދުއްފުށްޓަކީ ސިޓީއެއް ކަމަށް ރައީސް ކަނޑައަޅުއްވައިފި\nހަދީޖާ އާނަސްތު 31 December 2019, 13:35\nހދ. ކުޅުދުއްފުށްޓަކީ ސިޓީއެއް ކަމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ކަނޑައަޅުއްވައިފި އެވެ.\nކުޅުދުއްފުއްޓަށް ސިޓީއެއްގެ ދަރަޖަ ދިނުމަކީ ރައީސުލްޖުމްހޫރިއްޔާގެ ރިޔާސީ ވަޢުދެކެވެ.\nރައީސުލްޖުމްހޫރީއްޔާ މިއަދު ކުރެއްވި ޓްވީޓެއްގައި ވިދާޅުވީ 1 ޖަނަވަރީ 2020 އިން ފެށިގެން ކުޅުދުއްފުށްޓަކީ ލާމަރުކަޒީ ޤާނޫނުގައި އޮންނަ އުޞޫލުން ސިޓީއެއް ކަމުގައި ހަމަޖެއްސުމަށް އެމަނިކުފާނު ނިންމަވާފައިވާ ކަމަށެވެ.\nކުޅުދުއްފުށްޓަށް ސިޓީއެއްގެ ދަރަޖަ ދޭން ސަރުކާރުން ނިންމާފައި މިވަނީ، ކުރިއަށް އޮތް ލޯކަލް ކައުންސިލް އިންތިހާބުގައި ކުޅުދުއްފުށްޓަށް ރަށު ކައުންސިލެއް އިންތިހާބު ކުރަން ނިންމާފައިވާތީ އެރަށު ރައްޔިތުން އިހުތިޖާޖަކަށް ނުކުންނަން ތައްޔާރުވެފައި ވަނިކޮށެވެ.\nކުޅުދުއްފުށި ސިޓީއެއްގެ ދަރަޖަ ލިބުމުން އަންނަ އަހަރު ބާއްވާ ލޯކަލް ކައުންސިލް އިންތިޚާބަށް، އިންތިޚާބީ6ދާއިރާއަކަށް ކުޅުދުއްފުށި ބެހިގެންދާނެ އެވެ. އިންތިހާބީ ދާއިރާތައް ކަނޑައެޅުމުގެ ގާނޫނީ ބާރު ލިބިފައިވަނީ އިލެކްޝަންސް ކޮމިޝަނަށެވެ.\nގާނޫނުގައިވާ ގޮތުން އާބާދީގައި 10،000 މީހުން އުޅޭނަމަ އެރަށަކަށް ސިޓީއެއްގެ ދަރަޖަ ދެވޭނެއެވެ. ކުޅުދުއްފުށީގެ އާބާދީ 10،000 އަށް އަރާފައިވަނީ މިދިޔަ އަހަރުގެ ނޮވެމްބަރު މަހުގެ ތެރޭގައެވެ.\nކައުންސިލް އިންތިހާބު ބާއްވަން ހަމަޖެހިފައިވަނީ އަންނަ އޭޕްރީލް މަހުގެ ހަތަރު ވަނަ ދުވަހުގައެވެ.\nކުޅުދުއްފުށި ސިޔާސީ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ\nހަދީޖާ އާނަސްތު Twitter\n'ނުރައްކާތެރި ކުށްވެރިން ބެލެހެއްޓުމަކީ ނުރައްކާތެރި ވަޒީފާއެއް'\nމުވައްޒަފުންގެ މުސާރައާއި އިނާޔަތްތައް ހާމަކުރުމަށް އަންގައިފި\nފަރުދީ ޒިންމާ އަދާކުރުންމަތީ ދެމިތިބުން މުހިއްމު: ހުތުބާ\nމަސްވެރި އުޅަނދުފަހަރު މޮނިޓަރ ކުރުމުގެ މަސައްކަތް ފަށައިފި\nސަފާރީ ބޯޓުތަކުން ރަށްރަށަށް ފައިބާ، މީހުން އަރުވާ ނުހައްދަވާ!\nބްރިޖް މަޝްރޫއަށް އިންޑިއާއިން 500 މިލިއަން ޑޮލަރުގެ އެހީ ދެނީ


SunOnline: Vimla aa gulheu Committee report ah vote ah ehun Riyaasathun huttuvaifi\nވިމްލާއާ ގުޅޭ ކޮމިޓީ ރިޕޯޓަށް ވޯޓަށް އެހުން ރިޔާސަތުން ހުއްޓުވައިފި\nމުހައްމަދު މުޒައްޔިން ނާޒިމް 02 Dec 2019, 16:44\nމަޖިލިސް ރައީސް: ކޮމިޓީ ރިޕޯޓަށް ވޯޓަށް އެހުން ވަނީ ހުއްޓުވާފައި -- ފޮޓޯ/ މަޖިލިސް\nސުނާމީ ހާދިސާގައި ހާލުގައި ޖެހުނު މީހުންގެ ތެރެއިން ގއ. އަތޮޅުގެ ތިން ރަށެއްގައި ގެދޮރު އިމާރާތްކުރުމުގެ މަސައްކަތާ ހަވާލުވި ވިމްލާ ކޮންސްޓްރަކްޝަނަށް 78 މިލިއަނަށް ވުރެ ގިނަ ރުފިޔާ ދޭން ޖެހުނު މައްސަލައިގައި ރައްޔިތުންގެ މަޖިލިހުގެ މާލިއްޔަތު ކޮމިޓީން ހެދި ރިޕޯޓަށް ވޯޓަށް އެހުން މަޖިލިހުގެ ރައީސް، ރައީސް މުހައްމަދު ނަޝީދު ހުއްޓުވައިފި އެވެ.\nސަރުކާރުގެ ހަރަދުގައި ގއ. މާމެންދު އާއި ނިލަންދޫ އަދި ދާންދޫގައި 298 ގެ އެޅުމަށް ވިމްލާއިން ކުރި މަސައްކަތަށް ދައްކަންޖެހޭ ފައިސާ ދައްކާފައި ނުވާތީވެ ބަދަލެއްގެ ގޮތުގައި 78.7 މިލިއަން ރުިފޔާ ވިމްލާއަށް ދިނުމަށް ސިވިލް ކޯޓުން ހުކުމް ކުރީ މާޗް، 2، 2016 ގައެވެ. އެ މައްސަލަ އޭރު ދައުލަތުން އިސްތިއުނާފްކޮށް، މިހާރު އޮތީ ހައި ކޯޓު މަރުހަލާގަ އެވެ.\nނަމަވެސް މިދިޔަ އަހަރު ނޮވެމްބަރު މަހު އޮޑިޓް އޮފީހުން އެ މަޝްރޫއާ ގުޅިގެން ހެދި އޮޑިޓް ރިޕޯޓުގައި ބުނެފައިވަނީ، މަޝްރޫއު އިން ދައުލަތައް ލިބެން ޖެހޭ 149.86 މިލިއަން ރުފިޔާ ދައުލަތައް ނުލިބޭ ކަމަށެވެ.\nއެ އޮޑިޓް ރިޕޯޓުގެ މައްސަލަ މާލިއްޔަތު ކޮމިޓީން ނިންމާއި އެ ކޮމިޓީގެ ރިޕޯޓަށް ވޯޓަށް އެހުމަށް މިއަދު ރައްޔިތުންގެ މަޖިލީހުގެ ޖަލްސާގައި ތާވަލް ކުރި އެވެ.\nމިއަދު ޖަލްސާގައި އެ ރިޕޯޓަށް ވޯޓަށް އެހުމުގެ ކުރިން ރައީސް ނަޝީދު ވިދާޅުވީ، ބަދަލު ދިނުމަށް ސިވިލް ކޯޓުން ކުރި ހުކުމާމެދު ހައިކޯޓުން ގޮތެއް ނިންމުގެ ކުރިން މަޖިލިސް ކޮމިޓީއަކުން އެކަމާ މެދު ގޮތެއް ނިންމުމަކީ "ބުއްދިވެރިކަމެއް" ނޫން ކަމަށެވެ. އެހެން ކަމުން އެ ރިޕޯޓަށް ވޯޓަށް އެހުން ފަސް ކުރަން ނިންމީ ކަމަށް އެމަނިކުފާނު ވިދާޅުވި އެވެ.\n"ރާއްޖޭގެ ޝަރުއީ ކޯޓުގައި ހިނގަމުންދާ މައްސަލައިއެއްގައި ރައްޔިތުންގެ މަޖިލީހުން ގޮތެއް ނިންމައި ބަސް ބުނުމަކީ، ގާނޫނު އަސާސީން ތިން ބާރު ވަކިކޮށް، އެ ތިން ބާރުގެ މަސްއޫލިއްޔަތު ވަރަށް ސާފުކޮށް ބަޔާންކޮށްފައިވާ ނިޒާމްގެ ރޫހާ ހިލާފު ކަމަކަށް ވާތީވެ، އަޅުގަނޑަށް ލަފާ ލިބޭ މި މައްސަލައިގައި އަޅުގަނޑުމެން ގޮތެއް ނިންމުން މަޑުކޮށްލަން،" ރައީސް ނަޝީދު ވިދާޅުވިއެވެ.\nމާލިއްޔަތު ކޮމިޓީގެ ރިޕޯޓުގައިވާ ނިންމާފައިވަނީ، 78 މިލިއަން ރުފިޔާއަކީ، އެކުންފުނަށް ދޭން ޖެހޭ ފައިސާ އެއް ނޫން ކަމަށެވެ. އަދި އެ މަޝްރޫއުއަށް ހަ އަހަރާއި 20 ދުވަހުން ނިންމާފައިވާތީ، މަޝްރޫއު ނިންމުން ލަސްވުމުގެ ސަބަބުން ދައުލަތަށް ބޮޑު ގެއްލުމެއްފައިވާ ކަން ވަނީ ރިޕޯޓުގައި ފާހަގަކޮށްފަ އެވެ.\nއޭގެ އިތުރުން އޮޑިޓް ރިޕޯޓުގައި ދައުލަތަށް 149.86 މިލިއަން ރުރިޔާ ލިބެން ޖެހޭ ކަމަށް ބުނެފައިވާތީވެ، އެ ފައިސާ ހޯދަން ކުރަން ޖެހޭ މަސައްކަތް ކުރުމަށް ވެސް ރިޕޯޓުގައި ބުނެފައިވެ އެވެ.\nވިމްލާ ކޮންސްޓްރަކްޝަނަށް 420 ދުވަސް ތެރޭ އެ އަތޮޅުގައި 298 ހައުސިން ޔުނިޓް އެޅުމަށް ނެޝަނަލް ޑިޒާސްޓާ މެނޭޖްމަންޓް ސެންޓަރުން 2008 ވަނަ އަހަރު އޮކްޓޯބަރު މަހު، 220.46 މިލިއަން ރުފިޔާއަށް ވަނީ ހަވާލުކޮށްފަ އެވެ. ނަމަވެސް އެ މުއްދަތުގައި މަޝްރޫއު ނުނިމި ޖުމްލަ 382.53 މިލިއަން ރުފިޔާ ހަރަދުކުރަންޖެހި، ދައުލަތުގެ ބަޖެޓުން އިތުރަށް 144.60 މިލިއަން ރުފިޔާ ހަރަދުކޮށްފައިވާކަން އޮޑިޓް ރިޕޯޓުގައި ވަނީ ބުނެފަ އެވެ.\nދިވެހި ސަރުކާރުގެ ބަޖެޓުން މަޝްރޫޢުގެ މަސައްކަތަށް ހަރަދުކުރަން ނުޖެހޭ ގޮތަށް ސައުދީ ފަންޑުގެ ލޯނުއެހީގެ ގޮތުގައި ކުރިއަށް ގެންދިއުމަށް ކަނޑައެޅި މިމަޝްރޫގެ މަސައްކަތް ނިމިފައިވަނީ އޭގެ ފަސްވަރަކަށް އަަހަރު ފަހުން 2015 ވަނަ އަހަރު ޖެނުއަރީ މަހު އެވެ. މި މަޝްރޫއު އަށް ސައުދީ އިން ވަނީ 58 މިލިއަން ސައުދީ ރިޔާލް ލޯނު އެހީގެ ގޮތުގައި ދީފަ އެވެ.\nމޯލްޑިވް ގޭސްއިން ޑެލިވރީކޮށްދޭ ގަޑިތަކަށް ބަދަލުގެނެސްފި


South Asian Games: Raajjeyge dhidha ufulaidheynee Hawwa Raashidha - vNews.mv\nހައްވާ ރާޝިދާއަށް ދިދަ ހަވާލުކޮށްދެނީ - ފޮޓޯ: އެމްއޯސީ/ އަބްދުﷲ އަބީދު\nސައުތު އޭޝިއަން ގޭމްސް: ރާއްޖޭގެ ދިދަ އުފުލައިދޭނީ ހައްވާ ރާޝިދާ\nއިސްމާޢީލް ޝާހު Kathmandu | 01 December 2019, 11:51\nސައުތު އޭޝިއަން ގޭމްސްގެ ހުޅުވުމުގެ ރަސްމިއްޔާތުގައި ރާއްޖޭގެ ދިދަ އުފުލައިދޭނެ އެތްލީޓަކަށް އަންހެން ވޮލީބޯޅަ ޓީމުގެ ކެޕްޓަން ހައްވާ ރާޝިދާ ހަމަޖައްސައިފިއެވެ.\nގޭމްސް ހުޅުވުމުގެ ރަސްމިއްޔާތު ބޭއްވުމަށް ހަމަޖެހިފައިވަނީ މިއަދު ހަވީރު ނޭޕާލްގެ ރަސްމީ ސްޓޭޑިއަމް ކަމަށްވާ ދާޝްރާތް ސްޓޭޑިއަމްގައެވެ. މި ގޭމްސްގައި ރާއްޖެއިން ޖުމްލަ 213 އެތްލީޓުން ބައިވެރިވެއެވެ.\nހުޅުވުމުގެ ރަސްމިއްޔާތުގައި ދިދަ އުދުލައިދޭ އެތްލީޓަކަށް ހައްވާ ރާޝިދާ ހަމަޖެހުނުކަން ހާމަކޮށްފައިވަނީ މިއަދު ބޭއްވި ފަރިތަކުރުންތަކުގެ ތެރެއިންނެވެ. އެގޮތުން އޮލިމްޕިކް ކޮމެޓީގެ ޖެނެރަލް ސެކްރެޓަރީ އަހުމަދު މަރުޒޫގާއި ޗެފްޑި މިޝަން އިބްރާހިމް ނާހިދު ގެ އިތުރުން ސްޕޯޓްސް ކޮމިޝަނަރ ހީނާ މުހައްމަދު ސަލީމް ވަނީ ދިދަ ހަވާލުކުރުމުގައި ބައިވެރިވެވަޑައިގެންފައެވެ.\nހައްވާ ރާޝިދާއަށް ދިދަ ހަވާލުކުރުމާއެކު ޓީމުގެ ކުޅުންތެރިންނާއި ރާއްޖޭގެ ޑެލިގޭޓްގެ އިސްވެރިން - ފޮޓޯ: އެމްއޯސީ/ އަބްދުﷲ އަބީދު\nދިދައާއި ހަވާލުވުމަށްފަހު މީޑިއާތަކާއި ވާހަކަދައްކަމުން ހައްވާ ރާޝިދާ ބުނީ މިއީ ލިބުނު ބޮޑު ޝަރަފެއް ކަމަށާއި މިއީ ވޮލީ ކެރިއަރުގައި ވެސް ލިބުނު ބޮޑު ކާމިޔާބީއެއް ކަމަށެވެ. އަދި ވޮލީއިން ކުރިޔަށްދާން މިއީ ލިބުނު ބޮޑު ހިތްވަރެއް ކަމަށާއި ކާމިޔާބީގައި ޓީމުގެ ހުރިހާ ކުޅުންތެރިންގެ ހިއްސާ އޮތްކަމަށެވެ.\nއެންމެފަހުން 2016 ވަނަ އަހަރު ބޭއްވި ސައުތު އޭޝިއަން ގޭމްސްގައި ދިވެހި ދިދަ އުފުލައިދިން އެތްލީޓަކީ ފިރިހެން ވޮލީ ޓީމުގެ ކުޅުންތެރިޔާ މުހައްމަދު އިޝާން (ބަޓިސް) އެވެ. އަދި އެންމެފަހުން ބޭއްވި އިންޑިއަން އޯޝަން އައިލޭންޑް ގޭމްސްގައި ދިވެހި ދިދަ އުފުލައިދިން އެތްލީޓަކީ ބާސްކެޓް ކުޅުންތެރިޔާ އަހުމަދު ޒަބީރު އެވެ.\nހައްވާ ރާޝިދާއަށް ދިދަ ހަވާލުކުރުމާއެކު ޓީމުގެ ކުޅުންތެރިން އުފާފާޅުކުރަނީ - ފޮޓޯ: އެމްއޯސީ/ އަބްދުﷲ އަބީދު\nމިފަހަރުގެ ގޭމްސް ހުޅުވުމުގެ ރަސްމިއްޔާތު ބޭއްވުމަށް ހަމަޖެހިފައިވަނީ އާދީއްތަ ދުވަހުގެ ހަވީރު ރާއްޖެގަޑިން 16:15 ގައެވެ. މިފަހަރުގެ ގޭމްސްގައި ސަރަހައްދުގެ 8 ގައުމު ވާދަކުރެއެވެ. ރާއްޖެއިން މިފަހަރުގެ ގޭމްސްގައި ބަައިވެރިވެފައިވަނީ 11 ކުޅިވަރުގައެވެ.\nސައުތު އޭޝިއަން ގޭމްސް ކުޅިވަރު


Covid ge Hayi haahun thin haas!\nސާމްޕަލް ނެގުމުގައި ހަރަކާތްތެރިވާ ސިއްހީ އޮފިޝަލެއް: މި މަހު އެކަނިވެސް 3800 ވުރެ ގިނަ މީހުންނަށް ވަނީ ބަލިޖެހިފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑް ބަލާއާފާތުގެ ނުރައްކާތެރި ރާޅު ރާއްޖޭ ގޮނޑުދޮށަށް ޖެހިތާ 177 ދުވަސް ހަމަވެއްޖެ އެވެ. މިދިއަ މާޗް މަހުގެ ހަތްވަނަ ދުވަހު ރާއްޖޭގައި ފެތުރެން ފެށި ބަލިމަޑު ކަމަށް ފަހު ރާއްޖެ މިހާރު މި ވަނީ އެ ބަލީގެ ދެވަނަ ރާޅެއްގެ ތެރޭގަ އެވެ. ކޮވިޑާއެކު ދިވެހިން ހޭދަކުރި ހަތް މަސް ދުވަސް ތެރެއިން ނިމިގެން މިދާ އޯގަސްޓް މަހަކީ ހާލަތު އެންމެ ގޯސްވެފައި އޮތް އެންމެ ނުރައްކާތެރި ދުވަސްތަކެވެ.\nސިއްހީ އޮފިޝަލުންގެ އަންދާޒާތަކުން ވެސް އޯގަސްޓް މަހަކީ ކޮވިޑްގައި ކަންކަން އެންމެ ނުރައްކާތެރި މަހަށް ވާނެ ކަމަށް އޮތީ ލަފާ ކުރައްވާފަ އެވެ. ނަމަވެސް އެ ލަފާ ކުރެއްވުންތަކުގެ ނަމްބަރުތައް ފަހަނައަޅާ ބިރުވެރިކަން ވަނީ އިތުރު ވެގެން ގޮސްފަ އެވެ.\nކޮވިޑްގައި ހޭދަކުރި ހަތް މަސް ދުވަހުގެ ތެރޭގައި 7,667 މީހުނަށް ރާއްޖެއިން އެ ބަލި ޖެހިފައި ވެއެވެ. އެ އަދަދުގެ ދެބައިކުޅަ އެއްބައި މީހުން ބައްޔަށް ޕޮޒިޓިވްވީ އޯގަސްޓް މަހުގެ ތެރޭގަ އެވެ.\nޖުލައި 31 ގެ ނިޔަލަށް ރާއްޖެއިން ކޮވިޑް ޖެހިފައި ވަނީ 3،793 މީހުނަށެވެ. ނަމަވެސް މިދިޔަ 30 ދުވަހުގެ ތެރޭގައި އެ އަދަދު 7600 އިން މައްޗަށް އުފުލިފައި ވެއެވެ. އޭގެ މާނައަކީ މިދިޔަ 30 ދުވަހުގެ ތެރޭގައި 3،874 މީހުން ބައްޔަށް ޕޮޒިޓިވެފައި ވެއެވެ. އެއީ ކޮންމެ ދުވަހަކަށް ބަލާނަމަ 129 މީހުނެވެ.\nއޯގަސްޓް މަހުގެ ބައެއް ދުވަސް ދުވަހު 200 ވުރެ ގިނަ މީހުންނަށް ބަލި ޖެހުނުވެ. ދެތިން ދުވަހެއް ފިޔަވައި ބަލި ޖެހޭ މީހުންގެ އަދަދު އުޅުނީ 100 އިން މަތީގަ އެވެ. އެންމެ ގިނަ މީހުންނަށް ބަލި ޖެހިފައި ވަނީ އޯގަސްޓް މަހުގެ ދެވަނަ ދުވަހު އެވެ. އެ ދުވަހު އެކަނި ވެސް 215 މީހަކަށް ބަަލި ޖެހުނެވެ. ދެން އެންމެ ގިނަ މީހުނަށް ބަލި ޖެހިފައި ވަނީ އޯގަސްޓް މަހުގެ 21 ވަަނަ ދުވަހު އެވެ. އެ ދުވަހު 194 މީހަކަށް ބަލި ޖެހުނެވެ.\nއޯގަސްޓްގައި ނަމްބަރު އުފުލުން\nދެވަނަ ދުވަސް - 215 މީހުން\n21 ވަނަ ދުވަސް - 194 މީހުން\n26 ވަނަ ދުވަސް - 178 މީހުން\n18 ވަނަ ދުވަސް - 170 މީހުން\nފުރަތަމަ ދުވަސް - 156 މީހުން\nހަތަރުވަނަ ދުވަސް - 154 މީހުން\nފަސްވަނަ ދުވަސް - 148 މީހުން\nމީގެ އިތުރުން މި މަހުގެ ތެރޭގައި ގިނަ ބަޔަކު ހޮސްޕިޓަލްގައި އެޑްމިޓް ކުރަން ޖެހޭނެ ކަމަށް އޮތީ ފޯކާސްޓް ކުރެވިފަ އެވެ. އެގޮތުން 450 އެއްހާ މީހުން އެޑްމިޓް ކުރަން ޖެހޭނެ ކަމަށް ޕްރޮޖެކްޝަންތަކުގެ ލަފައިން ދެއްކި އެވެ. އޯގަސްޓް މަސް ފެށުނީއްސުރެ 150 ވުރެ ގިނަ މީހުން ހޮސްޕިޓަލްގައި އެޑްމިޓްކޮށްފައި ތިއްބެވެ. ބައެއް ދުވަސްތަކުގައި 190 ވުރެ ގިނަ މީހުން ވެސް ތިއްބެވެ. މި ވަގުތު ވެސް 181 މީހުން ހޮސްޕިޓަލްގައި އެޑްމިޓްކޮށްފައި އެބަތިއްބެވެ. ގިނަ ބަޔަކަށް އައިސީޔޫގައި ވެސް ވެއެވެ. މި ވަގުތު އައިސީޔޫގައި 11 މީހަކު ވެއެވެ.\n28 މަރު، އޯގަސްޓްގައި 12\nއޯގަސްޓް މަހަކީ ކޮވިޑްގައި އެންމެ ގިނަ މީހުން މިހާތަނަށް ރާއްޖެއިން މަރުވި މަހެވެ. ޖުލައި 31 ގެ ނިޔަލަށް ރާއްޖެއިން ކޮވިޑްގައި މަރުވެފައިވަނީ 16 މީހުންނެވެ. އޯގަސްޓް މަސް ނިމޭއިރު މިއަދުގެ ނިޔަލަށް 28 މީހަކު އެ ބަލީގައި ވަނީ މަރުވެފައެވެ. މި މަހު އެކަނި ވެސް 12 މީހަކު ކޮވިޑް ޖެހިގެން މަރުވެފައި ވެއެވެ.\nއޯގަސްޓް މަހުގެ ލަފާ ކުރުންތަކަށް ވުރެ އިތުރަށް އެތައް ބަޔަކަށް ބަލިޖެހިފައިވާއިރު އަންނަ ނޮވެމްބަރުގެ ކުރިން ކޮވިޑްގެ ހާލަތު ރަނގަޅުވާނެ ކަމަކަށް ވެސް ނުބެލެ ވެއެވެ. އެހެން ކަމުން ހާލަތު އިތުރަށް ގޯސް ވުމުގެ ކުރިން ބަލި ކޮންޓްރޯލް ކުރުމަށް އިތުރު ފިޔަވަޅުތައް އަަޅަންޖެހެ އެވެ.\nމިހާރު އަޅާފައިވާ ފިޔަވަޅުތަކުން މިހާތަނަށް ނަތީޖާއެއް ފެނިފައި ނުވުމަކީ ފިޔަވަޅުތައް އަޅަންޖެހޭ ސަބަބަކަށް ފުދެއެވެ. އެހެން ނޫނީ ރާއްޖޭގައި ކޮވިޑްގެ ނުރައްކާތެރި ހާލަތު ބޮޑުތަނުން ގޯސްވެ، ކުރިން އަންދާޒާ ކުރި ގޮތަށް ފަރުވާ ދިނުމުގެ ނިޒާމު ބޮއްސުއްލައިގެން ދާނެ އެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު ކޮވިޑް-19 އިގެ ބަލާއާފާތް


ކޮވިޑް-19 އިން ސަލާމަތްވެގެން އާއިލާ ކައިރިއަށް ދިޔުމުން މަރުޙަބާ ކިޔަން އެތައް ސަތޭކަ އެމްބިއުލެންސް: މިއީ ކޮށްފައިވާ ހެޔޮކަންތަކުގެ ބަދަލު – Dhen.mv\nކޮވިޑް-19 އިން ސަލާމަތްވެގެން އާއިލާ ކައިރިއަށް ދިޔުމުން މަރުޙަބާ ކިޔަން އެތައް ސަތޭކަ އެމްބިއުލެންސް: މިއީ ކޮށްފައިވާ ހެޔޮކަންތަކުގެ ބަދަލު\nދެން އެމްވީ April 25, 2020 - 2:30 pm\nއިޒްރޭލަށް އުފަން އެލީ ބިއަރ އަކީ، އެގައުމުގައި އެމްބިއުލަންސްގެ ޚިދުމަތްދޭ މީހެކެވެ. 1978 އަހަރު އެލީ އުޅޭ ހިސާބުގެ ބަހެއްގައި ބޮމެއް ގޮއްވާލައިގެން ޒަޚަމްވިބަޔަކު، ހޮސްޕިޓަލަށް ގެންދަން ގިނައިރު ތަކެއްވެ، މިކަމުން އެލީގެ ހިތަށް އަސަރުކޮށް މިކަމަށް އެހީތެރިވުމުގެ ގޮތުން އެމްބިއުލެންސް ގެ ޚިދުމަތްދޭން ފެށީ އުމުރުން އެންމެ 15 އަހަރުގައެވެ.\nކިޔަވަމުން އަދި އާއިލާގެ ވިޔަފާރިއަށްވެސް ވަގުތު ދެމުން އެލީ ފެށި މި މަސައްކަތް އޮރގަނައިޒޭޝަނެއްގެ ދަށަށް އައިސް، 25 އަހަރުވީ އިރު މި އޮރގަނައިޒޭޝަންގައި 5000 މީހުން ހިލޭސާބަހަށް މަސައްކަތް ކުރެއެވެ. ވަކި ނަޞްލެއް ،ދީނަކަށް ނުބަލާ އަހަރަކު3ލައްކަ މީހުނަށް އެލީމެންގެ ޚިދުމަތް ފޯރުކޮށްދެނީ އެއްވެސް އަގަކާނުލައެވެ. އާދައިގެ އެމްބިއުލެންސްގެއިތުރުން ސައިކަލުވެސް ބޭނުން ކުރާ މި އޮރގަނައިޒޭޝަނުގެ ޚިދުމަތަށް ގުޅުމުން އެވްރެޖްކޮށް3މިނެޓުން އިޒްރޭލުގެ ކޮންމެ ހިސާބަކަށް ވެސް ދެވެއެވެ.\nމީހުންގެ ފުރާނަ ސަލާމަތްކުރަން އެހީތެރިވެދީ، މިވަރުގެ ޚިދުމަތެއް އިންސާނިއްތަށް ކޮށްދެމުން ދިޔައިރު ކޮވިޑް19 ޖެހިދާނެކަމުގެ ފިކުރެއް ވެސް އޭނާގެ ނެތެވެ.ނަމަވެސް ކަންވީ ދިމާ އިދިކޮޅަށެވެ. މަޔާމީގައި ހުއްޓާ ކޮވިޑް-19 އަށް ޕޮޒިޓިވްވި އެލީގެ ޙާލަތު ގޯސްވެ އައި.ސީ.ޔޫގައި ފަރުވާދޭން ޖެހުނެވެ. އާއިލާއާއި 5000 މޭލު ދުރުގައި، މި ނުރައްކާތެރި ބައްޔާ ހަނގުރާމަކުރަމުން ގޮސް، ފުރާނަ ސަލާމަތް ކުރެވެން އޮތް ހަމަ އެކަނި ގޮތަކީ "އިންޑިއުސްޑް ކޯމާ" އެއްގައި ބޭއްވުން ކަމަށް ޑޮކްޓަރުންނަށް ފެނުނެވެ. އެހެން ކަމުން3ހަފްތާއަށް އެލީ ކޯމާގައި ބޭއްވިފަހުން ހޭ އެރުމުން ޓެސްޓްކުރެވުނު އިރު ކޮވިޑް-19 އަށް ނެގަޓިވްއެވެ. ٱلْحَمْدُ لِلَّٰهِ މި ނުރައްކާތެރި ބަލިން އެލީއަށް ޝިފާ ލިބިއްޖެއެވެ.\nއެލީގެ ޚަބަރު، ލިބުނު ތަނަވަސް މީހަކު އޭނާގެ ޕްރައިވެޓް ޖެޓްގައި، އެއްވެސް އަގަކާ ނުލާ އެލީ އޭނާގެ ގައުމަށް ގެންގޮސްދިނެވެ. އެއަރޕޯޓަށް ދިޔަ މަގުމަތީގައި ވެސް އެތައް ބަޔަކު ކާރު ހުއްޓައިގެން އެލީ އަށް ހެޔޮބަސްތަކުން ސަލާމް ކުރިއެވެ. ގައުމަށް ދިޔައިރު އެލީއަށް މަރުޙަބާކިޔުމަށް، އެލީ އުފެއްދި އޮރގަނައިޒޭޝަންގެ އެތައް ސަތޭކަ އެމްބިއުލެންސް އައިސް އޮތެވެ. މިއީ ހެޔޮ ކަންތަކުގެ ބަދަލު ދުނިޔެމަތީގައި ލިބޭގޮތެވެ. ސިއްޙީ ޚިދުމަތްތެރިން އިސްވެ ތިބެ އެލީއަށް މަރުޙަބާ ކީ ބަޠަލަކަށް މަރުޙަބާކިޔާނޭ ފެންވަރުގައެވެ. އާއިލާ އާއި ބައްދަލުވި ހިނދު އެލީއަށް އޭނާގެ ކަރުނަ އެއް ނުހިފެހެއްޓުނެވެ.\n"ނަސް ޑެއިލީ" އަށް މަޢުލޫމާތު ދެމުން އެލީ ބުނީ، އަލުން އާއިލާގެ މެމްބަރުން ފެންނާނޭކަމަށް ހީނުކުރާކަމަށާއި، ކޮވިޑް-19 އަކީ ވަރަށް ވޭންބޮޑު ބައްޔެއް ކަމަށެވެ.އަދި މި ބަލިޖެހުމަށް ވަކި މީހަކު ނެތްކަމަށާއި، ކުލައާއި، ދީނާއި ނަސްލަށް ބެލުމެއް ނެތި ކޮންމެ މީހަކަށް ވެސް ބަލި ޖެހުމުގެ ފުރުސަތު އެބަ އޮތަ ކަމަށެވެ. އަދި މިކަމުން އަރައިގަނެވޭނެ ހަމައެކަނި ގޮތަކީ އެންމެން އެކުވެރިވެގެން ތިބުން ކަމަށް ވެސް އެލީ ބުންޏެވެ.\nޔުނާން އާއި ޝަމްހާން: ޓްވިންސްތަ؟ ވައްތަރުތަ؟\nކުވައިތުގެ އާ އަމީރު ޝައިޚް ނަވާފް އައްޞަބާޙް މަޤާމުގެ ހުވާ ކުރައްވައިފި\nއެކުވެރިޔާއެވެ. މިލިޔުން ކިޔާލައްޗެވެ.


Aammunnah bridge dhakkaalumuge harakaaiythakeh fashaifi | Mihaaru\nޚަބަރު / ސިނަމާލެ ބްރިޖު\nއާންމުންނަށް ބްރިޖު ދައްކާލުމުގެ ހަރަކާތްތަކެއް ފަށައިފި\nފަސްޓް ލޭޑީ ފާތުމަތު އިބްރާހިމް މިއަދު ބްރިޖުގައި ބޭއްވި ހަފްލާގައި ބައިވެެރިވެވަޑައިގަންނަވަނީ: ގިނަ އަދަދެއްގެ ބަޔަކު ބައިވެިރިވ -- ފޮޓޯ / ޕީއެސްއެމް\nހަސަން މުހައްމަދު, މިހާރު\n01 ސެޕްޓެމްބަރ 2018 - 18:34\nމިދިޔަ ބުރާސްފަތި ދުވަހުގެ ރޭ ރައީސް އަބްދުﷲ ޔާމީން ހުޅުއްވައި ދެއްވި މާލެ-ހުޅުލެ ބްރިޖު އާންމުންނަށް ދައްކާލުމުގެ ހަރަކާތްތަކެއް ހައުސިން މިނިސްޓްރީން މިއަދު ފަށައިފި އެވެ.\n"ރައްޔިތުން ބްރިޖަށް ވެދުމާ ދިއުން" މިއަދު ހަވީރު ހަތަރެއް ޖެހިއިރު ފަށާފައިވާއިރު، އެންމެ ފުރަތަމަ ބްރިޖަށް އަރާވަޑައިގަތީ ފަސްޓް ލޭޑީ ފާތިމަތު އިބްރާހީމެވެ. އެކަމަނާ ބްރިޖަށް އަރާވަޑައިގަތީ ނުކުޅެދުންތެރިކަން ހުންނަ ބައެއް މީހުންނާއި ކުޑަކުދިންނާ އެކު އެވެ.\nޗައިނާ ސަރުކާރުގެ އެހީތެރިކަމާ އެކު، ރައީސް ޔާމީންގެ ސަރުކާރުން އަޅާފައިވާ ސިނަމާލެ ބްރިޖަށް އެރުމުގެ ފުރުސަތު އާންމުންނަށް ދެން ހުޅުވާލާނީ މިރޭ 8:00 ފެށިގެން 11:00 އަށެވެ.\nއާންމުންނަށް ފުރަތަމަ ފަހަރަށް ބްރިޖު ދައްކާލުމަށް ކުރިއަށް ގެންދާ މި ހަރަކާތުގައި މިއަދު ހަވީރު ވަނީ ސްކޫލް ކުދިންގެ ބޭންޑް އައިޓަމެއް ހުށަހަޅައިދީފަ އެވެ. އަދި ސަރުކާރުގެ ބައެއް ކުންފުނިތަކުގެ މުވައްޒަފުން ވެސް ވަނީ މިއަދުގެ ހަރަކާތުގައި ބައިވެރިވެފަ އެވެ.\nބްރިޖަށް އެރުމަށްޓަކައި މިއަދު އެތައް ސަތޭކަ ބަޔަކު ދިޔަ އެވެ.\nބްރިޖުމަތީގައި ދަތުރުކުރުން އާންމުކޮށް ހުޅުވާލާނީ އަންނަ ހުކުރު ދުވަހު އެވެ. އޭގެ ކުރިން، ބްރިޖުމަތީގައި ތަފާތު އިވެންޓުތައް ބޭއްވުމަށް ސަރުކާރުން ވަނީ ނިންމައިފަ އެވެ.\nތަރައްގީގެ މަޝްރޫއުތައް ކުރީގެ ފަސްޓް ލޭޑީ ފާތުމަތު އިބްރާހީމް ސިނަމާލެ ބްރިޖު\n45 ކޮމެންޓް, 1677 ރިއެކްޝަންސް\nމިތާ ގިނައީ ޖެލަސް ކޮމެންޓްސް. ބަޔަކުގެ ހިތައް ވަރަށް އަސަރުކޮއްފި. ކިތައްމެ ހަސަދައެއް ވިއަސް އެއޮތީ ބްރިޖް އަޅާ ނިމިފަ.\nޝުކުރިއްޔާ ރައީސް އެންޑް ފަސްޓް ލޭޑީ\nދޮގަކީ އެއްވެސް އެއްޗެއްނޫންތާ..\nހެހެ މޮޔަ ހިޔާލު ބުރިޖު އެއީ ވަކި ކަމެއް ވޯޓް އެއީ ވަކި ކަމެއް\nނޫނެކެވެ. އާންމުންނަށް ބްރިޖް ދައްކަނީކީ ނޫނެވެ. ދެރަށް ދޭތެރޭގައި އަޅާފައި އޮތް މާ ސިންގާ ކޯޒްވޭއެއް އެއްވެސް ބަޔަކު ބަލައި ނުގަންނާނެހެން ހީވާތީ، އެ ތަނުގެ ފޮޓޯ އާންމުކޮށް މަޤްބޫލުކަން ހޯދަނީއެވެ. އެއީ ބުރިޖެއް ނޫނެވެ. ދުނިޔޭގެ ތަންތަނުގައި އަޅާފައި ހުންނަ ބުރިޖުތަކާއި ކޯޒްވޭތައް ބައްލަވާލައްވާށެވެ. ތަފާތާއި އެއްގޮތް ކަންކަން ފެންނާނެ އެވެ. ހުޅުލެ އާއި މާލެއާ ދެމެދު އަޅާފައި އެ ވަނީ ހަމަ މާ ސިންގާ ކޯޒްވޭ އެކެވެ.\nދުނިޔޭގެ ކަންކޮޅުތަކުގައި ބްރިޖްތައް އެޅުމުގެ ތަޖުރިބާ އޮތް ޗައިނާގެ ކޮންސްޓްރަކްޝަން ކުންފުނިތަކަށް ވުރެވެސް ކަލެއަށް މާބޮޑަށް އިނގިފަ ތިހިރީ.\nބުރިޖުމަތިން ދިމާވިކަމަކުންވެސް ފެނުނީ ތިޔަ ފަސްޓް ލޭޑީގެ ހަރުކަށިކަމާ ނޭއްގާނީކަން. ވަރަށް އަމރުވެރިގޮތަކަށް ކައިރިގައި ތިައްބވާ ބޭފުލންނާ މުޙާތަބު ކުރައްވަނީވެސް. މަރުވާނެދޯ.\nއަހަރެނ ވަރަށް ދެރަވޭ އަހަރެންގެ ބޮލުގަ ތިބުރިޖުގެ ދަރަނި އެޅޭތީ. އަހަރެނ ހުޅުމާލެއަށް ދަނީ އަހރަކު އެއްފަހަރު ކަހަލ ގޮތަކަށް. މާލޭގެ ރަށްވެއްސަކަށް ވެހުރެ އުޅެނީ ކުޑަ ކޮޓަރި ގަނޑެއްގަ. ހާލަތުކުރިގޮތް. ތިބުރިޖު ހެދުމަށް ވުރެ އަހަރެންގެ ކޮޓަރިގަނޑު ހަދަން އިންޓަރެސްޓް ފްރީ ލޯނެއް މާބޭނުން.. 45 އަށް ހުރި ފިޔާ ކިލޯ އާއި އެހެނިހެން ތަކެތީގެ އަގުތިރިކުރަން މާބޭނުން.\nމަ ހީކުރީ އާންމުން ބޭނުން ކުރަން ހެދި ތަނެއްކަމަށް ތިޔައީ، އެއް ރަށުން އަނެއް ރަށަށް\nޔާމީނު އަމިއްލަ ޖީބުން ހަރަދުކޮށްގެންތަ ބުރިޖު އެޅީ. ނުލާނަން ވޯޓެއް.\nބްރިޖަށް އަރައި އެތަނުގެ ބޭނުންކުރާ ކޮންމެމީހަކީ ރޔ. އަށް ވޯޓްދޭ މީހެއްކަމުގައި ބެލުމަކީ ތިބާގެ ކިބައިގައި މޮޔަކަމެއް ހުރިކަން ދޭހަކޮށްދޭ ކަމެއް!


Minister Maleeh Vaki Nukurevumakee Ladhu Gannan Jehe Kameh: Mickail - Vaguthu\nމިނިސްޓަރު މަލީހް ވަކި ނުކުރެވުމަކީ ލަދު ގަންނަން ޖެހޭ ކަމެއް: މީކާއީލް\nގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމް - ފޮޓޯ: މަޖިލިސް\nރައްޔިތުންގެ މަޖިލީހުގެ ސުޕަ މެޖޯރިޓީ އޮތް އެމްޑީޕީގެ ޕާލިމެންޓްރީ ގްރޫޕްގެ އިތުބާރު ނެތް ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލް އަދިވެސް މަގާމުގައި ހުންނަވަން ދޫކޮށްލެވިފައި އޮތުމަކީ އެމްޑީޕީން ލަދު ގަންނަން ޖެހޭ ކަމެއް ކަމަށް ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ އެމްޑީޕީގެ މެންބަރު މީކާއީލް އަހުމަދު ނަސީމް މިއަދު ވިދާޅުވެއްޖެއެވެ.\nޖުމްހޫރީ ޕާޓީގެ ސްލޮޓެއްގައި މިނިސްޓަރު ކަމަށް ވަޑައިގެންނެވި މަލީހު މަގާމުން ވަކި ކުރަން ފެންނަ ކަމަށް ނިންމައި، އެމްޑީޕީގެ ޕީޖީ އަށް މައްސަލަ ހުށަހެޅުއްވީ އެ ޕާޓީގެ 10 މެމްބަރަކެވެ. އެ ކަމުގައި އިސްކޮށް ހުންނެވީ ވެސް މެންބަރު މީކާއީލްއެވެ. މިދިޔަ ޑިސެމްބަރު މަހު އެމްޑީޕީގެ ޕީޖީއިން ފާސްކުރީ މިނިސްޓަރު މަލީހްގެ އިތުބާރު ނެތް ކަމަށް ރައީސް އިބްރާހިމް މުހައްމަދު ސޯލިހްއަށް ދެންނެވުމަށެވެ. މަޖިލީހަށް މައްސަލަ ގެނައުމަށް ފާހެއް ނުކުރެއެވެ.\nރާއްޖޭގެ ޓެލެކޮމް އޮޕަރޭޓަރުންނަށް މަންފާވާ ގޮތަށް ގާނޫނާ ޚިލާފަށް ޓެލެކޮމް އޮތޯރިޓީއިން މަސައްކަތް ކުރާ ކަމަށް ވިދާޅުވެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ހުށަހަޅުއްވާފައިވާ ގަރާރަކަށް ބަހުސް ކުރައްވަމުން މީކާއީލް ވިދާޅުވީ ކޮވިޑް-19 ގެ ބަލިމަޑުކަން ކުރިމަތިވެގެން ދިވެހި ދަރިވަރުންނާއި އެ ދަރިވަރުންގެ އާއިލާތައް ހާސްކަމުގައި ތިބިއިރު މިނިސްޓަރު މަލީހް ޒިންމާ ނުނަންގަވައި އުޅުއްވީ "ވަޅުދިޔަ" ހިއްކެވުމަށް ކަމަށެވެ.\nމެންބަރު މީކާއީލް އެ އިޝާރާތް ކުރެއްވީ ދާދި ފަހަކުން މިނިސްޓަރު އުޅުއްވާ ގެކޮޅުގެ ވަޅުދިޔަ ހިއްކަން އޭނާ އުޅުއްވާ މަންޒަރު ހިމެނޭ ވީޑިއޯއެއް ޓްވީޓާގައި އޭނާ ހިއްސާ ކުރެއްވުމުން އެކަމަށެވެ.\nމިނިސްޓަރު މަލީހް މަގާމާ ހަވާލުވެވަޑައިގެންނެވި ފަހުން މިހާތަނަށް މީޑިއާގައި ދައްކަވާފައިވާ ވާހަކަތައް މީކާއީލް ވިދާޅުވެދެއްވިއެވެ. ރާއްޖޭގެ ނޫސްތަކުގައި އެކަމާ ގުޅިގެން ގެނެސްދީފައިވާ ސުރުޚީތައް ވެސް މީކާއީލް ވިދާޅުވެދެއްވިއެވެ. މި ގޮތުން 2019 އިން ފެށިގެން ދާދި އަވަހަށް އިންޓަނެޓްގެ އަގު ތިރިވެގެން ދާނެ ކަމަށް އެކި ޕްލެޓްފޯމްތަކުގައި މިނިސްޓަރު މަލީހް ދެއްކެވި ވާހަކަތައް މީކާއީލް ފާހަގަކުރެއްވިއެވެ.\nމީކާއީލް ވިދާޅުވީ، އެމްޑީޕީގެ ޕާލިމެންޓްރީ ގްރޫޕްއިން މިނިސްޓަރު މަލީހްގެ އިތުބާރު ނެތް ކަމަށް ކަނޑައެޅި ފަހުން ދެ މަހަށް ވުރެ ގިނަ ދުވަސްވެގެން ދިޔައިރު އެމްޑީޕީގެ އިތުބާރު ނެތް އެ މިނިސްޓަރު އަދިވެސް ހުންނެވީ މަގާމުގައި ކަމަށެވެ. އެއީ އެމްޑީޕީއިން ވަރަށް ބޮޑަށް ލަދު ގަންނަން ޖެހޭ ވަރުގެ ކަމެއް ކަމަށް މީކާއީލް ވިދާޅުވިއެވެ.\n"މިއީ އަޅުގަނޑުމެން ލަދު ގަންނަން ޖެހޭ ކަމެއް، އަޅުގަނޑުމެން 65 މެންބަރުންނަށް ރައްޔިތުންނަށް ފުރުސަތު ދިން ސަބަބަކީ މިއީ، މަސައްކަތް ނުކުރާ ޒިންމާދާރުކަމެއް ނެތް ވަޒީރުން ދުރުކުރުން، އަޅުގަނޑު ދަންނަވަން އެމްޑީޕީގެ ޕާލިމެންޓްރީ ގްރޫޕްގެ ލީޑަރަށް [މެދު ހެންވޭރު ދާއިރާގެ މެންބަރު އަލީ އާޒިމްއަށް]، އެމްޑީޕީ ޕީޖީ ގްރޫޕްގެ ނިންމުން މިއަދު ތަންފީޒު ކޮށްދިނުމަށް،" މީކާއީލް ވިދާޅުވިއެވެ.\nއިންޓަނެޓް އަގު ތިރި ކުރުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުފުޅެކެވެ. މިނިސްޓަރު މަލީހް މީގެ ކުރިން ވިދާޅުވެފައިވާ ގޮތުގައި އިންޓަނެޓް އަގު ހެޔޮ ކުރުމަށްޓަކައި މިނިސްޓްރީގެ ތެރެއިން ކުރަން ޖެހޭ ހުރިހާ ކަމެއް ނިމިފައިވާ ކަމަށެވެ. އެކަމަކު އެ ކަރުދާހަށް ރައީސް އޮފީހުގެ ހުއްދަ އަދި ނުލިބޭ ކަމަށްވެއެވެ.\nއިންޓަނެޓް އަގު ހެޔޮ ނުކުރެވޭ މައްސަލާގައި އެމްޑީޕީގެ މެންބަރުން ކުށްވެރި ކުރައްވަނީ މިނިސްޓަރު މަލީހްއާއި ޓެލެކޮމް އޮތޯރިޓީއެވެ. މި ގޮތުން ގާނޫނުގައި އޮންނަ ޓެލެކޮމް އޮތޯރިޓީގެ ޒިންމާތަކާއި އެ އޮތޯރިޓީ ހިންގުމާއި މުއާސަލާތީ ޚިދުމަތްތައް ރެގިއުލޭޓް ކުރުމުގައި އެ އޮތޯރިޓީ އޮންނަ މިނިސްޓްރީ ހިންގަވާ މިނިސްޓަރުގެ ޒިންމާ އެ މެންބަރުން ފާހަގަކުރައްވައެވެ.\nފެބުރުއަރީ 9, 2021 11:14\nމީކާއީލް ކަލޭ ދުއް ހުވަފެން ފެނަށް ވެއްޖެ.. އަންނިގެ ރަނިން މޭޓް ގެ ހުވަފެން އަންނި އަށް ސަޕޯޓް ގެއްލޭކަން އެނގި މިހާރު ތިޔަހުރީ ތުއްގަނޑު ހެރިފައި އަހަރެން ނިސްބަތްވާ ދާއިރާ އަށް ވެސް ހުތުރު އަރުވާ މީހެއް މީ...... ކޮބާ މަލީހު ބުނިހެން ތިޔަވީ ސަންދޯކަށް ކޮންކުރީޓް މޮހޮރު ޖެހިފައި ތިޔަވަނީ ހައްހަާ\nފެބުރުއަރީ 9, 2021 11:38\nމީކާއީލް ހީކުރިން ވަރަށް ޢަދުލްވެރިވާނެކަމަށް ނަމަވެސް ހަމަ ކޮކަޑިފެންބުއި މީދަލަށްވީ މެމްބަރުކަން ލިބުނީމަ ވޮޓް ދިންމީހުންގެ ޚިޔާލެއްފިކުރެއް ބެލުމެއްނެތް ޕާޓީގެ ޖާޙްމަތިކުރުންފިޔަވާ އެހެން މަންޒަރެއްނުފެނެ ކިތަންމެ ތެދުޙަޤީޤަތް ފެންނަންއޮތަސް ނުފެނޭ .ހިތާމަކުރަން.ބަލައަހަރުމެން ވޯޓް ދިނީ ޕާޓީން ދިންއެންމެވޯޓެއްވެސް ނޯންނާނެ ދެއްތޯ\nފެބުރުއަރީ 9, 2021 11:48\nފެބުރުއަރީ 9, 2021 13:12\nމީކާއީލްއަކީ ހަމަ އަނގައެއް އަންނިގެ ރަނިން މޭޓްކަން ކަށަވަރު ނުވީމާ ބިމަށް މޮހޮރު ޖެހިފައި މިހާރު ތިޔަ ހުރީ.... މީ ގަލޮޅު މީހެއް ވެސް ނޫން އެކަމު ދާއިރާއިން މީނާ ހޮވީ ހަމަ ހޭގައި ތިބި މީޙުންކަމާއި މެދު ޝައްކު\nފެބުރުއަރީ 9, 2021 13:17\nމީކާއިލް ގެ ސިކުނޑިއަށް ފަރުވާ ދޭންޖެހޭ ކަމަށް ފެނޭ. ކޮން މިނިސްޓަރެއތޯ ފޭލް ނުވަނީ . ކޮން ވައުދެއްތޯ ފުއްދުނީ . ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ ހިންނަވަރު މޯދީ ވަކި ބޯކޮށް މިގައުމު ހަމަ މިސްރާބަކަށް ނުގެންދެވޭނެ.